MALTA DIBATTITI TAL-KAMRA TAD-DEPUTATI (Rapport Uffiċjali u Rivedut) L-GĦAXAR PARLAMENT Seduta Nru. 252 It-Tnejn, 11 ta' April, 2005 Stampat fl-Ufficcju ta' l-Iskrivan Kamra tad-Deputati MALTA Prezz Lm1 L-GĦAXAR PARLAMENT Seduta Nru. 252 It-Tnejn, 11 ta' April, 2005

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6:02 p.m.

Talba

SEDUTA NRU.

It-Tnejn, 11 ta' April, 2005

WERREJ

MINUTI 497

KUNSENS 497

MISTOQSIJIET - TWEĠIBIET ORALI 497

KONDOLJANZI 504

TQEGĦID TA' KARTI 508

MOZZJONIJIET

ABBOZZ TA' LIĠI DWAR IL-KUMMISSJONI ĊINEMATOGRAFIKA

TA' MALTA (L-EWWEL QARI) 511

RIŻOLUZZJONI DWAR EMENDA GĦALL-ISKEDA ANNESSA MA' L-ATT

DWAR IT-TRASFERIMENT TA' ARTIJIET TAL-GVERN 512

AĠĠORNAMENT 528

MISTOQSIJIET GĦAL TWEĠIBIET ORALI MWIEĠBA BIL-MIKTUB 533

MINUTI

Il-Minuti tas-Seduta Nru 251 li saret fl-4 ta' April, 2005 ġew konfermati.

KUNSENS

MR SPEAKER (Onor. Anton Tabone): Ninforma lill-Kamra li l-President ta' Malta għoġbu jagħti l-kunsens tiegħu għal:

Att Nru IV ta' l-2005 - Att ta' l-2005 dwar il-Prevenzjoni ta' Abbuż fis-Swieq Finanzjarji.

Ninforma wkoll lill-Kamra li s-Sedja rċeviet kopja ta' sentenza mogħtija fl- 1 ta' April, 2005 mill-Qorti Kostituzzjonali - The Republic of Malta vs Gregory Robert Eyre and Susan Jayne Molyneaux - liema dokument se nqiegħed fuq il-mejda tal-Kamra.

Se nqiegħed ukoll:

Tweġiba għal mistoqsija parlamentari ta' l-Onor.

George Vella dwar rappreżentanza permanenti fil-Parlament Ewropew;

Tweġiba għal mistoqsija parlamentari ta' l-istess Onor. George Vella dwar European Union liaison officer fil-Parlament Malti; u

Jason Azzopardi dwar benefiċċji li jgawdi l-Kap ta' l-Oppożizzjoni.

MISTOQSIJIET - TWEĠIBIET ORALI

KASTILJA - ARCHITECTURE PROJECT

L-ONOR.

CHARLES BUHAGIAR staqsa lill-Prim Ministru u Ministru tal- Finanzi: Jista' il-Prim Ministru jgħid liema xogħlijiet wettqet id-ditta Architecture Project f'Kastilja?

Kemm tħallsu fees sal-lum dawn il-periti?

Din id-ditta tqabbdet wara sejħa għal offerti?

Jista' ipoġġi fuq il-mejda tal-Kamra kopja tal-kuntratt li għandha din id-ditta?

ONOR.

ANTHONY ABELA (Segretarju Parlamentari) (f'isem il-Prim Ministru u Ministru tal-Finanzi): Il-kuntratt mal-konsulenti Architecture Project Ltd. sar fis-6 ta' Settembru, 1996 u kopja tiegħu qed titpoġġa fuq il-mejda tal-Kamra.

Huma tqabbdu bħala periti fuq xogħlijiet ta' restawr f'Kastilja fuq rakkmandazzjoni tal-Valletta rehabilitation project, bil-kondizzjoni li l- istess isir bl-approvazzjoni tal-ministeru tal-finanzi u bil-kondizzjoni li dan jiġi ċċertifikat mid-dipartiment tax-xogħlijiet.

Apparti x-xogħol li sar qabel, ma sar ebda xogħol matul din il-leġislatura u cioe' minn April 2003 sal-lum.

GĦAWDEX - ĊITTADELLA

L-ONOR.

JOE MIZZI (f'isem l-Onor.

Justyne Caruana) staqsa lill- Ministru għal Għawdex: Tista' il-Ministru tgħid għaliex is-sentinella fiċ- Ċittadella kienet qed tkun magħluqa waqt li kienet għaddejja wirja ta' artist internazzjonali matul il-ġimgħa li għaddiet?

ONOR.

ANTHONY ABELA (f'isem il-Ministru għal Għawdex): Il-wirja ta' l- artisti internazzjonali Ċiniżi li saret fis-sentinella ġiet inawgurata fl- 20 ta' Frar, 2005 u baqgħet għaddejja sal-11 ta' Marzu, 2005.

Il-wirja infetħet kuljum, bis-Sibtijiet u l-Ħdud b'kollox, għajr għal xi ġranet meta l-impjegati tat-taqsima tal-kultura li jaħdmu fis-sentinella kienu mpenjati fuq xogħol ieħor li l-istess taqsima kienet kommessa bih sa minn qabel ma ġiet ibbukjata din il-wirja prestiġġuża.

L-organizzatturi tal-wirja kienu informati minn qabel li peress li l- arranġamenti biex tittella' l-wirja saru fi żmien relattivament qasir, seta' possibbilment ikun hemm xi ġranet meta din ma tkunx tista' tinfetaħ minħabba l-impenji li l-uffiċċju tal-kultura kien diġa' kommess fuqhom minn qabel.

KASTILJA - ARCHITECTURE PROJECT

L-ONOR.

JOE MIZZI (f'isem l-Onor.

Charles Buhagiar) staqsa lill-Prim Ministru u Ministru tal-Finanzi: Jista' il-Prim Ministru jirrispondi mistoqsija parlamentari 10450 u jgħid x'xogħlijiet wettqet f'Kastilja d- ditta Architecture Project?

Kemm tħallset sal-lum din id-ditta?

Din tqabbdet wara sejħa għal offerti?

ONOR.

ANTHONY ABELA (f'isem il-Prim Ministru u Ministru tal-Finanzi): Nirriferi lill-Onor.

Interpellant għar-risposta li ngħatat għall-mistoqsija parlamentari 10450.

ILMA ĠIERI

L-ONOR.

JOE MIZZI (f'isem l-Onor.

Noel Farrugia) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm żoni ta' ilma ġieri li jmur għall-ħażna ta' l- ilma tax-xorb spiċċaw kontaminati matul l-2003 u l-2004?

ONOR.

ANTHONY ABELA (f'isem il-Ministru għall-Investiment, Industrija u Teknoloġija ta' l-Informazzjoni): Nassumi li l-Onor.

Interpellant qed jirriferi għal dak l-ilma li jiġi minn nixxiegħat u mhux għall-ilma tal- pjan, jiġifieri dak li jittella' mill-boreholes jew mill-mini.

Fil-preżent il-korporazzjoni għas-servizzi ta' l-ilma ma tużax dan is-sors ta' ilma li hu limitat ħafna għall-ilma tax-xorb.

DRENAĠĠ - ĦADDIEMA

L-ONOR.

JOE MIZZI (f'isem l-Onor.

Noel Farrugia) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm kien hemm nies jaħdmu mad-dipartiment tad- drenaġġ matul l-2003 u l-2004?

Kemm każi ta' fawran ta' drenaġġ ġew irrapportati lid-dipartiment matul l-istess perjodu u liema kienu ż-żoni turistiċi u residenzjali milquta?

ONOR.

ANTHONY ABELA (f'isem il-Ministru għall-Investiment, Industrija u teknoloġija ta' l-Informazzjoni): Fl-1 ta' Ottubru, 2003 meta r- responsabbilta' tad-drenaġġ għaddiet lill-korporazzjoni għas-servizzi ta' l- ilma, kien hemm 606 impjegat mad-dipartiment tad-drenaġġ.

Fil-31 ta' Diċembru, 2004 kien hemm 583 impjegat mat-taqsima tal-waste water.

Mill-1 ta' Ottubru sal-31 ta' Diċembru, 2003 ġew irrapportati 316 każ ta' fawran tad-drenaġġ filwaqt li mill-1 ta' Jannar sal-31 ta' Diċembru, 2004 ġew irrapportati 1317-il każ ta' drenaġġ.

Dettalji tal-postijiet fejn kien hemm dan il-fawran qed jitpoġġew fuq il- mejda tal-Kamra.

MARD TAD-DIJABETE U L-AŻŻMA

L-ONOR.

JOE MIZZI (f'isem l-Onor.

Noel Farrugia) staqsa lill- Ministru tas-Saħħa, Anzjani u Kura fil-Komunita': Jista' il-Ministru jgħid kemm hu n-numru ta' persuni li jbatu bid-dijabete, l-ażżma jew xi kondizzjoni oħra ta' natura respiratorja?

Kemm minnhom huma tfal u kemm minnhom huma żgħażagħ?

Jista' jagħti l-istess tagħrif għas-snin 1999, 2000, 2001, 2002 u 2003 separatament?

ONOR.

LOUIS DEGUARA (Ministru tas-Saħħa, Anzjani u Kura fil-Komunita`): L-informazzjoni mitluba mill-Onor.

Interpellant qed titpoġġa fuq il-mejda tal-Kamra.

GĦAJNUNA GĦAL MARD

L-ONOR.

JOE MIZZI (f'isem l-Onor.

Noel Farrugia) staqsa lill- Ministru tal-Familja u Solidarjeta' Soċjali: Tista' il-Ministru tgħid kemm hu n-numru ta' koppji u individwi li jieħdu l-benefiċċju ta' l-SKA?

Kemm minnhom jieħdu dan il-benefiċċju fuq bażi for life?

Tista' tagħti l-istess tagħrif għas-snin 1999, 2000, 2001, 2002 u 2003 separatament?

ONOR.

DOLORES CRISTINA (Ministru għall-Familja u Solidarjeta` Soċjali): Ninsab informata li l-istatistika dwar l-għajnuna għall-mard tinżamm abbażi tan-numru ta' individwi li jirċievu din l-għajnuna u din tingħata for life.

Ninsab informata wkoll li t-tagħrif dwar il-kumplament tal-mistoqsija hu kif jidher fit-tabella li qed inpoġġi fuq il-mejda tal-Kamra.

PERSUNI BOARDED OUT

L-ONOR.

JOE MIZZI (f'isem l-Onor.

Noel Farrugia) staqsa lill- Ministru tal-Familja u Solidarjeta' Soċjali: Tista' il-Ministru tgħid kemm persuni spiċċaw boarded out matul is-sena 2004?

Kemm hu n-numru ta' dawk li jinsabu boarded out?

ONOR.

DOLORES CRISTINA: In-numru ta' persuni li matul l-2004 bdew jingħataw il-pensjoni għall-invalidita' mħallsa taħt l-Att dwar is-Sigurta' Soċjali wara li ġew ċertifikati minn bord mediku, hu ta' 1,203.

In-numru ta' persuni li kienu jirċievu din il-pensjoni fl-aħħar ta' Jannar 2005 hu ta' 8,824.

Id-dipartiment tas-sigurta' soċjali ma jżommx statistika tal-lokalita' fejn jabitaw dawn il-pensjonanti peress li din m'għandhiex x'taqsam mal-kriterji biex wieħed jingħata tali pensjoni.

SIGURTA' SOĊJALI - PENSJONI

L-ONOR.

JOE MIZZI (f'isem l-Onor.

Noel Farrugia) staqsa lill- Ministru tal-Familja u Solidarjeta' Soċjali: Tista' il-Ministru tagħti breakdown tan-numru ta' persuni li jirċievu pensjoni minn pajjiż barrani?

ONOR.

DOLORES CRISTINA: Ninsab informata li ebda entita' li taqa' taħt id-dekasteru tiegħi ma żżomm statistika dwar l-informazzjoni mitluba mill- Onor. Interpellant.

STORMWATER MASTER PLAN

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid fiex wasal ix-xogħol li kien inbeda mill- amministrazzjoni preċedenti dwar il-kontroll ta' l-ilma tax-xita?

ONOR.

ANTHONY ABELA (f'isem il-Ministru għall-Investiment, Industrija u Teknoloġija ta' l-Informazzjoni): L-amministrazzjoni preċedenti onorat il- kuntratt li kien ingħata mill-amministrazzjoni Laburista bejn l-1996 u l- 1998 lil wieħed konsulent għat-tfassil ta' stormwater master plan.

Dan ix-xogħol wassal biex ikun hemm computer modelling tal-widien u l- inħawi suxxettibbli għall-għargħar kollha f'Malta u Għawdex.

REVERSE OSMOSIS PLANTS

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hu n-numru totali ta' trains li hemm f'kull impjant tar-reverse osmosis u kemm hemm minnhom jaħdmu bħalissa?

ONOR.

ANTHONY ABELA (f'isem il-Ministru għall-Investiment, Industrija u Teknoloġija ta' l-Informazzjoni): Qed inpoġġi fuq il-mejda tal-Kamra l- informazzjoni mitluba.

ROADWORKS

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Iżvilupp Urban u t-Toroq: Jista' il-Ministru jispjega x'tip ta' kordinazzjoni teżisti bejn id-dipartiment tat-toroq u l- korporazzjonijiet li jipprovdu servizzi pubbliċi - ngħidu aħna, il- korporazzjoni għas-servizzi ta' l-ilma, l-Enemalta u l-Maltacom - biex ikun hemm aktar sens fl-immaniġġar tat-toroq?

ONOR.

ANTHONY ABELA (f'isem il-Ministru għall-Iżvilupp Urban u Toroq): Meta jkun se jsir ix-xogħol f'xi triq, tintbagħat applikazzjoni lill- entitajiet konċernati biex dawn jispeċifikaw il-kondizzjonijiet u jagħmlu r- rimarki tagħhom dwar dik it-triq partikolari u mbagħad dawn il- kondizzjonijiet u rimarki jiġu nfilsati fil-permess una volta dan jiġi approvat.

Barra minn hekk, qabel kull proġett li jkun se jiġi esegwit, id- direttorat javża lill-entitajiet konċernati bix-xogħol li jkun se jsir sabiex kull tip ta' xogħol li jkollhom fil-pjan tagħhom fit-triq partikolari, isir qabel jew waqt il-kostruzzjoni.

Skond in-natura u l-iskala tal-pjani proposti mill-istess entitajiet, id- direttorat iħejji id-disinji meħtieġa.

Dawn id-disinji jindirizzaw kif l- infrastruttura tiġi mgħoddija taħt l-art fil-forma ta' kanali mdaqqsa jew tubi biex minn ġo fihom jingħaddu cables jew trinek allineati skond l- istudju trasversali li jkun sar qabel ma titħaffer it-triq.

Meta dawn il- pjani jiġu finalizzati u jibda l-proċess ta' kostruzzjoni, isiru wkoll diversi laqgħat ma' rappreżentanti tekniċi ta' kull entita' konċernata sabiex jiġi diskuss mal-kuntratturi tax-xogħol kif għandhom jiġu esegwiti d- dettalji tal-kostruzzjoni.

Dawn id-disinji jiġu updated u tul l-andament tax-xogħol, id-dettalji jkunu tali li jirriflettu l-iskala u l-importanza tal-proġett.

MPJANT TA' SANT'ANTNIN

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Affarijiet Rurali u Ambjent: Jista' il-Ministru jgħid kemm ġie trattat ilma tad-drenaġġ mill-impjant ta' Sant'Antnin?

Kemm minn dan l- ilma ntuża u kemm intrema?

Kemm hi mifruxa s-sistema ta' distribuzzjoni ta' dan l-ilma?

Hemm il-ħsieb li din is-sistema titjieb?

ONOR.

GEORGE PULLICINO (Ministru għall-Affarijiet Rurali u Ambjent): Nitlob lill-Onor.

Interpellant jagħmel il-mistoqsija tiegħu lill-ministru responsabbli mill-korporazzjoni għas-servizzi ta' l-ilma li topera l- impjant tat-tisfija tad-drenaġġ ta' Sant'Antnin, peress li d-distribuzzjoni ta' l-ilma li jidħol fil-ġibjun u li jservi għall-irrigazzjoni taqa' taħt ir-responsabbilta' ta' dan il-ministeru.

Iż-żona li tinqeda minn dan l-ilma trattat hija ta' madwar 240 ettaru fiż- Żejtun, Ħaż-Żabbar, Wied il-Għajn, ix-Xgħajra u Marsaxlokk.

MR SPEAKER: L-Onor.

Mario Galea, mistoqsija supplimentari.

ONOR.

MARIO GALEA: Jekk tippermettili ndawwar is-suġġett Sur President, xtaqt niġbed l-attenzjoni tal-Kamra għall-fatt li biex jiġu sanzjonati xi kmamar tan-nar fiż-Żejtun, li oriġinarjament setgħu nbnew b'mod illegali, il-MEPA qed tinsisti li skart li jikkonsisti f'karti mċappsin bit-taħlit għandu jinħaraq f'apparat apposta.

Issa dawn in-nies li jaħdmu n-nar qed joġġezzjonaw għal dan minħabba li fl-ebda kamra tan-nar oħra ma jeżisti xi inċineratur għax il-prattika stabilita hi li dan it-tip ta' skart jinħaraq ġo xi għalqa.

Jista' forsi l-Ministru jgħidilna x'inhi r-raġuni li l-MEPA qed timponi dawn il-kondizzjonijiet li għal dawn in-nies ifissru spejjeż żejda?

MR SPEAKER: Il-Ministru.

ONOR.

GEORGE PULLICINO: Mr Speaker, nitlob lill-Onor.

Galea jirriferi għar-risposta ta' PQ11653 li tidher fuq l-order paper tal-lum.

MR SPEAKER: L-Onor.

Galea.

ONOR.

MARIO GALEA: Mr Speaker, ikolli nistqarr li qomt nagħmel id- domanda proprju għax kont diġa' rajt ir-risposta għal PQ11653.

Fil-fatt din tgħid li dan it-tip ta' skart għandu jinħaraq f'inċineratur u dan meta jien informat li l-ebda kamra oħra tan-nar m'għandha dan it-tip ta' apparat li jiswa l-eluf kbar tal-liri u meta dan l-iskart jikkonsisti f'erba' biċċiet karti.

MR SPEAKER: Il-Ministru.

ONOR.

GEORGE PULLICINO: Ċertament il-MEPA m'hijiex timponi li għandu jkun hemm inċineratur fil-kmamar tan-nar.

Dak li qed tgħid il-MEPA hu li jekk dan it-tip ta' skart ikun fi kwantita' kbira, għandu preferibbilment jinħaraq ġo inċineratur - issa hawn f'dan il-każ qegħdin nitkellmu fuq karti kontaminati li meta jinħarqu jħallu residue fl-arja, li bla dubju ta' xejn huwa ħażin għal saħħet il-bniedem - għalkemm l-inċineratur mhux neċessarjament ikun jagħmel parti mill-kamra tan-nar jew ikun viċin tagħha.

Ta' min jgħid ukoll li l-awtorita' m'hijiex qed tinsisti li dan it-tip ta' skart irid jiġi bilfors inċinerat, anzi qed tgħid li jekk dawn it-tip ta' karti huma fi kwantita' żgħira, jistgħu jintremgħu ma' skart domestiku ieħor wara li jiġu mxarrbin biex jitnaqqas il-periklu li jkunu jistgħu jaqbdu u anke joħroġ dak ir-residue li jagħmel ħsara lill-bniedem.

MR SPEAKER: L-Onor.

Galea.

ONOR.

MARIO GALEA: Filwaqt li ma rridx ninsisti żżejjed - la jiena u lanqas ħadd hawn ġew ma hu espert f'din il-materja - ma nistax ma nsemmix dan il-punt partikolari.

Eżattament wieħed mill-pariri li ngħata mill-esperti tal-MEPA hu li dak li jkun m'għandux għalfejn jinkwieta għax dan l-iskart jista' jintrema ġo skip, meta jekk jiġri hekk imbagħad tista' verament tinqala' xi waħda għax jekk xi ħadd ifettillu jarmi sigarett f'dik l-iskip, żgur li se jikkaġuna splużjoni.

Fil-verita' jien informat li anke jekk dawn il-karti jkunu f'ammonti żgħar, il-fatt li jkun fihom residue tat-taħlita in an enclosed environment jaf jikkaġunalek splużjoni.

Allura rridu noqogħdu attenti li dawn it-tip ta' karti ma jintremgħux ġo skip, anke jekk ikunu f'ammonti żgħar u għal din ir-raġuni li jiena staqsejt jekk fil-MEPA hemmx nies li huma esperti fil-piro-teknika għax mill-pariri li dawn qed jagħtu ma tantx jidhru li huma esperti.

MR SPEAKER: Il-Ministru.

ONOR.

GEORGE PULLICINO: Diġa' weġibt li mal-MEPA m'hemmx nies esperti fil-piro-teknika imma hemm persuni li huma kwalifikati - niddejjaq nuża l- kelma "esperti" għax fl-opinjoni tiegħi ħadd m'huwa espert - f'dak li għandu x'jaqsam ma' hazardous waste u ma' l-impatt fuq it-tinġis ta' l- arja.

Barra minn hekk nirrepeti li ħadd m'hu qiegħed jgħid li dawn il-karti għandhom jintefgħu b'mod normali ma' skart ieħor imma għandhom jitħalltu ma' l-iskart domestiku wara li jiġu mxarrbin biex jitnaqqas il-periklu li jistgħu jaqbdu għax jekk dawn jaqbdu, iħallu residue li jkollu effett negattiv fuq is-saħħa tal-bniedem.

Jiena ċert li l-Onor.

Galea għandu għal qalbu wkoll is-saħħa tan-nies li jaħdmu f'dawn il-kmamar tan-nar u allura jrid jifhem li din il-proċedura m'hijiex qed issir b'kapriċċ imma bl-iskop li nħarsu saħħet dawn il- persuni, Sur President.

MR SPEAKER: L-Onor.

Galea.

ONOR.

MARIO GALEA: Lill-Ministru jien lest niggarantilu li ħadd ma juża inċineratur biex jaħraq dan it-tip ta' skart.

Ġeneralment dawn imorru ġo għalqa u jaħarqu kollox fil-miftuħ.

(Interruzzjonijiet) Jekk toħroġ regolamenti fejn tgħid li dan l-iskart għandu jixxarrab qabel ma jintrema, jista' ikollok min jispiċċa jarmih ġol-baħar.

Peress li din hija xi ħaġa li tolqot il-kmamar tan-nar kollha, nista' bl- umilta' kollha nissuġġerixxi li l-explosives board - ma nafx jissejjaħx preċiżament hekk, imma qed nirriferi għal dak il-grupp ta' persuni esperti fil-piro-teknika - jagħmlu laqgħa mal-MEPA biex jippruvaw isibu soluzzjoni flimkien?

MR SPEAKER: Il-Ministru.

ONOR.

GEORGE PULLICINO: Ma nsib l-ebda diffikulta' li nitlob lill- persuni nkarigati mill-MEPA biex jikkonsultaw ruħhom ma' dan il-kumitat li jiddeċiedi l-permessi tal-kmamar tan-nar - jekk m'iniex sejjer żball jaqa' taħt il-ministeru tal-ġustizzja u intern - biex jekk hemm soluzzjoni aħjar jgħidulna biha.

EUROPEAN INVESTMENT BANK

L-ONOR.

JOE MIZZI (f'isem l-Onor.

Silvio Parnis) staqsa lill-Prim Ministru u Ministru tal-Finanzi: Jista' il-Prim Ministru jpoġġi fuq il- mejda tal-Kamra kopja tal-ftehim li kien għamel gvern Nazzjonalista preċedenti mal-European Investment Bank meta biex jissellef flus għal użu partikolari kien intalab li jdaħħal taxxa fuq id-drenaġġ?

Billi issa jidher li din it-taxxa se tiġi rtirata, jista' jgħid x'se jiġri billi issa nkissru l-kondizzjonijiet?

ONOR.

ANTHONY ABELA (f'isem il-Prim Ministru u Ministru tal-Finanzi): Kif mitlub mill-Onor.

Interpellant, qed inpoġġi fuq il-mejda tal-Kamra kopja tal-ftehim ta' self li kien sar mal-Bank Ewropew għall-Investiment fil-15 ta' Diċembru, 1995 dwar il-Malta sewerage project-two.

Ngħarraf lill-Onor.

Interpellant li s-self miftiehem mal-Bank Ewropew għall- Investiment qatt ma ntuża u l-gvern ma sofra ebda danni jew ħlasijiet.

WSC - SERVIZZ TA' L-ILMA

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hemm klijenti li qegħdin jistennew is-servizz ta' l-ilma?

Jista' jaqsamhom skond ir-raħal jew belt minn fejn ġejjin?

ONOR.

ANTHONY ABELA (f'isem il-Ministru għall-Investiment, Industrija u Teknoloġija ta' l-Informazzjoni): Jien informat li bħalissa l- korporazzjoni għas-servizzi ta' l-ilma għandha b'kollox 346-il applikazzjoni għal servizz ġdid ta' l-ilma.

Il-korporazzjoni qiegħda tistenna il-ħlas jew ħlas addizzjonali mingħand 48 minn dawn l-applikanti qabel ma jiġi stallat is-servizz.

Mill-298 li jibqa' hemm 69-il applikant li qabel ma jiġi stallat lilu s- servizz, irid l-ewwel jiġi estiż il-main ta' l-ilma tat-triq - dan il- proċess jieħu bejn erba' xhur u sitt xhur - bil-kumplament ta' l- applikazzjonijiet, jiġifieri 229-il applikazzjoni, normalment jiġu stallati fi żmien xahar.

Qed inpoġġi fuq il-mejda tal-Kamra l-lista ta' dawn l-applikazzjonijiet skond il-lokalita' tagħhom.

TURIŻMU F'GĦAWDEX

L-ONOR.

JOE MIZZI (f'isem l-Onor.

Carmelo Abela) staqsa lill- Ministru għat-Turiżmu u Kultura: B'riferenza għall-mistoqsija parlamentari 10600, jista' il-Ministru jgħid kemm kien id-dħul f'termini ta' flus fil- gżira ta' Għawdex?

ONOR.

FRANCIS ZAMMIT DIMECH (Ministru għat-Turiżmu u Kultura): Ngħarraf lill-Onor.

Interpellant li ċifri dwar id-dħul f'termini ta' flus mis- settur tat-turiżmu jinżammu għal Malta u Għawdex flimkien, kif indikat fir- risposta għall-mistoqsija 10600.

Għaldaqstant ċifri uffiċjali għal Għawdex waħdu ma jeżistux.

MR SPEAKER: Il-Kap ta' l-Oppożizzjoni, mistoqsija supplimentari.

ONOR.

ALFRED SANT (Kap ta' l-Oppożizzjoni): Qegħdin isiru sforzi biex tibda tinżamm statisika f'termini ta' flus mis-settur tat-turiżmu għal Għawdex biss?

Jekk iva, fiex jikkonsistu dawn l-isforzi u f'liema stadju waslu?

MR SPEAKER: Il-Ministru.

ONOR.

FRANCIS ZAMMIT DIMECH: Din l-istatistika ma tinżammx b'mod dirett, pero' l-idea hi li nippruvaw niġbru din it-tip ta' informazzjoni permezz ta' survey min-naħa ta' l-awtorita' tat-turiżmu.

MR SPEAKER: Il-Kap ta' l-Oppożizzjoni.

ONOR.

ALFRED SANT: Imma apparti ta' x'inhi l-idea, il-mistoqsija tiegħi hi jekk humiex qegħdin isiru sforzi biex tinżamm din l-istatistika u fejn waslu dawn l-isforzi.

Jekk l-idea hi li jsir survey dwar id-dħul mit- turiżmu f'Għawdex, fejn wasal dan il-proġett?

Għaliex dan qed isir permezz ta' survey u mhux permezz ta' xi ħaġa aktar diretta li tista' taqbadha minnufih?

MR SPEAKER: Il-Ministru.

ONOR.

FRANCIS ZAMMIT DIMECH: Ta' min jgħid li llum ħafna mill- istatistika tinżamm permezz ta' survey, anke dik li jiġbor l-uffiċċju nazzjonali ta' l-istatistika dwar in-numru ta' turisti li jkollna fil- pajjiż, dwar l-infiq tagħhom, dwar l-iskop taż-żjara tagħhom, eċċ. Jien m'għandix informazzjoni dwar meta huwa ppjanat li jsir survey ieħor, pero' nista' nivverifika ma' l-awtorita' tat-turiżmu u ngħaddi din l- informazzjoni lill-Kap ta' l-Oppożizzjoni.

Surveys isiru minn żmien għal żmien, iżda peress li quddiemi m'għandix informazzjoni ta' survey li huwa ppjanat direttament għal terminu jew data preċiża, ma nistax nagħti aktar dettalji minn dawk li tajt f'dan l-istadju.

Pero' se nivverifika u nagħti l-informazzjoni mitluba, Sur President.

MR SPEAKER: Il-Kap ta' l-Oppożizzjoni.

ONOR.

ALFRED SANT: Il-Ministru qajjem il-punt li l-informazzjoni dwar it- turiżmu tinżamm biss permezz ta' surveys.

Huwa aware li fil-każ ta' l- MHRA, l-informazzjoni li tinġabar dwar occupancy fil-lukandi ma tinġabarx fuq bażi ta' surveys imma tinġabar fuq bażi ta' kwestjonarju mibgħut lil- lukandi għal dan l-iskop?

Ma jaħsibx li fil-każ ta' Għawdex fil-qasam tat- turiżmu nistgħu nimxu permezz ta' statistika li tkun aktar on the ball?

Jista' il-Ministru jgħidilna għaliex xi ħaġa bħal din fil-qasam ta' Għawdex, li hija daqshekk kruċjali, m'hijiex qed tingħata priorita'?

Jaf il-Ministru li hemm kriżi tat-turiżmu f'Għawdex?

Jaf il-Ministru li ħafna lukandi qed jiġu konvertiti fi djar ta' l-anzjani u biċċiet minnhom qegħdin adirittura jagħlqu?

Ma jaħsibx allura li huwa importanti li bl-aktar mod serju tinġabar statistika adekwata dwar it-turiżmu f'Għawdex ħalli jkunu jistgħu jiġu mħejjija risposti għall-kriżi li hemm bħalissa?

MR SPEAKER: Il-Ministru.

ONOR.

FRANCIS ZAMMIT DIMECH: Il-Kap ta' l-Oppożizzjoni jrid japprezza li xi kultant tkun kwestjoni ta' definizzjoni u terminoloġija.

Qiegħed ngħid hekk għax meta jien weġibt li l-istatistika tinżamm prinċipalment permezz ta' surveys, kelli mhux biss f'moħħi x'jagħmel l-uffiċċju nazzjonali ta' l- istatistika imma anke r-rapporti li toħroġ quarterly l-MHRA.

Veru li s-sistema li jużaw l-MHRA hija dik ta' questionnaire, pero' jidhirli li anke huma jużaw il-kelma "survey" għax il-fatt li inti tibgħat questionnaire lill-membri kollha u li jkollok response minn perċentwali ta' dawk il-membri - m'għandek qatt perċentwali sħiħa u aktar ma tinżel fil- klassifika, il-perċentwali dejjem tonqos - fil-verita' dan ikun qisu survey.

Jidhirli li d-Deloitte, li jippubblikaw dawn ir-rapporti, jgħidulu survey, pero' l-iskop tat-tweġiba tiegħi m'huwiex li nargumenta dwar it- terminoloġija.

Jekk nippreferu l-metodu ta' kwestjonarju, f'kull każ kien inkluż fil-kelma survey min-naħa tiegħi u ma nsib l-ebda diffikulta' li l- MTA jużaw il-metodu ta' questionnaire mas-sidien u ma' operaturi oħra tat- turiżmu f'Għawdex.

Jiġifieri dwar il-metodu qegħdin naqblu, il-kwestjoni hija dwar kif niddefinuh.

Naqblu wkoll li dan għandu jsir.

Irrid infakkar li meta qed ngħidu li rridu nagħmlu turiżmu fejn il- marketing ikun iktar segment-driven milli driven fuq bażi biss ta' area ġeografika, aħna hemmhekk diġa' iddefinejna lil Għawdex bħala destinazzjoni li bilfors trid tingħata aktar importanza, anke bħala destinazzjoni separata u allura din it-tip ta' informazzjoni tkun importanti u nimpenja ruħi li tinġabar anke permezz ta' questionnare.

MR SPEAKER: Grazzi.

Il-ħin tal-Mistoqsijiet għadda.

Il-Viċi Prim Ministru.

KONDOLJANZI

ONOR.

TONIO BORG: Sur President, kif jaf kulħadd matul il-vaganzi ta' l- Għid miet Dr Joe Fenech.

Dan kien membru ta' din il-Kamra bħalma kien missieru, Tumas Fenech li kien tela' bħala deputat Nazzjonalista fl-1927 u fl-1932.

Dr Joe Fenech dam deputat ta' din il-Kamra għal 20 sena sħaħ.

Fil-fatt ġie elett f'erba' elezzjonijiet konsekuttivi, mill-1976 sa l-1992 u baqa' membru ta' din il-Kamra sa l-1996.

Peress li dejjem ġie elett mid-distrett ta' Birkirkara, jiena bħal ħafna oħrajn fil-partit, inzertajt kont nafu sew u mill-viċin.

Dr Joe Fenech kien jifforma parti mill-gvern darbtejn, l-ewwel bħala segretarju parlamentari għall-affarijiet marittimi u offshore u mbagħad bħala ministru tal-ġustizzja fit-tieni gvern ta' Fenech Adami.

Kien ukoll l- ewwel president tal-Kumitat Permanenti għall-Konsiderazzjoni ta' Abbozzi ta' Liġi u okkupa wkoll karigi pubbliċi oħrajn, anke qabel ma sar membru parlamentari, kemm bħala membru ta' l-awtorita` tax-xandir kif ukoll bħala membru tal-kunsill ta' l-universita`.

Jekk imbagħad inħarsu lejn il-ħajja tiegħu fil-partit Nazzjonalista nsibu li għamel żmien twil bħala segretarju tal-grupp parlamentari.

Qabel ma tela' f'dan il-parlament kien ukoll kandidat darbtejn oħra – eżattament fl- 1971 u fl-1976 – u kulħadd jaf kemm ħadem għall-organizzazzjoni tal-partit inkluż għall-bini tad-dar ċentrali l-ġdida.

Apparti dan, fil-ħajja soċjali ta' Birkirkara għamel 30 sena – l-itwal żmien li qatt għamel President – bħala president tad-Duke of Connaught Band Club, dak li aħna ta' Birkirkara nafuh bħala l-każin ta' l-għama.

Ta' min igħid ukoll li qabel il-gwerra anke missieru kien president ta' dan il- club.

Sur President, jien ma naħsibx li figura bħal dik ta' Dr Joe Fenech għandha tiġi mfakkra f'dan il-parlament b'rakkont aridu ta' statistika u fatti.

Kif qal ibnu, Mark Fenech fid-diskors ta' l-għeluq tal-quddiesa funebri, jiġu quddiem għajnejk diversi ħsebijiet dwar Dr Joe Fenech.

Għalija dan kien bniedem mimli enerġija.

Per eżempju, fis-sajf il-familja tagħna kienet tkun ġirien tiegħu fix-Xemxija u dejjem niftakru attiv u jagħti l-ordnijiet qisu qatt m'għandu kwiet f'ġismu.

Kien jitkellem fuq l-affarijiet li kien jemmen fihom b'ċerta konvinzjoni u entużjażmu u jien ikolli diskursati interminabbli miegħu fil-każini u anke fil-parlament u ġieli ma qbilniex pero` l-mod ta' kif kien jippreżenta l- affarijiet, kien wieħed b'saħħtu ħafna.

Meta kien jemmen f'xi ħaġa kellu rasu iebsa daqs iż-żonqor.

Għallinqas miegħu dejjem kont tkun taf fejn qiegħed għax l-iva tiegħu tfisser iva u l-le tiegħu kien ifisser le.

Kont nammira fih ukoll il-ħeġġa li biha kien jiġġieled għall-interessi tal- kostitwenti tiegħu f'Birkirkara u baqa' jirrappreżentahom anke wara li spiċċa minn dan il-parlament.

Kien politiku ta' azzjoni.

Meta kien responsabbli għall-portijiet ħadem bla heda biex immodernizza l- operazzjonijiet ta' dan il-pulmun ekonomiku ta' pajjiżna u fil-qasam tal- ġustizzja qered ħafna anakroniżmi billi rriforma u mmodernizza l-kodiċi tal- proċedura ċivili tagħna.

Dr Joe Fenech kien avukat u oratur tajjeb.

Jien niftakar li meta kont student kont immur il-qorti u nisimgħu jittratta kemm kawżi kostituzzjonali kif ukoll kawżi li kien jispeċjalizza fihom u li ddefenda l-partit fihom dwar ix-xandir f'pajjiżna.

Għal ħafna nies dan kien avukat fighter li jiġġieled favur il-kawża sa l-aħħar.

Jien tgħallimt mingħand Dr Joe Fenech il-perseveranza u l-importanza li meta tkun ministru ma tinsiex li inti wkoll deputat u l-ħeġġa għal dak li temmen fih.

Għalhekk f'mument ta' niket bħal dan nixtieq nesprimi l-kondoljanzi sinċieri ta' dan il-parlament lill-martu Marlene u lit-tliet uliedu Mark, Joanna u Tonio.

MR SPEAKER: Grazzi.

Insejjaħ issa lill-Kap ta' l-Oppożizzjoni.

ONOR.

ALFRED SANT: Sur President, jien ningħaqad mal-kondoljanzi li għadhom kemm ġew espressi mill-Onor.

Tonio Borg.

Li nista' ngħid hu li f'din il-Kamra, jien u Dr Joe Fenech kemm-il darba ksirna x-xwabel flimkien u naħseb li nkun qed nagħmillu ġieħ meta ngħid, kif wara kollox għadu kif qal l-Onor.

Borg, li dan kien fighter u kien politikament tough.

Dan kien jaf fejn irid jasal u kemm personalment u anke politikament kien jaf kif jaħdem, jistinka u jiġġieled biex jasal fejn irid jasal u xi ħaġa bħal din wieħed bilfors irid japprezzaha.

Aħna hawnhekk qegħdin ġo forum politiku u wieħed japprezza min ikun jaf jaħdem b'mod effettiv ġo fih.

Trid tapprezzah ukoll, ħaġa li jien ma nistax nagħmel fuq bażi personali, minn dak li jgħidu l-oħrajn dwaru.

Per eżempju, matul dan l-aħħar ġimgħatejn kont impressjonat bil-kbir minn dak li qalu u kitbu nies oħrajn dwaru.

Għalhekk nixtieq li nagħtuh ġieħ lilu bħala persuna.

Naf li l-Onor.

Joseph Brincat minn din in-naħa tal-Kamra, il-Ministru Zammit Dimech min-naħa tal- gvern u s-Sur Tony Mangion, ex-civil servant kitbu artikli dwaru u kollha ffokaw fuq il-kwalitajiet personali ta' Dr Joe Fenech li jien ma nafhomx.

La hawn din il-konverġenza ta' min nagħtuha ġieħ.

Minkejja li Dr Fenech kien politikament tough kellu mod kif jaġixxi li ħalliet traċċa kbira fil- kuxjenza u l-ħsieb ta' dawk li matul dawn l-aħħar snin ħadmu miegħu jew kontra tiegħu fil-qasam politiku u oqsma oħra.

Jien kont nisma', minn Birkirkara speċjalment, li Dr Joe Fenech kien maqbud f'marda qalila u li b'mod kuraġġuż kien qiegħed jiġġeldilha u jgħixha.

Tkellimt dwaru ma' l- Onor. Joe Debono Grech, li kien iltaqa' miegħu u żaru kemm-il darba u konna ftehemna li se mmorru narawh.

Pero` jiddispjaċini li għal raġunijiet ta' nuqqas ta' ħin ma rnexxilix immur narah għax naħseb li kienet tkun ħaġa tajba ħafna.

Fil-funeral tiegħu l-bażilika ta' Birkirkara kienet mimlija bin-nies.

Dawn kienu nies li kienu qegħdin hemm mhux sempliċement bħala protokoll imma għaliex ħassew għalih u jien rajthom ġenwinament imbikkma.

F'dan is-sens aktar u aktar inħoss li għandna nagħtuh ġieħ – l-aktar għaliex jien apprezzajtu biss bħala fighter politiku – bħala persuna.

Din hija persuna li fil-ħajja tagħna rnexxielha tħalli ċerti traċċi u fil- karigi li okkupat irnexxielha twettaq affarijiet li forsi nies li kienu aktar politikament 'il quddiem fil-partit tiegħu ma wettqux tajjeb daqsu.

Fuq dak li għandu x'jaqsam ma' xogħol marittimu u xogħol ta' offshore aħna kkritikajnieh bil-kbir - jien l-ewwel wieħed – pero` kkritikajnieh f'sens ta' kunsens ukoll.

Dr Joe Fenech irnexxielu jwassal biex ċerti affarijiet isiru.

Għalhekk f'dan is-sens naħseb li jkun tajjeb li llum fil-kapaċita` personali tiegħi u anke bir-rappreżentanza ta' l-oppożizzjoni, nagħti ġieħ lilu bħala persuna u bħala politiku li ma qbilniex miegħu imma li issa napprezzaw il-fighting spirit tiegħu.

Fuq kollox nieħdu din l-opportunita` sabiex ningħaqdu man-naħa tal-gvern kif espressa mill-Viċi Prim Ministru biex nagħtu lill-familja kollha tiegħu l-kondoljanzi profondi tagħna.

MR SPEAKER: Grazzi.

Is-Sedja - kif ukoll jien fil-kapaċita` personali tiegħi għax Dr Joe Fenech kien kollega tiegħi fil-parlament u anke fil- kabinett - tingħaqad mas-sentimenti espressi miż-żewġ naħat tal-Kamra u nitlob lill-Iskrivan tal-Kamra sabiex iwassal il-kondoljanzi lill-familjari tiegħu.

Ngħaddi issa sabiex insejjaħ lill-Onor.

Jason Azzopardi.

KUMITATI PERMANENTI

ONOR.

JASON AZZOPARDI (President tal-Kumitat Permanenti dwar l-Affarijiet Barranin u Ewropej): Sur President, nippreżenta l-minuti konfermati tal- laqgħat ta' l-istess kumitat min-numru 1 sa numru 32 li saru bejn il-21 ta' Ottubru 2003 u l-25 ta' Frar 2005 u nirrapporta li:

9 dokumenti maħruġa mill-Kummissjoni Ewropea (pipeline acquis) kienu ġew scrutinised u cleared mill-working group fi ħdan l-istess Kumitat; u

dokument maħruġ mill-Kummissjoni Ewropea (pipeline acquis) kien ġie scrutinised u cleared mill-Kumitat Permanenti dwar l-Affarijiet Soċjali.

Irrid ukoll inqiegħed fuq il-mejda tal-Kamra:

Commission Proposal for a Directive of the European Parliament and of the Council Directive 2003/88/EC of the European Parliament and of the Council of 4 November 2003 concerning certain aspects of the organization of working time (COM (2004) 607).

Proposal for a Council Decision concerning the Community position within the Association Council established by the Europe Agreement between the European Communities and their member states, on the one part, and Romania, on the other part, on the participation of Romaina in the Rapex System under Directive 2001/95/EC of the European Parliament and of the Council of 3 December 2001 on General Product Safety (COM (2004) 660 Final).

Proposal for a Council Decision concerning the Community position within the Association Council established by the Europe Agreement between the European Communities and their member states, on the one part, and Republic of Bulgaria, on the other part, on the participation of Bulgaria in the Rapex System under Directive 2001/95/EC of the European Parliament and of the Council of 3 December 2001 on General Product Safety (COM (2004) 661 Final).

Proposal for a Council Decision on the accession of the Community to United Nations Economic Commission for Europe Regulation 94 on provisions concerning the approval of vehicles with regard to the protection of the occupants in the event of frontal collision and Regulation No. 95 on provisions concerning the approval of vehicles with regard to the protection of the occupants in the event of a lateral collision (COM (2004) 672).

Council Decision concerning the conclusion of an agreement between the Community and the Swiss Confederation in the audiovisual field, establishing the terms and conditions for the participation of the Swiss Confederation in the media plus and media training Community programmes, and a final act (COM (2004) 649 final).

Proposal for a Council Decision amending Council Decision of 16 December 1980 setting up the consultative committee for the fusion programme.

(COM (2003) 149 final).

Decision of the EEA Joint Committee amending Protocol 31 to the EEA Agreement, on Cooperation in specific fields outside the Four Freedoms.

(13666/04, 13666/04 COR 1).

Proposal for a Council regulation amending Regulation (EURATOM) No 2587/1999 defining the investment projects to be communicated to the Commission in accordance with Article 41 of the Treaty establishing the European Atomic Energy Community (COM (2003) 370 final).

Decision of the EEA Joint Committee amending Protocol 31 to the EEA Agreement, on co-operation in specific fields outside the four freedoms (EEE 10898/04, JUR 11728/04).

Proposal for a Council Decision concluding consultations with Guinea under Article 96 of the Cotonou Agreement (COM (2004) 804 final).

MR SPEAKER: Grazzi.

Ngħaddu issa għal Tqegħid ta' Karti u nsejjaħ lill- Prim Ministru.

TQEGĦID TA' KARTI

ONOR.

LAWRENCE GONZI (Prim Ministru u Ministru tal-Finanzi): Sur President, inqiegħed fuq il-mejda tal-Kamra:

Avviż Legali Nru. 82 ta' l-2005 – Ordni ta' l-2005 dwar Eżenzjoni mill- Att dwar ir-Radjokomunikazzjoni;

Avviż Legali Nru. 83 ta' l-2005 – Emenda ta' l-2005 fil-Kodiċi għall- Investigazzjoni u għad-Determinazzjoni ta' Ilmenti;

Avviż Legali Nru. 92 ta' l-2005 – Avviż ta' bidu fis-seħħ ta' ċerti disposizzjonijiet ta' l-Att ta' l-2005 dwar il-Prevenzjoni ta' Abbuż fis-Swieq Finanzjarji (Att Nru. IV ta' l-2005);

Rapport Annwali tal-Financial Intelligence Analysis Unit għas-sena 2004;

Rapport Annwali tal-Bank Ċentrali ta' Malta għas-sena 2004;

Tabella li turi l-għadd ta' karozzi mikrija mill-Uffiċċju tal-Prim Ministru, dipartimenti u entitajiet li jaqgħu taħt l-Uffiċċju tal-Prim Ministru, flimkien ma' dettalji dwar l-ispiża totali għal kirjiet u fuel, bi tweġiba għall-mistoqsija parlamentari numru 10566 li ngħatat fis-seduta numru 251 tat-Tnejn, 4 ta' April 2005;

Dettalji dwar fondi li Malta rċeviet mill-Unjoni Ewropea, proġetti li għalihom Malta rċeviet grants, u kontribuzzjonijiet li ħallset Malta lill-Unjoni Ewropea sabiex tibbenefika minn flus allokati għall- proġetti mill-istess Unjoni, bi tweġiba għall-mistoqsija parlamentari numru 11193 li ngħatat fis-seduta numru 251 tat-Tnejn, 4 ta' April 2005;

Listi li juru l-għadd ta' impjegati nisa f'kull grad fi skali ta' salarju minn 1 sa 4 u minn 5 sa 20 fis-servizz pubbliku, bi tweġiba għall-mistoqsijiet parlamentari numru 11414.

MR SPEAKER: Grazzi.

Insejjaħ lill-Viċi Prim Ministru.

ONOR.

TONIO BORG (Viċi Prim Ministru u Ministru tal-Ġustizzja u Intern): Sur President, inqiegħed fuq il-mejda tal-Kamra:

Avviż Legali Nru. 74 ta' l-2005 – Regolamenti ta' l-2005 dwar Splussivi Ċivili (Identifikazzjoni);

Avviż Legali Nru. 76 ta' l-2005 – Regolamenti ta' l-2005 li jemendaw it-Tmien Skeda li tinsab ma' l-Att dwar Kunsilli Lokali;

K.L.B.L. 17/5/2005 – Bye-Laws ta' l-2005 dwar Reklami fuq Għamara tat- Toroq (Kunsill Lokali Fgura);

K.L.B.L. 46/4/2005 - Bye-Laws ta' l-2005 dwar l-Organizzazzjoni ta' Korsijiet (Kunsill Lokali Pembroke);

Dettalji dwar ħaddiema assenjati mal-kunsilli lokali, bi tweġiba għall- mistoqsija parlamentari numru 11324.

MR SPEAKER: Grazzi.

Insejjaħ lill-Ministru Zammit Dimech.

ONOR.

FRANCIS ZAMMIT DIMECH: Sur President, inqiegħed fuq il-mejda tal- Kamra:

Avviż Legali Nru. 73 ta' l-2005 – Avviż ta' bidu fis-seħħ ta' ċerti disposizzjonijiet tat-Taqsima XI ta' l-Att ta' l-2005 li Jimplimenta Miżuri ta' l-Estimi (Att Nru. II ta' l-2005);

Avviż Legali Nru. 85 ta' l-2005 – Regolamenti ta' l-2005 li jemendaw ir-Regolamenti dwar Attivitajiet Turistiċi (Disposizzjonijiet Ġenerali);

Avviż Legali Nru. 86 ta' l-2005 – Regolamenti ta' l-2005 li jemendaw ir-Regolamenti dwar Postijiet għall-Btala; u

Avviż Legali Nru. 87 ta' l-2005 – Regolamenti ta' l-2005 li jemendaw ir-Regolamenti dwar Drittijiet għat-Turiżmu.

MR SPEAKER: Grazzi.

Insejjaħ lill-Ministru Ċensu Galea.

ONOR.

ĊENSU GALEA (Ministru għall-Kompetittivita` u Komunikazzjoni): Sur President, inqiegħed fuq il-mejda tal-Kamra:

Avviż Legali Nru. 84 - Regolamenti ta' l-2005 dwar Kreditu lill- Konsumatur;

f'isem il-Ministru ta' l-Edukazzjoni, Żgħażagħ u Impjiegi nqiegħed fuq il- mejda tal-Kamra:-

Kopja ta' rapport datat 6 ta' April 2005 imħejji mid-Direttur tat- Teknoloġija fl-Edukazzjoni dwar żbalji tipografiċi li kien hemm fil- karti ta' l-eżami ta' l-EFL tas-26 ta' Marzu 2005, bi tweġiba għall- mistoqsija parlamentari numru 11625;

Kopja ta' ċirkolari numru EFL 4/2005 maħruġa mill-EFL Monitoring Board fit-30 ta' Marzu 2005 dwar l-eżamijiet għal għalliema prospettivi ta' l-EFL li m'għandhomx l-Ingliż fil-livell avvanzat, bi tweġiba għall- mistoqsija parlamentari numru 11657;

f'isem il-Ministru għall-Investiment, Industrija u Teknoloġija ta' l- Informazzjoni nqiegħed fuq il-mejda tal-Kamra:

Tabella li tagħti tagħrif dwar applikazzjonijiet pendenti mill- kunsilli lokali għal dawl fit-toroq, bi tweġiba għall-mistoqsija parlamentari numru 11252 li ngħatat f'seduta numru 251 ta' l-4 ta' April 2005;

Tagħrif dwar l-ammonti ta' NOx (nitrogen oxides) li ħarġu miż-żewġ power stations kull sena bejn l-1990 u l-2004, bi tweġiba għall- mistoqsija parlamentari numru 11456 li ngħatat f'seduta numru 251 ta' l-4 ta' April 2005;

Kopja tal-kuntratt ta' xogħol iffirmat miċ-Chief Executive Officer (CEO) ta' l-MOBC fl-1 ta' Awissu 2000, bi tweġiba għall-mistoqsija parlamentari numru 11479 li ngħatat f'seduta numru 251 ta' l-4 ta' April 2005;

Dettalji dwar il-laqgħat u l-attendenza f'kull laqgħa tal-bord tad- diretturi ta' l-Enemalta bejn l-1 ta' Jannar 2003 u s-16 ta' Marzu 2005, flimkien ma' tagħrif dwar ħlasijiet li jieħdu l-membri tal-bord, bi tweġiba għall-mistoqsija parlamentari numru 11481 li ngħatat f'seduta numru 251 ta' l-4 ta' April 2005;

Tagħrif dwar fabbriki ġodda li fetħu bejn l-2000 u l-2005 u l-għadd ta' ħaddiema fihom, flimkien ma' tagħrif dwar applikazzjonijiet li saru minn dawn il-fabbriki għal espansjonijiet, bi tweġiba għall- mistoqsija parlamentari numru 11440 li ngħatat f'seduta numru 251 ta' l-24 ta' April 2005; u

f'isem il-Ministru ta' l-Affarijiet Barranin inqiegħed fuq il-mejda tal- Kamra:-

Avviż Legali Nru. 79 ta' l-2005 - Ordni ta' l-2005 li jemenda l-Ordni dwar l-Applikazzjoni tat-Taqsima III ta' l-Att dwar l-Immunitajiet u l- Privileġġi Diplomatiċi; u

Tabella li turi l-fondi li ngħata l-Malta Information Centre (MIC) minn sorsi lokali u barranin matul is-snin bejn l-1999 u l-2004, bi tweġiba għall-mistoqsija parlamentari numru 11413 li ngħatat f'seduta numru 251 ta' l-4 ta' April 2005

MR SPEAKER: Grazzi.

Insejjaħ issa lill-Ministru George Pullicino..

ONOR.

GEORGE PULLICINO: Sur President, inqiegħed fuq il-mejda tal-Kamra:

Avviż Legali Nru. 69 ta' l-2005 – Regoli ta' l-2005 dwar Problemi fi Spezzjonijiet tas-Saħħa u Veterinarji meta ssir l-Importazzjoni ta' Annimali Bovini, Majjali, u Laħam Frisk minn Pajjiżi Terzi;

Avviż Legali Nru. 70 ta' l-2005 – Regoli ta' l-2005 dwar Lista ta' Użu Intiż għal Ħwejjeġ ta' l-Ikel għall-Annimali għal Għanijiet Nutrittivi Partikolari;

Avviż Legali Nru. 71 ta' l-2005 – Regoli ta' l-2005 dwar il-Ħtiġijiet għad-Determinazzjoni ta' Livelli ta' Dijossini u PCBs bħad-Dijossina fl-Għalf;

Avviż Legali Nru. 75 ta' l-2005 – Regoli ta' l-2005 dwar il-Metodu Analitiku biex jiġu determinati l-Kostitwenti li Joriġinaw mill- Annimali għall-Kontroll Uffiċjali tal-Prodotti ta' l-Ikel;

Avviż Legali Nru. 77 ta' l-2005 – Regoli ta' l-2005 dwar Kategoriji ta' Materjali għall-Ikel li jistgħu jiġu wżati għat-Tqegħid ta' Tikketti fuq Prodotti ta' l-Ikel Komposti għal Annimali Domestiċi;

Avviż Legali Nru. 78 ta' l-2005 – Regoli ta' l-2005 dwar il-Ġbir ta' Informazzjoni fuq Żoonosi u Aġenti Żoonotiċi;

Avviż Legali Nru. 80 ta' l-2005 – Regoli ta' l-2005 dwar il-Miżuri għall-Monitoraġġ ta' ċerti Sustanzi u Residwi tagħhom f'Annimali ħajjin u Prodotti ta' l-annimali;

Avviż Legali Nru. 81 ta' l-2005 – Regoli ta' l-2005 dwar Sustanzi mhux Mixtieqa fl-ikel ta' l-Annimali;

Avviż Legali Nru. 88 ta' l-2005 – Regoli ta' l-2005 dwar il- kundizzjonijiet tas-Saħħa ta' l-Annimali li jirregolaw il-Moviment u l- Importazzjoni ta' l-Ekwini minn Pajjiżi Terzi;

Avviż Legali Nru. 89 ta' l-2005 – Regoli ta' l-2005 dwar Prodotti li Jintużaw fl-Għalf ta' l-Annimali;

Avviż Legali Nru. 90 ta' l-2005 – Regoli ta' l-2005 dwar Kategoriji ta' Materjal ta' Ikel għall-Ittikkettjar ta' Għalf Kompless għal Annimali li m'humiex Annimali Domestiċi; u

Avviż Legali Nru. 93 ta' l-2005 – Regoli ta' l-2005 dwar l-Analiżi għall-Kontroll Uffiċjali ta' l-Għalf.

MR SPEAKER: Grazzi.

Insejjaħ issa lill-Ministru Dolores Cristina.

ONOR.

DOLORES CRISTINA: Sur President, inqiegħed fuq il-mejda tal-Kamra:

Rapport Annwali għas-sena 2004 maħruġ mill-Uffiċċju tal-Kummissarju għat-Tfal; u

Tagħrif dwar l-għadd ta' benefiċċjarji ta' l-għajnuna għall-mard (SKA) kull sena bejn l-1999 u l-2003, bi tweġiba għall-mistoqsija parlamentari numru 10787.

MR SPEAKER: Grazzi.

Insejjaħ lis-Segretarju Parlamentari Francis Aguis.

ONOR.

FRANCIS AGIUS (Segretarju Parlamentari): F'isem il-Ministru tas- Saħħa, Anzjani u Kura fil-Komunita` inqiegħed fuq il-mejda tal-Kamra:

Avviż Legali Nru. 72 ta' l-2005 – Regolamenti ta' l-2005 li jemendaw ir-Regolamenti dwar il-Mediċini (Awtorizzazzjoni għal Tqegħid fis- Suq); u

Avviż Legali Nru. 91 ta' l-2005 – Regolamenti ta' l-2005 li jemendaw ir-Regolamenti dwar Sustanzi li Jikkontaminaw fl-Ikel (Metodi kif jittieħdu l-Kampjuni u kif issir l-Analiżi).

MR SPEAKER: Grazzi.

Stqarrijiet Ministerjali?

Mozzjonijiet?

Insejjaħ lill-Ministru Pullicino.

MOZZJONIJIET

ABBOZZ TA' LIĠI DWAR IL-KUMMISSJONI ĊINEMATOGRAFIKA TA' MALTA

ONOR.

GEORGE PULLICINO: Sur President, f'isem il-Ministru għall- Investiment, Industrija u Teknoloġija ta' l-Informazzjoni, nipproponi l- Ewwel Qari ta' l-Abbozz ta' Liġi msejjaħ "Att dwar il-Kummissjoni Ċinematografika ta' Malta".

MR SPEAKER: Min jissekonda?

ONOR.

ANTHONY ABELA: Nissekonda.

MR SPEAKER: Il-mistoqsija hi li l-Abbozz ta' Liġi msejjaħ "Att dwar il- Kummissjoni Ċinematografika ta' Malta" ikun moqri l-Ewwel Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem.con.

RIŻOLUZZJONI DWAR EMENDA GĦALL-ISKEDA ANNESSA MA' L-ATT DWAR IT- TRASFERIMENT TA' ARTIJIET TAL-GVERN

MR SPEAKER: Il-Ministru Pullicino.

ONOR.

GEORGE PULLICINO: Sur President, f'ismi u f'isem il-Viċi Prim Ministru, nipproponi din ir-riżoluzzjoni:

Illi din il-Kamra tirriżolvi li:

Fil-paragrafu 4 ta' l-Iskeda annessa ma' l-Att dwar it-Trasferiment ta' Artijiet tal-Gvern (Kap 268) minnufih wara subparagrafu (c) tiegħu għandu jiżdied is-subparagrafu segwenti:

"(d) jekk tikkonsisti f'art li tiġi mogħtija għal ħamsin (50) sena għall-irziezet lil raħħala liċenzjati biex irabbu l-majjal u/jew il- baqar.".

In paragraph 4 of the Schedule to the Disposal of Government Land (Cap.

268) immediately after subparagraph (c) thereof there shall be added the following new subparagraph:

"(d) if it consists of land granted for a period of fifty (50) years to licensed livestock farmers in the dairy and/or pig-breeding sectors for the running of farms.".

MR SPEAKER: Min jissekonda?

ONOR.

FRANCIS AGIUS: Nissekonda.

MR SPEAKER: Rimarki?

Il-Ministru. .

ONOR.

GEORGE PULLICINO: Sur President, il-proposta min-naħa tal-gvern hija li l-emenda kif moqrija tidħol fl-iskeda li hemm f'kapitlu 268.

Din l- iskeda bażikament tittratta kif il-gvern jiddisponi mill-art tiegħu.

Fil- fatt fil-paragrafu 4 ta' l-iskeda hemm diġa` tliet okkażjonijiet fejn il- gvern jista' effettivament jagħti b'ċens, l-art li tkun tiegħu jew inkella l-art li effettivament kienet art tal-Knisja li llum ġiet għandu u hija managed mill-uffiċċju konġunt.

F'dawn it-tliet każijiet il-gvern ikun jista' jagħti art biex ikun hemm home ownership scheme.

Fit-tieni każ, il- liġi tgħid li l-gvern jista' jagħti art b'ċens għal skop ta' żvilupp industrijali.

Fit-tielet każ, il-gvern jista' jagħti b'ċens għal 25 sena art li fiha wieħed ikun irid jibni jew ipoġġi kiosk sabiex jinbiegħu prodotti minnu.

Qed ngħidu li f'paragrafu 4 għandu jiżdied paragrafu ieħor li jispeċifika li l-gvern se jkun jista' jgħaddi wkoll art tiegħu, li sal- lum hija b'kirja, b'kuntratt ta' ċens ta' mhux inqas minn 50 sena f'każijiet fejn dik l-art qed tintuża bħala razzett li fih jitrabbew il- majjali jew il-baqar.

Għalfejn qed nagħmlu dan?

Qed nagħmlu dan għax wieħed irid jifhem li r- raħħala, speċjalment dawk fis-settur tat-trobbija tal-baqar u allura marbuta mal-produzzjoni tal-ħalib, kif ukoll ir-raħħala fis-settur tat- trobbija tal-majjali, għandhom bżonn itejbu l-irziezet tagħhom biex ikunu konformi mar-regolamenti u l-istandards ta' l-Unjoni Ewropea.

Aktar milli biex jilħqu l-għanijiet ta' l-Unjoni Ewropea, dawn huma standards li jirriflettu l-ħteġijiet tagħna f'dawk li huma standards iġjeniċi għalina li nikkonsmaw il-prodotti li jiġu mkabbra ġo dawn l-irziezet.

Jiġifieri fil- każ tal-baqar ovvjament nieħdu ċ-ċanga u nieħdu wkoll il-ħalib u fil-każ tal-majjal nieħdu l-prodott proċessat jew inkella l-majjal bħala prodott.

Allura wieħed irid jifhem li dan it-titjib qed isir sabiex apparti milli jkun hemm is-saħħa tal-bniedem imħarsa jkun hemm ukoll, f'każijiet partikolari, – din issa niġi għaliha aktar tard – anke l-element tal- ħarsien għall-annimali nfushom.

Jekk wieħed qed jgħid li hemm bżonn isir titjib u l-btieħi fejn jinżammu l-annimali, speċjalment il-baqar, għandhom ikunu mgħottija, dan qed jingħad għal żewġ raġunijiet; l-ewwelnett biex meta tagħmel ix-xita d-demel li jkun hemm f'dawk il-btieħi ma jispiċċax jimxi ma' l-ilma li jinżel u allura jispiċċa – kif għad għandna każijiet f'dan il-pajjiż –fit-toroq jew fil-widien ta' pajjiżna u t-tieni biex nipproteġu lill-baqar li jkun hemm fil-btieħi mill-ammont qawwi ta' xemx li għandna f'pajjiżna.

Allura hemm ukoll element ta' animal welfare li l- Unjoni Ewropea tagħtih ħafna importanza.

Aktar ma s-soċjeta` tagħna ssir soċjeta` ċivili u żviluppata, aktar trid tagħti importanza lill-qasam ta' l- animal welfare.

Mela dan it-tibdil hemm bżonn li jsir l-ewwelnett minħabba l-iġjene, biex il-prodott finali li jispiċċa għand il-konsumatur ikun wieħed ta' standard u t-tieni għar-raġuni ta' animal welfare.

Irrid ngħid ukoll li fil-qasam tal-baqar, minbarra li wieħed irid jieħu ħsieb li jkollu l-bitħa msaqqfa biex jgħatti l-annimali u jgħatti wkoll id-demel li jkun hemm ħalli dan ma jispiċċax jimxi ma' l-ilma, huwa importanti wkoll li jkun hemm il- proviżjoni ta' l-infrastruttura biex wieħed jilqa' ħalli ma jkollniex tixrid ta' materjal lil hinn mill-irziezet.

Sal-lum għandna ċerti rziezet li jew m'għandhomx fejn jaħżnu d-demel jew inkella fejn jaħżnu d-demel m'huwiex adegwat.

Għalhekk huwa mportanti li r-raħħala jagħmlu din it-tip ta' struttura.

Importanti wkoll li jagħmlu l-fosos neċessarji sabiex ikunu jistgħu jimmaniġġjaw l-iskart solidu u likwidu ta' l-irziezet tagħhom.

Sur President, peress li aħna nafu li hemm bżonn ammont ta' investiment biex isir dan it-titjib, aħna konxji wkoll tal-fatt li hemm raħħala li huma ntiżi li jagħmlu dan ix-xogħol u dan it-titjib, imma minkejja li hemm għajnuna ivvotata min-naħa ta' l-Unjoni Ewropea biex isir dan it-titjib, qegħdin iffaċċjati b'sitwazzjoni li, peress li ħafna drabi l-irziezet tagħhom huma b'kirja, allura meta qed imorru jew marru diġa` għand il-banek biex huma jkunu jistgħu joħorġu l-parti tagħhom biex jagħmlu dan it-titjib, qed isibu d-diffikultajiet.

Dan huwa marbut ukoll ma' l-ispirtu li hemm dikjarat fil-programm elettorali tal-partit Nazzjonalista li rebaħ l-aħħar elezzjoni, biex kemm jista' jkun nagħtu l-faċilita`lill-bdiewa u r-raħħala sabiex l-art li jaħdmu fuqha, aktar minn kuntratt ta' kirja fuqha jkollhom kuntratt ta' ċens sabiex il-pożizzjoni tagħhom tkun aktar fis-sod biex ikunu jistgħu jinvestu fuq il-post li minnu jaqilgħu l-għajxien tagħhom.

Ikun importanti li ngħid ukoll li aħna ddeċidejna li niffokaw b'mod partikolari fuq il-qasam tat-trobbija tal-majjali u fuq il-qasam tat- trobbija tal-baqar, imma bl-ebda mod m'aħna neskludu li eventwalment ninkludu wkoll l-art maħduma għall-agrikoltura, jiġifieri nagħtu kuntratti ta' ċens fuq dawn l-artijiet.

L-aktar ħaġa importanti f'dan il-qasam tibqa' dik tal-waste management.

Ħafna drabi dan hu dak ix-xogħol prinċipali li hemm rikjest sabiex isir dan it-titjib, jiġifieri pjan ta' mmaniġġjar ta' l-iskart li jkun hemm minn dawk il-postijiet.

Issa se nagħti ftit statistika li jkun tajjeb li wieħed jifhem.

Fil-qasam tat-trobbija tal-baqar għandna xejn inqas minn 171 raħħal li jrabbu l-baqar f'pajjiżna.

Minn dawn għandna 145 raħħal full-timer filwaqt li għandna 26 raħħal part-timer.

Fil-qasam tat-trobbija tal-majjali għandna 207 raħħala b'kollox.

Minn dawn hemm 96 raħħal li huwa full-timer filwaqt li għandna mal-111-il raħħal li huwa part-timer.

Ħafna drabi dawn l- irziezet jinsabu fuq art li hija proprjeta` tal-gvern u, kif diġa` għidt, hemm każijiet fejn qegħdin fuq artijiet li oriġinarjament kienu tal-Knisja imma llum għaddew għand il-gvern u huma mmaniġġjati mill-uffiċċju konġunt.

Sur President, qed inżidu din l-emenda fil-kapitlu 268 biex ikun possibbli li l-banek jagħtu self għal dan ix-xogħol ta' titjib li hemm bżonn isir.

Ħafna drabi l-banek qed jitolbu li r-razzett ikun frank jew inkella jkollu ċens fit-tul bħala assigurazzjoni, jiġifieri bħala security għall-bank biex ikun jista' jagħti s-self meħtieġ lir-raħħal biex joħroġ il-parti tiegħu.

Ikun tajjeb li ngħid li meta nitkellmu fuq l-għajnuna lir-raħħala, irridu nsemmu li hemm xejn inqas minn madwar Lm2.6 miljun ta' għajnuna min-naħa ta' l-Unjoni Ewropea sabiex ir-raħħala, fost oħrajn, jagħmlu l-upgrading li hemm bżonn speċjalment ma' dak li għandu x'jaqsam ma' waste management.

Dawn it-Lm2.6 miljun huma flus għas-sena 2004 u għas-sena 2005 imma ovvjament dan l-ammont ma jkoprix ix-xogħol kollu.

Fil-fatt hemm xogħlijiet li jkunu jridu jitħallsu min-naħa tar-raħħal stess.

Hawnhekk irrid ngħid li 80% ta' din l-għajnuna toħroġha l-Unjoni Ewropea filwaqt li 20% mill-għajnuna kollha li jieħu r-raħħal, joħroġha l-gvern Malti.

Ikun tajjeb li ngħid li meta qed nitkellmu fuq għajnuniet ma naħsbux li dan biss huwa l-ammont ta' għajnuna li qed tingħata lil dawn is- setturi.

Biżżejjed ngħid li min-nofs Lulju ta' l-2002 sa Marzu ta' din is- sena fil-qasam tat-trobbija tal-majjali bħala għajnuna se nkunu tajna xejn inqas minn Lm3.8 miljun f'sussidju.

Hawnhekk qed nitkellmu fuq perijodu ta' inqas minn tliet snin.

Jiġifieri jekk nieħdu fuq tliet snin, li m'huwiex il-każ, qed ngħidu iktar minn Lm1.2 miljun għajnuna fis-sena li huwa ammont qawwi ħafna.

Kieku dan kellek taħdmu fuq perijodu ta' tliet snin sħaħ l-ammont ta' għajnuna għall-qasam tat-trobbija tal-majjali biss kien jitla' għal Lm1.5 miljun fis-sena.

L-għajnuna għall-qasam tal-ħalib kienet tammonta għal Lm640,000 għall-istess perijodu, jiġifieri minn nofs Lulju ta' l-2002 sa Marzu ta' din is-sena.

Hawnhekk qed nitkellmu biss fuq għajnuna li nagħtu fuq programm maqbul ma' l-Unjoni Ewropea li jissejjaħ SMPPMA, jiġifieri l-pakkett maqbul ma' l-Unjoni Ewropea biex jingħata sussidju fuq ċerti prodotti.

Irrid ngħid li marbut ma' dan hemm ukoll l-għajnuna li tajna lill-MDP biex din ittejjeb l-infrastruttura li għandha biex tipproduċi l-prodotti Benna.

Illum nafu li l-ħafna diskors ta' l-oppożizzjoni qabel ir-referendum u qabel l-aħħar elezzjoni, li meta pajjiżna jidħol fl-Unjoni Ewropea se nispiċċaw nitilfu l-produzzjoni tal-ħalib f'pajjiżna għax jidħlu l-prodotti minn barra u li l-prodott Malti mhux se jibqa' kompetittiv ma kienx minnu.

Jekk naraw x'ġara fis-sena li kważi ilna membri ta' l-Unjoni Ewropea, il- prodott minn barra daħal imma l-prodott Malti tejjeb il-kwalita` tiegħu u kkompeta.

Dan huwa l-vantaġġ tal-kompetizzjoni, li inti trid ittejjeb il- kwalita` tiegħek.

Huwa veru li l-prodott lokali tilef parti mis-suq, imma b'mod ġenerali żamm il-pożizzjoni maġġoritarja tiegħu fuq is-suq, tejjeb il- prodott u għax tejjeb il-prodott, per eżempju, fil-produzzjoni ta' l- irkotta, ikkompeta tajjeb.

M'għandix l-iċken dubju li l-prodott Malti, meta huwa frisk u meta huwa ta' standard, mhux biss jikkompeti, imma huwa superjuri bil-kbir għall-prodott li jiġi minn barra.

Dan ma jfissirx li m'għadx baqa' titjib x'isir għax għad għandna titjib x'nagħmlu u għalhekk hija intiża r-riżoluzzjoni tal-lum, biex nagħtu l-għodda lir-raħħal biex imur għand il-bank u permezz tal-kuntratt ta' ċens ta' 50 sena, ikollu s- sigurta` neċessarja biex il-bank isellfu l-flus u b'hekk jagħmel it-titjib li hemm bżonn jagħmel fir-razzett tiegħu.

Minbarra l-għajnuna li tajna lis-settur f'sussidju ta' l-SMPPMA, tajna għajnuniet oħra.

Meta tibda tara l-figuri miġburin flimkien – anke jien bħala ministru li ilni resposabbli kważi sentejn – tirrealizza x'ammont kbir ta' għajnuna qegħdin nagħtu.

Permezz ta' miżura oħra li tissejjaħ l-ad hoc measure, jiġifieri għajnuna għar-raħħala full-timers, se nkunu għaddejna 'l fuq minn Lm800,000 f'għajnuna lil dawn ir-raħħala.

Hemm għajnuna oħra li tissejjaħ restructuring aid li għall-2004 se tkun telgħet Lm760,000 u għall-2005 se tkun telgħet mas-Lm700,000.

Jiġifieri qed nitkellmu fuq madwar Lm700,000 kull sena bħala għajnuna għal ristrutturar lil dawn is-setturi li qed nitkellem fuqhom.

Apparti minn hekk, hemm l-għajnuna li diġa` semmejt ta' Lm2.6 miljun fuq sentejn biex jintlaħqu l-istandards taħt l-iżvilupp rurali, u hemm ukoll għajnuna li tissejjaħ special premium and slaughtering premium li fl-2004 ammontat għal 'il fuq minn Lm350,000 u li ngħatat lil total ta' madwar 300 raħħal.

F'dan il-każ 75% ta' l-għajnuna tiġi mill-Unjoni Ewropea u 25% tiġi min-naħa ta' l-Istat Malti.

Għajnuna oħra hija dik li nagħtu għal dak li jissejjaħ id-dairy premium, dik l-għajnuna li nagħtu fuq il-ħalib.

Fis-sena 2005 se nkunu tajna kważi Lm240,000 f'għajnuna ta' l-Istat u magħha trid tgħodd 'il fuq minn Lm100,000 oħra f'għajnuna li ġejja mill-Unjoni Ewropea.

Meta tgħodd dawn il-mijiet ta' eluf kollha, tibda tirrealizza kemm għandna raġun ngħidu li qatt f'pajjiżna ma kellna sitwazzjoni ta' investiment fil-qasam tar-raħħala daqskemm għandna llum.

Dan ma jfissirx li kollox huwa ward u żahar u kollox miexi fuq ir-rubini u m'hemmx diffikultajiet għax diffikultajiet hemm pero` r-ristrutturar irid isir biex inkunu nistgħu npoġġu s-setturi fuq saqajhom.

L-operaturi f'dan is-settur iridu jifhmu li hemm realta` ġdida u jridu jadattaw ruħhom għal din ir-realta` ġdida.

Ma jistgħux jibqgħu jaħsbu bil-moħħ tal-bieraħ li jridu l-protezzjoni sabiex ma jkollhomx kompetizzjoni u jżommu l-prodott taħt l-istandard mixtieq.

Iva, hemm il-kompetizzjoni u l-operaturi jridu jaħdmu biex itejbu l-prodott biex ikunu f'sitwazzjoni li mhux biss jikkompetu imma li jagħtu lill-konsumatur - li fl-aħħar mill-aħħar qed joħroġ ukoll parti minn din l-għajnuna – prodott finali ta' kwalita`.

Apparti dawn il-mijiet ta' eluf hemm madwar Lm1 miljun ieħor bħala għajnuna għall-2004, 2005 u 2006 għal dak li għandu x'jaqsam ma' investiment fuq il- bini u l-marketing ta' prodott lokali.

Mela meta tgħodd kollox trid tgħodd ukoll dan il-Lm1 miljun bħala għajnuna.

Sur President, qegħdin inressqu din ir-riżoluzzjoni sabiex ir-raħħal ikollu kuntratt ta' ċens ta' 50 sena u b'hekk ikun qiegħed fuq sisien sodi.

Qed ngħidu minn issa li min jidħol biex jieħu ċens ta' 50 sena, jekk ikun għadu bl-attivita` wara 50 sena, dak iċ-ċens jista' jiġi mġedded għal perijodu ieħor.

Huwa importanti li ngħidu wkoll li għal din il-konċessjoni, biex wieħed minn kirja imur għal kuntratt ta' ċens, se jiġu kkonsidrati r-raħħala li huma liċenzjati li jrabbu l-baqar u l-majjali, kemm full-timers kif ukoll dawk part-timers għax it-tnejn huma raħħala li jridu jipproduċu prodott tajjeb.

Aħna ma tajniex dan l-inċentiv lir-raħħala full-timers biss imma frixniha wkoll fuq ir-raħħala part-timers.

Irrid nagħmilha ċara li din il-konċessjoni tibqa' tgħodd biss sakemm l-art tibqa' tintuża għat-trobbija ta' l-annimali.

Jiġifieri ħadd m'għandu jippretendi li llum għandu razzett tal-baqar u għaxar snin oħra jgħid: Jien għandi ċens għal 50 sena mingħand il-gvern, se nwaqqaf l-attivita` tat- trobbija ta' l-annimali u nagħmel diskoteka minflok ir-razzett tiegħi.

F'dak il-każ iċ-ċens ta' 50 sena ma jibqax igħodd u l-art jerġa' jeħodha l- gvern.

Qed ngħid dan biex nagħmlu l-affarijiet ċari.

Din ir-riżoluzzjoni hija ċara.

Qed nagħtu din il-konċessjoni biex naġevolaw lir-raħħala li jridu jibqgħu f'din l-attivita`, imma ma rridux naġevolaw lil min irid jispekola mill-art tal-gvern.

Allura qed nagħmluha ċara li din il- konċessjoni tkun biss għat-trobbija tal-bhejjem u attivitajiet relatati ma' dik it-trobbija.

Qegħdin ngħidu wkoll li se jkun hemm ħlas ta' 25ċ kull metru kwadru tas-sit kollu wżat għat-trobbija ta' l-annimali u li l-għelieqi barra l-bordura tar- razzett huma esklużi.

F'dan l-istadju m'aħniex nitkellmu fuq l-għelieqi imma fuq l-art neċessarja għat-trobbija ta' l-annimali.

Tajjeb li ngħid ukoll li meta jagħlaq iċ-ċens ta' 50 sena, dan ikun jista' jerġa' jiġi mġedded.

Dan mhux qed nagħmluh b'kapriċċ imma biex nagħtu sigurta` u stabilita` fit-tul lir-raħħala.

B'dan il-mod ir-raħħal se jkollu s-serħan tal-moħħ li jekk hu se jidħol biex jagħmel l-investiment, apparti li se nagħtuh ċens għal perijodu ta' 50 sena, meta jagħlaqlu dak iċ- ċens, jekk hu jew inkella wliedu jkunu jridu jibqgħu għaddejjin bit- trobbija ta' l-annimali, allura dak il-perijodu ta' ċens jiġi mġedded, dejjem – nirrepeti – sakemm l-attivita` fuq dik is-sit tibqa' marbuta mat- trobbija tal-baqar jew tal-majjali.

Sur President, naturalment ir-raħħal ikun responsabbli għall-ispejjeż ta' kull żvilupp li jsir skond il-permessi meħtieġa u jkun responsabbli wkoll għall-manutenzjoni ta' dak ir-razzett.

Mela qed ngħidu li huwa importanti li r-raħħal jagħmel l-affarijiet skond il-permessi neċessarji – u issa niġi wkoll għall-kwestjoni tal-proċess ta' l-applikazzjoni quddiem il-MEPA – u jkun responsabbli wkoll biex iżomm il-manutenzjoni ta' dak ir-razzett li għalkemm l-art m'hijiex tiegħu imma tal-gvern, hija mogħtija lilu b'ċens.

Punt ieħor li beħsiebna nimplimentaw ġaladarba din ir-riżoluzzjoni tgħaddi minn dan il-parlament huwa li se nagħtu ċ-ċans lir-raħħal jittrasferixxi dak iċ-ċens.

Ejja nieħdu eżempju ta' raħħal li m'għandux tfal, imma għandu neputijiet u dan irid joħroġ minn dak il-mestier jew għax irid jirtira jew għax irid jagħmel attivita` oħra.

Sakemm l-attivita` tibqa' dik tat- trobbija ta' l-annimali hu se jkun jista' jittrasferixxi dak iċ-ċens lil raħħala oħra bid-definizzjonijiet normali ta' kif wieħed jagħmel trasferiment ta' ċens, ovvjament bl-approvazzjoni tal-kummissarju ta' l- artijiet u l-ministeru responsabbli mill-agrikoltura.

Huwa importanti li ngħid ukoll, biex wieħed iserraħ moħħu, li l-attivita` f'dak ir-razzett tkun attivita` kif suppost, li l-kummissarju ta' l- artijiet jew rappreżentant tiegħu se jkollu d-dritt li jidħol fir-razzett biex jiċċertifika li l-kondizzjonijiet tal-kuntratt taċ-ċens ikunu qegħdin jiġu rispettati.

Ngħid ukoll li r-raħħala li jistgħu jagħmlu talba biex il- kirja tinqaleb f'kuntratt ta' ċens iridu jkunu raħħala li jkunu reġistrati mal-koperattiva ta' min irabbli l-majjali jew mal-koperattiva tal- produtturi tal-ħalib; fil-każ tat-trobbija tal-majjali mal-KIM u fil-każ tat-trobbija tal-baqar u l-produzzjoni tal-ħalib mal-KPH.

Qed ngħid dan għax huwa importanti li nifhmu li aħna rridu nimxu mas- sistemi li diġa` għandna fil-pajjiż, speċjalment għal dak li għandu x'jaqsam ma' kwestjonijiet ta' kwoti li huma mmexxija minn dawn iż-żewġ koperattivi.

Waqt li qed nitkellem fuq dan is-suġġett ippermettili nrodd ħajr lill-membri u lill-mexxejja ta' dawn iż-żewġ koperattivi li għenu biex dawn iż-żewġ setturi jtejbu l-qasam tagħhom.

Ma jfissirx li wasalna.

Għad irid isir ħafna aktar xogħol imma definittivament, speċjalment jekk wieħed kellu jara t-titjib li kien hemm matul is-snin fil-qasam tal-ħalib, jinduna li dan il-qasam illum huwa ferm 'il bogħod mis-sitwazzjoni li kien fiha fl- imgħoddi.

Irrid nagħti ħajr lill-mexxejja ta' dawn iż-żewġ koperattivi li għenu f'dan il-proċess.

Filwaqt li nrodd ħajr għall-ħidma tagħhom, irrid ukoll nirrepeti li huwa importanti li jħarsu 'l quddiem u jaraw x'hemm bżonn biex itejbu s-settur tagħhom.

Sur President, huwa importanti li ngħid ukoll li l-Ministeru għall- Affarijiet Rurali u Ambjent se joffri l-għajnuna tiegħu lir-raħħala biex ilestu l-karti neċessarji sabiex ikunu jistgħu jagħmlu t-talba lill-Estate Management Department biex isir dan it-trasferiment minn kuntratt ta' kirja għal kuntratt ta' ċens.

Qed nagħmlu dan sabiex kemm jista' jkun ir-raħħal innaqqsulu mix-xogħol li jkollu jagħmel hu biex jiġbor l-informazzjoni ħalli hu jiddedika l-ħin prinċipali tiegħu għat-trobbija ta' l-annimali u mhux jinħela biex jiġbor l-informazzjoni kollha.

Ovvjament ammont ta' xogħol min-naħa tar-raħħal irid isir, imma l-ministeru se jgħin sabiex inkunu f'sitwazzjoni li ngħinu lir-raħħal jiġbor l-informazzjoni meħtieġa sabiex ikun jista' jsir il-kuntratt min-nutar tal-gvern għall-firma tal- kummissarju ta' l-artijiet u d-direttur ta' l-agrikoltura.

Issa rrid nitkellem fuq l-applikazzjonijiet lill-MEPA u ngħid li ħafna drabi r-raħħal jirċievi r-risposta mingħand il-MEPA.

Imma wieħed irid jifhem li meta r-raħħal jagħmel l-applikazzjoni, il-MEPA tkun trid tgħaddi dik l-applikazzjoni lil numru ta' entitajiet oħrajn f'pajjiżna.

Per eżempju, trid tgħaddi dik l-applikazzjoni lid-dipartiment ta' l-agrikoltura u lill-awtorita` Maltija għar-riżorsi biex tieħu l-kummenti u l- konsiderazzjoni tagħha peress li llum din l-awtorita` hija responsabbli mill-qasam tal-kwalita` ta' l-ilma kif ukoll tal-kwalita` ta' l-ilma taħt l- art.

Allura ħafna drabi l-MRA tesiġi li jkun hemm kondizzjonijiet osservati f'dak li għandu x'jaqsam ma' l-immaniġġjar ta' l-iskart sabiex ma jkunx hemm kontaminazzjoni ta' l-ilma ta' taħt l-art.

Dan il-proċess li jgħaddi quddiem il-MEPA jgħaddi għand diversi entitajiet u awtoritajiet oħrajn.

Irrid inżid li biex nagħmlu l-ħajja tar-raħħal aktar faċli għamilna tliet affarijiet importanti.

L-ewwelnett kien hemm id-deċiżjoni li kulmin kellu permess qabel l-1992 u dan jiġi biex ikabbar ir-razzett tiegħu jew jagħmel xi tibdiliet, mhux se jintalab jagħmel studju dwar l-impatt ambjentali meta jagħmel l-applikazzjoni.

Dan għas-sempliċi raġuni li ġaladarba dan ir-raħħal għandu attivita` li ilha hemmhekk minn qabel l-1992, dehrilna li m'għandniex ngħadduh minn dan il-proċess ikkomplikat li ħafna drabi jiswa eluf ta' liri.

Il-MEPA ddeċidiet li dawk li kellhom permess minn qabel l-1992, ikunu jistgħu jipproċessaw l-applikazzjoni tagħhom mingħajr il-ħtieġa ta' EIA imma xorta jkun irid isir waste management plan u mbagħad il-MEPA dan tibagħtu lill-awtorita` Maltija għar-riżorsi sabiex effettivament tara kif se jiġi maniġġjat l-iskart f'dak ir-razzett.

Pero` f'dan il-każ wieħed dak il-pjan biss ikollu jagħmel u mhux l-EIA ukoll.

Sur President, biex inkomplu ngħinu ħalli nagħmlu l-proċess iktar faċli għar-raħħal, xi tlieta jew erba' ġimgħat ilu, il-ministeru tiegħi ħareġ tender pubblika sabiex il-ministeru jixtri s-servizzi ta' kumpannija ta' periti biex tgħin lir-raħħala applikanti jagħmlu l-waste management plan.

Jien perit, Sur President, u għax jien perit nifhem li hemm diffikultajiet meta r-raħħal jagħmel applikazzjoni u jmur għand perit.

Dan għaliex il- periti huma mgħallma kif għandha tkun is-saħħa ta' l-istruttura u kif l- aħjar jitqassmu l-faċilitajiet imma m'għandhomx in-knowledge ta' kif tagħmel waste management plan.

Ħafna drabi l-MEPA, għax tkun mitluba mill- awtorita` Maltija għar-riżorsi, titlob li l-perit jagħmel id-dettalji tal- waste management plan fir-razzett u hemm periti li lanqas biss ikunu jafu kif jibdew biex jagħmlu dan il-pjan.

Allura mingħajr ma norbtu idejn ir- raħħal li jrid bilfors imur għand din l-azjenda ta' periti biex tagħti dan is-servizz, aħna qed noffru dan is-servizz lir-raħħal biex, jekk irid, juża din l-architectural firm b'nies tekniċi u kompetenti fil-qasam tal-waste management li jkunu jistgħu jagħmlu l-applikazzjoni tagħhom għal titjib jew saħansitra tkabbir tar-razzett tagħhom.

Sur President, għamilna ħaġa oħra biex niffaċilitaw kemm jista' jkun ix- xogħol li għandu bżonn ir-raħħal u nnaqqsulu l-burokrazija.

Għamilna kumitat konġunt bejn il-MEPA u n-nies tekniċi responsabbli mill-agrikoltura u mit-trobbija ta' l-annimali tal-Ministeru għall-Affarijiet Rurali u Ambjent sabiex flimkien jaraw l-applikazzjonijiet tar-raħħala u jiffaċilitaw kemm jista' jkun il-proċess.

Issa jekk tistaqsini jekk wasalniex, ngħidlek li ma wasalniex totalment, imma kien hemm titjib qawwi fil-konsultazzjoni konġunta bejn dawn iż-żewġ entitajiet biex innaqqsu l- burokrazija jew il-ħela ta' żmien għar-raħħal.

Sur President, nikkonkludi billi ngħid li nittama li fil-ħin li kelli tajt spjegazzjoni ta' l-intenzjoni ta' din ir-riżoluzzjoni.

L-intenzjoni tagħna hija ċara u cioe` li lir-raħħal nagħtuh iċ-ċans sabiex ir-razzett tiegħu jottjeni fuqu kuntratt ta' ċens ta' 50 sena u jekk irid jista' jġeddu u b'hekk nagħtuh sigurta` u serħan tal-moħħ li l-attivita` tiegħu, jista' mhux biss jagħmilha llum imma jista' jagħmilha wkoll għada b'uliedu jew membri oħrajn tal-familja tiegħu.

Jien nittama li l-ispjegazzjoni li tajt kienet suffiċjenti għan-naħa ta' l-oppożizzjoni biex tifhem l-iskop ta' din ir-riżoluzzjoni u nittama li meta niġu biex nikkonkludu, inkun f'pożizzjoni wkoll li nkun nista' niċċara aktar il-pożizzjoni u l-intenzjoni ta' din ir- riżoluzzjoni abbażi ta' dak li l-membri ta' din il-Kamra jgħidu fuq din ir- riżoluzzjoni.

Nirringrazzjak.

THE DEPUTY SPEAKER: Grazzi.

Aktar rimarki?

Insejjaħ issa lis-Segretarju Parlamentari Anthony Abela.

ONOR.

ANTHONY ABELA: Sur President, naħseb li l-ispjegazzjoni li ta l- Ministru Pullicino tant kienet in layman's terms li żgur ħadd ma jista' jiġi bl-iskuża li jew ma fehemx il-benefiċċji jew aktar u aktar ma fehemx il-limitazzjonijiet.

Jien u diversi membri oħra taż-żewġ naħat tal-Kamra niġu minn inħawi fejn hemm element sostanzjali ta' nies li jew huma involuti fl-agrikoltura jew huma involuti fit-trobbija ta' l-annimali jew inkella huma involuti f'affarijiet li għandhom x'jaqsmu ma' l-agro-industrija jew sajd.

Dan li qed nitkellmu fuqu issa huwa pass ieħor fil-ħidma ta' dan il-gvern fejn il- kliem li jgħid jagħmilhom fatti.

Jien ilni ħajti kollha nisma' dwar dan is- suġġett u niftakar lill-bdiewa u lir-raħħala jiġu għand missieri, li kien deputat fl-istess distrett, jilmentaw dwar il-fatt li l-proprjeta` li jaħdmu fiha hija bi qbiela u ħaddieħor, għal skopijiet u raġunijiet partikolari, jingħata l-faċilita` li jixtri.

Dawn kienu jilmentaw li minkejja li kien qed jingħata ċ-ċans biex in-nies jifdu ċ-ċens tar- residenza tagħhom, dan l-istess ċans ma kienx qed jingħata lir-raħħala fuq l-irziezet tagħhom u li dawn baqgħu biss b'titolu ta' qbiela.

Ovvjament dan it-titolu xorta jkun b'pussess mija fil-mija għax il-qbiela tkun il-kirja ta' proprjeta` agrikola pero` din għandha l-limitazzjoni tagħha għax la tista' tagħmel tajjeb biha biex tissellef il-flus mill-bank u lanqas tazzarda tagħmel ċertu żvilupp fiha għaliex it-tenure ikun minn sena għal sena għal perijodu li jidhirlu l-gvern li jkun aċċettabbli.

Issa dan se jinbidel u lir-raħħal se nagħtuh arma f'idu sabiex jekk hu tassew irid jagħmel dak l-investiment li jidhirlu li huwa xieraq f'art li jew kienet tal-gvern jew inkella kienet tal-Knisja u llum hija amministrata mill-gvern bħala joint office, allura jista' japplika għal din il- konċessjoni u dik l-art tiġi tiegħu għal perijodu ta' żmien u jista' jagħmel tajjeb biha ma' l-entitajiet finanzjarji f'Malta.

Apparti minn hekk, sabiex inħajru lil ulied in-nies imdaħħlin f'dan il-mestier ikomplu fejn iħallu l-ġenituri tagħhom, qegħdin ngħidu li sakemm din il-proprjeta` tibqa' tintuża għat-trobbija ta' bhejjem u attivitajiet relatati ma' dan, din il-konċessjoni tibqa' għaddejja.

Fil-fatt il-ministru qal li jekk wara 50 sena, l-attivita` tkun għadha dik tat-trobbija ta' bhejjem u attivitajiet relatati magħha, din il-konċessjoni tiġġedded - għandi nifhem – skond ir-rata ta' l-inflazzjoni ta' dakinhar.

Pero` min-naħa l-oħra huwa tajjeb li l-gvern se jkollu d-dritt jara li l- istess proprjeta` li qiegħda tingħata, tkompli tintuża għal skop agrikolu u għat-trobbija ta' l-annimali u mhux tispiċċa s-suġġett ta' spekulazzjoni ta' proprjeta` u li jinbidel l-iskop tagħha.

Jien semmejt ukoll li hemm il-limitazzjoni għax l-enfitewsi se tingħata biss fuq il-parti li qed tintuża bħala razzett u ma tinkludix l-għelieqi.

Mela għandna nispjegaw ċar li ma jistax jiġi bidwi, li huwa wkoll raħħal, u jippretendi li mar-razzett li se jingħatalu b'25ċ għal kull metru kwadru, ninkludulu wkoll l-art ta' l-għelieqi għax jgħid li din l-għalqa jużaha għal hekk u l-għalqa l-oħra jużaha mod ieħor.

Sur President, qegħdin ngħidu wkoll li kull tomna art – ikun tajjeb li ngħidu li tomna hija 1,124 metru kwadru - li tintuża għal dan ir-razzett se jkollha ċens ta' inqas minn Lm300 fis-sena, prattikament inqas minn Lm1 kuljum u dan juri l-gvern mhux talli ma nesiex dan is-settur kif akkużawna imma talli qegħdin naħdmu għall-ġid tiegħu.

Huwa veru li dan is-settur ġie affettwat xi ftit negattivament għaliex illum irid jikkompeti pero` min- naħa l-oħra meta wieħed iqis id-diversi għajnuniet li ħadna mill-Unjoni Ewropea għar-ristrutturar f'dan is-settur, kif ukoll l-ammonti ta' flus li ħareġ il-gvern minn rajh biex jagħti l-għajnuna lill-biedja, lit-trobbija ta' l-annimali u lis-sajd – dan huwa qasam li jikkonċerna 4% tal-GDP – wieħed jinduna li l-għajnuna li ngħatat f'dan il-qasam hi bil-wisq akbar minn għajnuna li ngħatat lil oqsma oħra.

Sur President, qegħdin ngħidu li dawn it-378 raħħal - part-timers jew full- timers – se jkollhom il-faċilita` li jużaw l-art tar-razzett tagħhom bħala garanzija biex jakkwistaw finanzjament għall-irranġar u immodernizzar tar- razzett tagħhom u għax-xiri ta' għodod u attrezzi sabiex huma jtejbu l- pożizzjoni tagħhom u jkunu iżjed kompetittivi fix-xogħol tagħhom.

Din hija xi ħaġa li qabel ma setgħux jagħmluha għaliex il-maġġoranza ta' dawn in- nies kienu jaħdmu f'irziezet li ma kenux proprjetarji tagħhom.

Illum din l-anomalija qegħdin noqtluha.

Kif qal il-ministru, dawn ir- raħħala se jiġu megħjuna min-nies tad-dipartimenti sabiex jimlew dawn il- formolarji.

Ovvjament kull applikazzjoni trid tiġi studjata ħalli wieħed jassigura li minn japplika jkun verament persuna liċenzjata u li tikkwalifika għal din l-għajnuna.

Wara li jsir dan, dawn in-nies iridu jmorru għand il-MEPA sabiex iġibu l- permessi neċessarji biex dan l-iżvilupp isir skond il-pjan ta' struttura ta' dan il-pajjiż u skond il-liġijiet u r-regolamenti sanitarji.

Hawnhekk irrid niftaħ parentesi u ngħid li ż-żmien fejn ikollna xi cowboys li jmexxu dawn l-irziezet u li jagħmlu li jridu mingħajr ma jimxu u jobdu l- liġijiet sanitarji spiċċa.

Per eżempju, diġa` ngħata moratorium għal darba, tnejn, tlieta sabiex kulħadd jiġi in line u issa se naraw li kull min jopera f'dan is-settur, jopera taħt regolamenti stretti, regolamenti dwar kif għandhom jinżammu l-annimali, x'jiġu mitmugħa u x'kura jieħdu.

Ovvjament dawn il-fatturi jaffettwaw il-prodott li se jasal għand il- konsumatur u li se jixtru l-familji tagħna.

Wieħed irid iqis ukoll li ftit snin ilu l-gvern ukoll ta biċċa art li tiswa l-miljuni lil dik l-entita` li tieħu ħsieb l-ipproċessar tal-ħalib fil-Ħamrun.

Din ingħatat prime site sabiex tkun tista' topera minnha miċ-ċentru tal-pajjiż u b'hekk jeħfief il- proċess ta' distribuzzjoni tagħha.

Sur President, il-ministeru għalxejn jagħmel ir-riklamar biex nixtru l- prodott ġenwin Malti jekk aħna ma narawx li l-produttur verament jipproduċi prodott ġenwin.

Dan il-prodott għandu jikkompeti mhux biss fil-prezz imma fil-kwalita` mal-prodotti li jistgħu jiġu mportati minn barra l-pajjiż.

Aħna bħala gvern ħadna ħsieb ukoll li f'każ li prodott li jiġi mportat ikun theddida għall-għajxien tar-raħħala tagħna, allura aħna nintervjenu sabiex nagħmlu l-limitazzjonijiet meħtieġa.

Aħna ma rridux li jiġi mportat kollox b'mod li jkisser is-settur domestiku tagħna.

Pero` jien ċert li r-raħħal Malti huwa raħħal bil-għaqal, huwa raħħal li kapaċi jieħu ħsieb in-negozju tiegħu u jimmaturah u jħares lejh bħala l-futur ta' l-għajxien tiegħu u tal- familja tiegħu.

Ikun tajjeb li ngħid li apparti l-għajnuna finanzjarja mill-Unjoni Ewropea li diġa` gawdew u se jgawdu minnha dawn ir-raħħala, il-gvern qed jagħmel dan il-pass ulterjuri li jagħti dan iċ-ċens – bħalma għamel ma' diversi għaqdiet oħrajn fosthom għaqdiet sportivi u NGOs li ma jaħdmux għall-qligħ - bi prezz baxx lir-raħħala u jekk din l-art tkun amminsitrata sew, din se trendi ħafna.

Din hija arma oħra li tgħin lill-bidwi jgħin lilu nnifsu.

Barra minn hekk nafu li l-gvern jgħin ukoll b'sussidji ta' self li jingħataw lil diversi raħħala u bdiewa sabiex dawn jirranġaw l-affarijiet tagħhom.

Fil-kondizzjonijiet li qegħdin insemmu f'dan il-kuntratt qegħdin ngħidu li r-raħħala se jkunu responsabbli għall-ispejjeż ta' l-iżvilupp pero` fejn jikkwalifikaw għal għajnuna minn diversi skemi fi ħdan l-Unjoni Ewropea jew skemi lokali, xorta se jkunu jistgħu japplikaw għalihom pero` l-istess raħħal se jkollu dritt li jittrasferixxi l-proprjeta` lil ħaddieħor bl- approvazzjoni tal-kummissarju ta' l-art u l-ministeru responsabbli għall- agrikoltura.

Ma morniex lura għal żmien il-fewdu fejn in-nies qed ngħidulhom li qed nagħtuhom entita` biex jużawha u jaħdmuha imma jekk jinqala' xi ħaġa u ma jkunux jistgħux ikomplu jew inkella tkun ġiethom opportunita` biex jagħmlu xogħol ieħor, dawn se jitilfu kulma jkunu bnew.

Aħna qegħdin ngħidu li sakemm dawn isibu nies oħrajn li jkunu lesti li jidħlu għall-istess tip ta' xogħol u jużaw dik il-proprjeta` għall-istess skop, dawn jistgħu jgħaddu dik l-art lil ħaddieħor.

Hawnhekk qegħdin niddeterminaw l-iskop ta' l-art li se tingħata b'ċens.

Dik hija l-unika limitazzjoni li qegħdin nagħmlu lil dawn in-nies li se jingħataw il- faċilita` li jakkwistaw il-proprjeta` tagħhom b'ċens.

Qegħdin ngħidu li t- trasferiment isir bl-approvazzjoni tal-kummissarju ta' l-art u tal- ministeru responsabbli mill-agrikoltura biex filwaqt li dawn jivverifikaw li min ikun se jieħu l-art ikun se jużaha għal dan l-iskop, fl-istess ħin inkunu nistgħu nassiguraw li dan it-tip ta' mestier jibqa' jsir fl- ekonomija Maltija u din tibqa' tiġġenera dak li qed tiġġenera llum u possibbilment anke tkun f'sitwazzjoni li tiġġenera aktar milli ġġenerat sal- lum.

Ovvjament jekk jinkisru l-kondizzjonijiet ta' din il-kirja l-kummissarju ta' l-art jirriżerva d-dritt li jittermina ċ-ċens.

M'għandniex nippretendu, bħalma ġara f'ħafna każi fl-antik, li tipperpetwa ruħha s- sitwazzjoni fejn nies kienu japplikaw għal biċċa art sabiex jagħmluha razzett u mbagħad din jispiċċa tintuża bħala villa jew saħanistra japplikawlek għal permess għal xi restaurant jew xi negozju ieħor fuq l- istess proprjeta`.

Ladarba għandna dawn il-każi, il-gvern irid jieħu l- prekawzjonijiet meħtieġa sabiex dawn ma jerġgħux jiġru u effettivament l- art tintuża għal dak l-iskop li tingħata u għall-ebda skop ieħor.

Rigward dak li għandu x'jaqsam ma' x'għandhom bżonn in-nies biex japplikaw għal din l-iskema li ħierġa rrid ngħid li dawn għandhom bżonn imorru l-land registry, iġibu pjanta u l-perit jimmarka l-area u l-footprint.

Hemm bżonn ukoll ta' dikjarazzjoni li l-perit ikun mar fuq il-post u vverifika dawn l- affarijiet kif ukoll dikjarazzjoni ta' nutar li kull kirja li kien hemm fuq l-art tkun ġiet imneħħija u jekk wieħed ikun applika taħt xi skema oħra, jirrinunzja għal dak id-dritt basta jingħata ċ-ċens ta' dik il-parti tal- proprjeta` li jkun irrinunzja għal kirja relattiva u li kull bniedem irid jagħmel tajjeb għal dawk in-nuqqasijiet li jista' jagħmel fl-applikazzjoni tiegħu.

Naħseb li għar-raħħal in bona fide m'għandux ikun hemm problemi u naħseb li b'din se nagħlqu kapitlu twil ta' diskussjonijiet.

Naħseb li fl- aħħar irbaħna din l-isfida wkoll.

Nemmen li ż-żewġ naħat ta' din il-Kamra se jivvotaw favur skema bħal din għax minkejja li Malta kapaċi timporta l- prodotti in kwestjoni, aħna għandna iżjed għal qalbna l-prodotti li jiġu magħmula f'dan il-pajjiż.

Dan it-tibdil kien neċessarju għax ir-ristrutturazzjoni trid investiment sostanzjali u ħadd ma kien se jinvesti b'mod sostanzjali fi proprjeta` li mhix tiegħu u li tista' tittieħed minn sena għall-oħra.

Pero` wasal iż- żmien li n-nies li se jaħdmu f'dawn is-setturi jkunu qegħdin jaħdmu fi proprjeta` li tibqa' tagħhom u li ma titteħidx mill-ebda entita` u bil- kapriċċ ta' l-ebda gvern u ta' l-ebda bniedem li jkollu s-saħħa governattiva.

B'dan il-mod qegħdin inserrħu moħħ l-għaqdiet li jirregolaw lil dawn ir-raħħala u moħħ min jopera f'dan is-settur taħt ir-regolamenti internazzjonali ta' iġjene, ta' ambjent, ta' kif għandha ssir it-trobbija u ta' kif għandha ssir il-qatla, li l-art ħadd m'hu se jeħodhielhom.

Sur President, jien nemmen li jekk minn dawn it-378 raħħal, żewġ terzi minnhom jaħdmu fuq proprjeta` li sidha huwa l-gvern, dawn kollha, bla eċċezzjoni, sejrin japplikaw għal din il-konċessjoni.

Il-gvern ipprova, kemm jista' jkun, jagħmel streamlining sabiex dawn l-applikazzjonijiet jinħadmu f'qasir żmien u nisperaw li fi żmien ftit xhur, dawn in-nies jibdew igawdu minn din il-konċessjoni.

Sur President, aħna nafu li fl-Unjoni Ewropea jingħataw ammonti kbar ta' flus sabiex isir ir-ristrutturar u aħna l-pajjiżi ġodda nitilgħu għal- livell li qegħdin fih il-pajjiżi l-oħra ta' l-Unjoni Ewropea.

Hawnhekk ikun tajjeb li wieħed isemmi li Malta reġgħet ikkwalifikat biex tkun taħt Objective 1 u allura għandna ċ-ċans li nkomplu nissieltu sabiex nibbenefikaw minn għajnuniet oħra f'dan is-settur.

Ta' min igħid pero` li kieku Malta ma sseħbitx fl-Unjoni Ewropea, ma konniex ningħataw il-euro 89 miljun bħala għajnuna lill-bdiewa u lir-raħħala ta' pajjiżna.

Sur President, jien nagħlaq id-diskors tiegħi billi nawgura li din l-iskema tiġi eżerċitata bis-sħiħ minn kulmin japplika għaliha.

Nemmen ukoll li kull membru li hawn hawn ġew li għandu għall-qalbu l-ħidma ta' dawn in-nies se jkun lest li jagħti l-għajnuna tiegħu sabiex dawn ir-raħħala japplikaw bl-inqas diffikulta` u jibbenefikaw mill-iskema kemm jista' jkun malajr sabiex huma jsiru sidien tal-proprjeta` li jaħdmu fiha.

Nirringrazzjak.

MR SPEAKER: Grazzi.

Aktar rimarki?

L-Onor.

Joseph Brincat.

ONOR.

JOSEPH BRINCAT: Sur President, qed nitkellem f'din il-Kamra għax ġie deċiż li jien nagħmel shadowing ta' dawk l-affarijiet li għandhom x'jaqsmu ma' l-artijiet pero` qomt aktar bi pjaċir, biex nitkellem fuq il- memorji li għandi tat-trobbija tiegħi man-nanniet tan-naħa ta' ommi li kellhom ir-razzett u kellhom il-bhejjem.

Jien għext għal żmien mhux ħażin id-diffikultajiet ta' min għandu r-razzett u l-bhejjem u meta jinqalgħulhom il-problemi dawn in-nies, id-daqqa ta' ħarta jħossuha sew.

Biżżejjed wieħed igħid li min ikollu razzett m'għandux holidays u tista' ddum tagħmillu festi pubbliċi għax dan, bħal ċerti kumpanniji, irid jaħdem 24 siegħa kuljum għal sebat ijiem fil-ġimgħa.

Hemm proverbju Malti li jgħid li "tfal u bhejjem għali dejjem".

Fil-fatt għal min ikun qed irabbi l- annimali dawn huma l-mezz ta' l-għajxien tiegħu u tal-familja tiegħu u għalhekk is-saħħa tagħhom hija importanti ħafna.

L-Onor.

Anthony Abela semma l-Unjoni Ewropea.

Kieku tafu f'liema sitwazzjoni ta' stress u uġigħ ta' ras kbir jinsabu fih dawk li għandhom l- irziezet, tikkonkludu li hija sitwazzjoni tal-biki u allura kull għajnuna li jingħataw dawn l-imsieken hija tajba.

Illum dawn in-nies, minħabba r- regolamenti li hemm ta' l-Unjoni Ewropea, spiċċaw f'sitwazzjoni fejn iridu jagħmluha ta' spetturi tas-sanita` u ta' accountants u l-paperwork li għandhom huwa kbir.

Sur President, dan qed ngħidu għaliex proprju ftit tal-ġranet ilu kont qiegħed nitkellem ma' wieħed minn dawn in-nies li huwa bniedem brillantissimu, b'mentalita` moderna u li studja barra minn Malta u dan xorta waħda qiegħed jgħid li fis-sitwazzjoni kif inhi llum, minflok ix- xogħol li suppost jagħmel, qed jispiċċa jagħmel il-paperwork għax dan żdiedlu b'ammont konsiderevoli.

Tistgħu timmaġinaw f'liema diffikulatijiet se jispiċċaw dawk li m'humiex kapaċi jagħmlu dan il-paperwork huma.

Dawn in- nies m'humiex neċessarjament l-aktar nies li jkollhom it-teknika tal-kitba għax dawn għandhom teknika oħra u peress li ġewwa pajjiżna mhux neċessarjament se nsibu li dawn in-nies li għandhom l-irziezet, ikunu marru wkoll fir-razzett l-ieħor ta' l-universita` biex jieħdu d-diploma fil- management u affarijiet bħal dawn, dawn in-nies se jkollhom diffikultajiet kbar biex jagħmlu dan il-paperwork kollu!

Jekk ma nkunux realistiċi dwar dan inkunu qed nidħku bin-nies.

Ir-raħħala jafu bil-problemi li għandhom u iva, hemm problemi anke bil- liġijiet ta' pajjiżna.

Ħafna drabi, fil-ħajja professjonali tiegħi, kelli niddefendi nies li l-ewwel kellhom razzett b'distanza minn żoni residenzjali kif trid il-liġi imma mbagħad beda jinbena bini ġdid u dan ir- razzett spiċċa viċin wisq dan il-bini residenzjali ġdid u s-sidien tagħhom kienu jsibu ruħhom fid-diffikultajiet.

Issa fir-riżoluzzjoni li qegħdin niddiskutu se jiddaħħal dan il-paragrafu li jgħid hekk:

''Fil-paragrafu 4 ta' l-Iskeda annessa ma' l-Att dwar it-Trasferiment ta' Artijiet tal-Gvern (Kap. 268) minnufih wara sub-paragrafu (c) tiegħu għandu jiżdied is-sub-paragrafu segwenti:

"(d) jekk tikkonsisti f'art li tiġi mogħtija għal ħamsin (50) sena għall-irziezet lil raħħala liċenzjati biex irabbu l-majjal u/jew il- baqar.".

Jien ma nafx jekk it-trobbija tal-majjali u tal-baqar jistax isir fl-istess razzett.

Jien mingħalija li l-irziezet tal-majjali jridu jkunu assolutament distinti mill-irziezet tal-baqar minħabba xi problemi li jkun hemm jekk ma jkunx hekk.

Diġa` kellna esperjenza ġewwa pajjiżna ta' mard importat fil-majjal u x'diffikultajiet jippreżenta.

Jien dak iż-żmien kont mort Kuba fejn kellu jibda jinqatel il-majjal kollu u kellhom jerġgħu jibdew mill-ġdid f'din l-industrija.

Għalhekk qiegħed inqajjem din il-mistoqsija għaliex id-drafting tagħha jgħid li trabbi fl- irziezet "il-majjali u l-baqar".

Jekk ikun hemm miktub "jew il-baqar" nifhimha imma jekk tgħidli "u l-baqar" meta mbagħad skond ir-regolamenti mhux suppost li fir-razzett tal-majjali jkollok il-baqar ukoll, allura wieħed għandu jikkjarifikaha din.

Hawnhekk m'aħniex qed nitkellmu fuq kwestjoni ta' prinċipju.

Sur President, ħaġa oħra li nixtieq preċiżjoni fuqha hija din.

Hawnhekk qed jingħad "jekk tikkonsisti f'art li tiġi mogħtija għal ħamsin sena għall- irziezet".

Taħt liema titlu se tingħata din?

(Interruzzjonijiet) Mela hawnhekk għal ħamsin sena konċessjoni enfitewtika.

MR SPEAKER: Il-Ministru, bil-permess ta' l-Onor.

Brincat.

ONOR.

GEORGE PULLICINO: Sur President, din ir-riżoluzzjoni ssemmi paragrafu 4 ta' l-iskeda annessa ma' l-Att dwar it-Trasferiment ta' l- Artijiet tal-gvern, Kap. 268, li hija kollha relatata mal-policy on the transfers of goverment land.

Fil-fatt jekk issib l-iskeda tara li l- paragrafu 4 tagħha jgħid hekk:

"Government land maybe transferred by title of emphyteusis.".

Imbagħad għandek sub-paragrafi (a), (b) u (c) u issa se ndaħħlu d-(d) li jirrigwarda l-każ ta' meta tagħti razzett b'ċens għal perijodu ta' 50 sena.

ONOR.

JOSEPH BRINCAT: Sur President, hija ċara biżżejjed li l-art se tingħata b'enfitewsi temporanja għal 50 sena.

Meta inti tagħti l-enfitewsi tkun qiegħed tagħti d-dominju fuq l-art.

Jekk wieħed jara l-istitut ta' l-enfitewsi ...

Fil-fatt riċentement f'sentenza tal-Prim'Awla tal-Qorti Ċivili f'sede kostituzzjonali, l-Imħallef Valenzia daħal fuq x'inhi effettivament l-enfitewsi.

L-enfitewsi hija d-dominju li wieħed jagħti fuq l-art.

Jekk ma jkunx hemm kondizzjonijiet u dawn il- kondizzjonijiet ikunu magħrufa - dan qiegħed ngħidu b'rabta mal-kapitlu 268 - dak li wieħed jieħdu b'razzett se jkun marbut sakemm tinżamm il-liċenzja għand min hu jew għand ħaddieħor?

Qed ngħid dan għaliex hemm ċerti regoli fl-enfitewsi li ma tistax tidderoga minnhom u hemm kondizzjonijiet oħra fejn il-partijiet jistgħu jiftiehmu.

Allura dawk il-kondizzjonijiet li l- partijiet jistgħu jiftiehmu fuqhom, ladarba l-art tkun qed tingħata b'enfitewsi temporanja, jistgħu jiġu osservati.

Sur President, filwaqt li hija ħaġa tajba li se jkun hemm l-opportunita` li jingħataw dawn l-irziezet, nittama li r-raħħala ma jinqabdux bejn morsa u oħra, jiġifieri bejn il-morsa li qed tagħtihom l-art u l-morsa li fuq dik l- art ma jistax joħroġ permess għall-bini.

Allura jkun għaqli li dawn l- affarijiet jiġu riżolti qabel ma tingħata l-art biex ma niġux f'sitwazzjoni fejn wieħed jingħata l-art u mbagħad minħabba xi raġuni jew oħra jiskopri li ma jistax jibni.

Nevitaw is-sitwazzjoni fejn il-lands tagħtih l-art u l- MEPA tgħidlu li skond il-policies u skond ir-regolamenti, ma tistax tibni r- razzett.

Per eżempju jista' l-Ministru Pullicino jgħidli jekk hux se jingħata bini eżistenti għall-użu ta' rziezet ?

MR SPEAKER: Il-Ministru, bil-permess ta' l-Onor.

Brincat.

ONOR.

GEORGE PULLICINO: Fid-diskussjoni li saret bejn il-ministeru tiegħi u l-Ministeru tal-Ġustizzja u l-Intern responsabbli ovvjament mill- immaniġġjar ta' l-artijiet tal-gvern ġie deċiż li jkunu esklużi dawk l- irziezet li huma in proximity taż-żona urbana sabiex ovvjament ma jkunx hemm ċans ta' spekulazzjoni ta' l-art.

ONOR.

JOSEPH BRINCAT: Imma jien mhux fuq spekulazzjoni kont qed nitkellem.

Jien kont qed nistaqsi jekk hux se tingħata art jew bini.

ONOR.

GEORGE PULLICINO: Fuq bini se jingħata wkoll.

Aħna qed nitkellmu fuq l-art li hemm bżonn għat-trobbija ta' l-annimali.

Pero` ovvjament jekk hemm il-bini ta' strutturi għat-trobbija ta' l-annimali, l-art ta' dawk l- istrutturi hija nkluża wkoll.

ONOR.

JOSEPH BRINCAT: Jekk wieħed jara l-istandards ta' l-Unjoni Ewropea fuq l-irziezet jinduna bil-kwantita` kbira ta' requirements li hemm, anke fuq l-irziezet li huma approvati, aħseb u ara jekk bħalma ġara fl-imgħoddi, nagħtu xi fortizza għat-trobbija ta' l-annimali.

Hemmhekk bilfors se jkun hemm development.

Issa l-ministru li hu perit jifhem aktar minni li din taqa' taħt l-artiklu 36 ta' l-Att dwar il-MEPA.

Qed ngħid dan biex ma jinħolqux id-diffikultajiet wara li jkun sar it-trasferiment ta' l-art u għalhekk dawn għandna nipprovaw insolvuhom qabel ma jinħolqu.

Mhux sewwa li lil wieħed tgħidlu li se taqilgħu mit-tali post għax ikun qiegħed ħdejn in-nies.

Jekk hemm bżonn tiġi emendata l-liġi nemendawha u ngħidu li ladarba l-gvern stess qed jagħtihom l-art għar-razzett, kulma jkollhom bżonn jagħmlu huwa d-DNO u joqogħdu għar-regolamenti li hemm.

Dan jista' jiġi xi ħadd u jgħid li f'art partikolari hemm il-katakombi imma ma nistgħux immissu l-art għaliex inkella nagħmlulhom il-ħsara.

Daqshekk hu faċli li wieħed isallab lill-ieħor.

Apparti minn hekk, aħna nafu kif jitla' l-bini.

Bħalissa qed niftakar f'razzett f'San Ġwann, fejn beda tiela' l-bini minn kullimkien u r-razzett spiċċa fin-nofs.

Skond ir- regolamenti dan huwa irregolari u s-sid tar-razzett ma' jista' jagħmel xejn ħlief li jiġi mċaqlaq għal post ieħor, b'diffikultajiet kbar għalih.

Issa skond id-definizzjoni li kien hemm fil-liġi, il-post ikun ikkonsidrat bħala abitat jekk joqogħdu 200 ruħ fih.

Dan kien biżżejjed biex ħafna nies spiċċaw quddiem il-qrati u rtirawlhom il-permess.

Issa skond m'hu qed jgħid il-ministru dawn se jkunu 'l bogħod mill-abitat u hawn naqbel.

La se jkunu 'l bogħod mill-abitat, il-probabbilta` hi li dawn se jkunu binjiet ġodda f'areas li ma kenux intenzjonati għall-iżvilupp.

Issa ovvjament dawn se jkollhom skop agrikolu u allura l-MEPA tista' tagħti permess taħt l-ODZ allavolja jkun outside development zone.

Issa jekk il- parlament qed jiddelega lill-ministru responsabbli l-poter biex fejn ikun hemm bżonn ta' razzett jagħtih u peress li ħafna affarijiet għandhom standard rules ta' kif irid isir dan ir-razzett, se jkun hemm il-bżonn li nagħmlu l-proċedura kollha tal-MEPA for each individual case?

Ma jaħsibx il-ministru li jkun aktar għaqli li ssir emenda li in these cases, ladarba naħa tagħtih il-permess – wara li jkollha d-disinn u l-informazzjoni kollha meħtieġa – in-naħa l-oħra trid tagħtih il-permess ukoll?

MR SPEAKER: Il-Ministru, bil-permess ta' l-Onor.

Brincat.

ONOR.

GEORGE PULLICINO: Sur President, l-Onor.

Joseph Brincat irid jifhem punt importanti.

Mill-1994 'il hawn il-proċedura addottata hija li inti ġġib il-permess mingħand il-MEPA u l-gvern imbagħad jagħtik il-konċessjoni u mhux bil-kontra.

Din taħdem billi wieħed l-ewwel iġib il-permess tal-MEPA u mbagħad japplika biex jieħu l-konċessjoni ta' l-art mingħand il-gvern.

ONOR.

JOSEPH BRINCAT: Din mhix loġika!

Ejja nneħħuha għaliex ma tagħmilx sens!

Qed ngħid dan għax meta jien se napplika biex nagħmel razzett, l- ewwel ħaġa li rrid nagħmel hija site plan.

Issa jien se napplika fuq site plan meta ma nafx x'art se jagħtini l-gvern?

Allura jien nista' nagħżel post fejn il-baqar tiegħi jkollhom veduta sabiħa bħall-fortizza tal-Mistra, inġib il-permess tal-MEPA u mbagħad immur fuq il-gvern u ngħidlu biex jagħtini l-art ħalli nagħmilha razzett?

Huwa l-gvern li għandu r- responsabbilta` fuq kif tintuża l-art iżjed milli l-MEPA u allura huwa jrid jiddeċiedi fejn irid jagħti jew le.

Irridu nkunu wkoll realistiċi.

Fejn qabel in-nies kienu jgħixu fl-irziezet, illum m'għadhomx u għalkemm jgħaddu ħafna żmien ġo fih, dawn ikollhom ir-residenza privata tagħhom li ma tkunx neċessarjament bieb ma' bieb mar-razzett imma jaf tkun ftit 'il bogħod.

Allura lil wieħed mill-area ta' bejn Ħaż-Żabbar u ż-Żejtun ma tistax tagħtih xi farm wara l-lukanda ta' Għajn Tuffieħa għax hemmhekk ikun 'il bogħod wisq.

Irridu nifhmu li r-raħħala jridu jkunu joqogħdu viċin fejn se jingħataw dawn il-postijiet.

L-ewwel eżerċizzju li jrid isir hu dak li l-lands department jiddefinixxi fejn se jkun hemm dawn l-irziezet inkella se nibqgħu b'din is-sitwazzjoni fejn raħħal imur għand il-MEPA u jgħidilha li beħsiebu jiżviluppa area partikolari f'razzett.

Dawn jiktbu lill-Lands for their comments u dawn ikollhom xahar żmien biex jirrispondu jekk ikollhomx objection jew le.

Jekk igħaddi xahar u ma jkunx hemm risposta, allura jkun ifisser li ma jkunx hemm objection u jkomplu jipproċessaw l-applikazzjoni.

Wara li jipproċessaw kollox, imorru fuq ir-raħħal u jgħidulu: Inti x'fettillek mort tapplika fuq dik l-area, hemmhekk hemm proġett ta' hekk, hekk u hekk!

Hekk jista' jiġri!

Mela ejja ħalli nirranġawha din.

Ir-raħħala ġenwini la għandhom żmien x'jaħlu u lanqas jifhmu fil- burokrazija li għalihom hija assolutament ħela ta' żmien.

Jien fil- professjoni tiegħi jkolli x'naqsam ma' raħħala u dawn għalihom il-ħin huwa prezzjuż.

Mhux l-ewwel darba li, per eżempju, igħiduli li ma jistgħux jiġu f'dak il-ħin għaliex ikunu qed jaħilbu jew għax ikun il-ħin ta' l-għalf.

Allura lil dawn in-nies ma tistax tgħidilhom biex imorru 'l hawn u 'l hemm.

La qed nagħmlu xi ħaġa biex niffaċilitawlhom l-affarijiet, let's take another step forward.

Għalhekk lill-ministru nistaqsih: Jista' jsemmi l- areas li l-lands lest li jiddispensa minnhom?

Għallinqas wieħed ikun jaf li fejn se japplika għall-permessi se jkun available.

Veru jew mhux veru li llum hemm ħafna standard rules ta' kif trid tkun il-bitħa fejn ikun hemm l- annimali, kif dawn iridu jkunu msaqqfin, kif jinġabar id-demel, kif jiġi meħud l-ilma u kif jingħasar l-iskart eċċ.?

Tagħmel x'tagħmel dawk l- affarijiet se jiġu essenzjali biex ikollok razzett u dawn l-affarijiet qegħdin jidrawhom dawn in-nies biex ma naħsbux li dawn huma nies ta' wara l- muntanji.

Per eżempji, dawn jafu li l-iskart irid ikun fih daqstant water content u mbagħad iridu jippakkjawh ħalli ma jkunx hawn infiltration fl- ilma tax-xorb u affarijiet bħal dawn.

Mela hawnhekk għandek xi ħaġa standard li trid tiġi proċessata u ladarba tiġi proċessata, jgħaddu l-oħrajn kollha bħalha.

Jien nixtieq li nieħdu pass ulterjuri fuq dan.

MR SPEAKER: Il-Ministru, bil-permess ta' l-Onor.

Brincat.

ONOR.

GEORGE PULLICINO: Nixtieq nispjega lill-Onor.

Brincat li r-raġuni prinċipali wara din ir-riżoluzzjoni huwa biex irziezet li diġa` għandna f'pajjiżna llum, li diġa` huma liċenzjati u li għandhom kuntratt ta' kirja mal-gvern, ikunu jistgħu jaqilbu l-kuntratt ta' kiri f'kuntratt ta' ċens ta' mhux inqas minn 50 sena, u dan ikun jista' jiġġedded.

Dan hu l-ispirtu ta' din l-emenda għall-kapitlu 268.

ONOR.

JOSEPH BRINCAT: Sur President, meta staqsejtu lill-ministru qalli li dan jinkludi kemm bini li huwa eżistenti u kemm art.

Jekk inti se tgħid existing structures u se tibdel it-title u minn kirja tagħmlu ċens, hemmhekk l-iktar ħaġa interessanti hija li jkun hemm kondizzjonijiet tal- kuntratt ta' ċens li bona fide dak li hawn prospettat hawnhekk jibqa' in kontinwita`.

Għaliex?

Għax inkella, nerġa' ngħid, wieħed jieħu post għar- razzett għax altrimenti ma jagħtuhx permess tal-bini.

(Interruzzjonijiet) Imma dawk huma l-kondizzjonijiet li jsiru fil-kuntratt u bejn kuntratt u ieħor jista' jkun hemm varjazzjoni għaliex kull kuntratt per se stante.

Aħna m'aħniex napprovaw tip ta' kuntratt u issa inqas u inqas għaliex tkun prerogattiva tal-ministru li jagħmel dan, jiġifieri nittama li dan isir għaliex imbagħad irid ikun ġust mal-poplu Malti.

Għaliex il-gvern qed jagħti l-art b'ċens?

Għaliex meta wieħed għandu kirja, dan jaqa' taħt l-artiklu 13 tal-kapitlu 69 u hemm artiklu simili fil- kapitlu 119 u meta tgħaqqadhom flimkien dawn, issib li ħafna nies li kellhom kirjiet mal-knisja spiċċaw marru ħażin meta ġew mal-gvern.

Dan għaliex meta kienu taħt il-Knisja kellhom ċerti protezzjonijiet tal-liġi u taħt il-gvern m'għandhomx dawk il-protezzjonijiet.

Billi tagħtihom l-art b'ċens, se tkun qed tagħtihom title li huwa aktar sod apparti l- kondizzjonijiet finanzjarji li m'iniex nidħol fihom jien.

Jien qiegħed nidħol biss fuq l-aspetti legali u burokratiċi.

Mela dawn ir-raħħala li se jieħdu razzett għal 50 sena ċens se jkunu ħadu titolu u jekk se jinvestu fih igħidulek li dan huwa ċens li jista' jiġġedded, kemm għalihom u anke għal ta' warajhom.

Il-problema tkun jekk xi dipartiment jew il-MEPA jinterpretaw ir-regolamenti mod ieħor u jħalluhom bla permess.

Ara ma taħsbux li qed nivvinta.

Ġieli jiġri li jkollok żewġ każijiet wieħed kontradittorju għall-ieħor.

Jien ma rridx dawn l-affarijiet għaliex inkella wieħed jieħu l-permess u l-ieħor ma jeħdux minħabba li wieħed jinterpretah mod u l-ieħor jinterpretah mod ieħor.

Jien naħseb li dawn ir-raħħala li se jieħdu din l-art b'ċens se jkollhom ċerti obbligi u ċertu piż finanzjarju u allura iżjed u iżjed għandna nassiguraw li dawn ma jsibux ostakli fil-burokrazija u għalhekk qed nappella biex niffaċilitaw l- affarijiet.

Jien m'iniex qed ngħid li r-razzett jibnihulu l-gvern imma dan ir-raħħal m'għandniex ngħadduh minn livelli oħra ta' burokrazija.

Probabbilment il-Ministru Pullicino jaf li xi nies mill-MEPA ħarġu bl-idea brillanti dwar kif jistgħu jaħbu l-kruha ta' l-air-conditioners fit-toroq u bdew jagħtu l-pariri dwar dan ħalli ma toqgħodx tara spiritieri mdendlin mal-faċċata tal-bini - inkluż il-bini tad-dipartimenti tal-gvern - u ma toqgħodx tisma' l-ħoss tagħhom.

Araw fi żmien il-kavallieri fil-Belt kemm kienu progrediti li diġa` kellhom l-air-conditioners għal barra.

Issa dawn qed jibdluhom imma f'daqqa waħda xi ħadd qal li din tiġi development li taqa' taħt section 36 u trid full development permit.

Jiġifieri ħaġa li mbuttata 'l quddiem l-awtorita` ġiet imwaqqfa mill-istess awtorita` għaliex dak li jkun irid japplika għal full development permit.

Jien nibqa' skantat b'dawn l-affarijiet għax assolutament ma jagħmlux sens għalija.

Issa hawnhekk qed nitkellem fuq tal-ħwienet u fuq id-dipartimenti li għandhom ċertu esperjenza fuq l-amministrazzjoni u l-burokrazija, imma jekk iddaħħal dan il-povru bidwi f'dan it-taħwid burokratiku, se tħawdu.

Qed ngħid dan għax jekk dan se jieħu razzett għal 50 sena b'ċens skond ir- regolamenti ta' l-Unjoni Ewropea u dan imur biex jagħmel xi ħaġa, jistgħu jgħidulu: Le, ma tistax tagħmilha dik għax hemmhekk għandek faċċata li parti minnha fiha interess arkitettoniku u storiku.

Minħabba f'hekk, dan ma jkunx jista' jibni dik il-biċċa u minħabba f'hekk jikser ir-regolamenti l- oħrajn u dan il-povru bidwi jispiċċa msallab u aħna mingħalina li nkunu tajnieh xi ħaġa biex ngħinuh.

Għalhekk jien nappella sabiex niffaċilitaw il-burokrazija.

Għal kull wieħed għandek il-measurements u allura għandek tieħu wieħed u tilbes bħalu għaliex dak ikun is-size tiegħek.

Pero` billi nagħmlu din l-emenda biss se nkunu qed nagħtu biss poter diskrezzjonali lill-ministru li għandu x'jaqsam mal-lands - li llum qed jagħtih is-support kollu l-ministru ta' l- agrikoltura responsabbli mill-affarijiet rurali – u nispiċċaw f'sitwazzjoni fejn kulħadd ikollu repubblika għalih u jinterpreta kif ifettillu.

Allura ejja neħilsuh dan il-konflitt għax dawn in-nies se jkollhom fuqhom il- mannara tar-regolamenti u jekk ma josservawhomx se jibdew jeħlu multi kbar u se jkunu responsabbli għal ħafna affarijiet.

Ejja niftiehmu fuq standard u jekk xi ħadd jingħata l-permess ħadd ma jista' jeħodulu lura sakemm jaderixxi għar-regoli li jkun ftiehem fuqhom.

Nirringrazzjak.

MR SPEAKER: Grazzi.

Aktar rimarki?

L-Onor.

Noel Farrugia.

ONOR.

NOEL FARRUGIA: Sur President, fit-tielet jum Alla ssepara l-ilma mill-art u minn dakinhar id-dinja bdiet tiddependi mill-kobor ta' l-art, irrispettivament jekk hijiex żgħira daqs il-gżira ta' Għawdex jew inkella kbira daqs il-gzira Awstraljana.

Fuq l-art il-bniedem beda jipproduċi dak li jsostnih, jiġifieri l-ikel.

M'hemmx dubju li din in-naħa tal-Kamra jkollha interess kbir biex tipparteċipa f'mozzjoni ta' din ix-xorta li hija favur ir-raħħala.

Dan huwa dejjem aħjar milli niddiskutu, bħalma għamilna fl-imgħoddi, fuq artijiet li jittieħdu mill-bdiewa biex jingħataw għal xi fabbrika jew għal xi hotel bħal fil-każ tas-Seabank Hotel fejn 20 tomna mill-aħjar raba' saqwi ġew meħudha minn bidwi għal dan l-iskop.

Meta f'dan il-parlament niddiskutu kif se nagħtu aktar support lill-bdiewa u lir-raħħala f'pajjiżna, inkunu qed insostnu mhux biss lil dawn in-nies imma lill-ogħla ġid komuni.

Nixtieq nieħu din l-okkażjoni biex insellem lill-Ministri Laburisti li servew bħala ministri ta' l-agrikoltura fosthom lil John Cole, Pawlu Xuereb u Danny Cremona li llum ħallewna kif ukoll lill-Freddie Micallef u lill- Onor. Joe Debono Grech li kienu fost l-iktar ministri protagonisti fl- istorja ta' pajjiżna.

Dawn taw kemm setgħu artijiet mhux biss lil min ikabbar il-bhejjem f'pajjiżna imma lil kull min ikabbar it-tjur u speċi oħrajn li minnhom tiddependi l-produzzjoni u l-industija tal-laħam abjad f'pajjiżna, bħall-fniek u d-dundjani.

Dawn taw art oħra għall-biedja sabiex pajjiżna jħaddar u jiżviluppa l-produzzjoni ta' l-ikel frisk, bnin u naturali.

Dan juri li bħala prinċipju l-partit Laburista jifhem li huwa importanti li nsostnu l-biedja tagħna.

Naturalment hemm numru ta' riżervi li aħna nkunu rridu spjegazzjoni aktar dettaljata dwarhom fil-winding up tal-ministru.

Per eżempju, għaliex qed nitkellmu fuq bidla hekk importanti u sensittiva u ma kienx hemm brief bejni, is-Segretarju Parlamentari Francis Agius u l- Ministru George Pullicino?

Peress li dawn it-tnejn jirrappreżentaw in-new look tal-partit Nazzjonalista f'dan il-qasam, kont nippretendi daqsxejn bidla f'dan is-sens speċjalment għaliex il-partit tagħhom jiftaħar ħafna li qed issir din il-bidla.

Jien nistqarr li kien ikun aħjar kieku n-naħa tal- gvern tatna ċertu analiżi dwar dan.

Jien xtaqt nieħu l-opinjonijiet ta' xi raħħala u l-opinjonijiet ta' koperattivi li jirrappreżentaw ir-raħħala imma fi tmint ijiem ma jkunx possibbli li tagħmel dan kollu on a short notice.

Allura jien nixtieq li jkollna daqsxejn ta' rendikont dwar x'intqal meta kkomunikaw mar-raħħala jew mar-rappreżentanti tagħhom u x'kienu l-kummenti pożittivi u negattivi li kellhom.

Aħna nixtiequ nkunu nafu x'inhu t-timeframe tal-gvern fuq industriji oħra bħall-industriji tat-tjur u fuq l-industriji żgħar bħalma huma tal- mushrooms li naturalment jeħtieġu ċertu support biex ikunu jistgħu jwettqu ċerti żviluppi.

Irridu nkunu nafu dan it-timeframe għax għalkemm jien napprezza l-ħidma li qed issir f'dan is-sens, is-sens komun igħidlek li inizjattivi bħal dawn misshom ġew fis-seħħ qabel ma Malta ssieħbet fl- Unjoni Ewropea ħalli jkun hemm il-proċeduri diġa` ingranati sabiex il- biedja tagħna tkun tista' tabilħaqq tikkompeti u ma tmurx lura kif nemmen li marret.

Jissemmew ukoll is-sussidji.

Fuq il-mezzi tax-xandir smajt li jekk, per eżempju, fl-industrija tat-tjur għandhom spiża ta' 20 ċenteżmu u l-gvern qed jagħtihom għajnuna ta' ċenteżmu, ma jfissirx li dik l-għajnuna hija biżżejjed biex din l-industrija tabilħaqq tagħmel l-iżvilupp li għandha bżonn tagħmel biex tkun kompetittiva.

Dawn huma kollha fatturi li aħna qed nitolbu timeframe fuqhom anke għaliex inħossu li dawn qed jaqgħu lura u li l-miżuri li se jittieħdu – jekk se jittieħdu – se jittieħdu tard wisq.

Jien infakkar li gvernijiet Laburisti minn dejjem għamlu dikjarazzjonijiet li se jagħtu raba' li tinħadem lill-bdiewa u raba' li tkun reklamata għaliex aħna nemmnu li aktar ma jkollna art għammiela f'pajjiżna, aktar nistgħu nilqgħu l-ilma tax-xita, aktar nistgħu nħaddru l-pajsaġġ Malti u aktar nistgħu nagħmlu lil Malta ħajja u attiva.

Aħna ma rridux nitkellmu biss fuq il-burokrazija imma rridu nieħdu din l-okkażjoni biex inroddu ħajr lill-bdiewa u r-raħħala tas-sigħat twal ta' xogħol li jiddedikaw fl- irziezet u fuq l-uċuħ tar-raba' sabiex jipproduċu prodotti friski.

Qed ngħid hekk għaliex ħafna drabi jsir eloġju fuq kemm qed nagħtu sussidji u ma jkollniex id-diċenza li ngħidu kemm il-bdiewa f'pajjiżna jiffrankaw flus lin-nazzjon u lil kull familja Maltija u Għawdxija.

Il-gvern u l- kunsilli lokali f'Malta u Għawdex, biex jieħdu ħsieb ftit ġonna u ftit centre strips, jonfqu medja ta' Lm15 miljun fis-sena.

(Interruzzjonijiet)

MR SPEAKER: Il-Ministru, bil-permess ta' l-Onor.

Farrugia.

ONOR.

GEORGE PULLICINO: Sur President, jekk l-Onor.

Farrugia jara l- estimi ta' din is-sena jsib li għal dak li għandu x'jaqsam mal-private public partnership għal-landscaping il-gvern qed jivvota Lm2.6 miljun.

Huwa importanti li nispjega li dawk it-Lm2.6 miljun jinkludu l-pagi kollha tal- ħaddiema li ġew trasferiti mid-dipartiment ta' l-agrikoltura.

Rigward il- kunsilli lokali, jien m'iniex il-ministru responsabbli għall-kunsilli lokali imma safejn naf jien, il-kunsilli lokali joħorġu t-tenders għax- xogħlijiet u jitħallsu mill-voti li jkollu kull kunsill lokali.

ONOR.

NOEL FARRUGIA: Sur President, jien qed ngħid li n-nefqa, meta tikkalkolaha, tvarja bejn Lm10 miljun jew aktar f'sena u wieħed irid jifhem li kieku aħna jkollna nħallsu lill-bdiewa li jaħdmu 100,000 tomna fis-sena biex iħaddru l-pajsaġġ ta' Malta u Għawdex matul l-erba' staġuni tas-sena, din tiġina ħafna flus u allura wieħed irid ikollu d-diċenza li jgħid li huwa veru li dawn jiffrankawlna miljuni kbar ta' liri u ma jieħdu xejn u għalhekk hemm bżonn li nibdew nibbalanċjaw.

Dan huwa mportanti li jsir, Sur President.

Illum skond id-WTO, 60% tal-kummerċ fid-dinja huwa kummerċ li jikkonċerna l- ikel u x-xorb u wieħed ma jistax ikollu ikel u xorb jekk ma jkollux il- biedja u l-investiment li jirrikjedi dan is-settur.

Sur President, il- familji Maltin u Għawdxin jafu li Lm60 minn kull Lm100 li jonfqu tintnefaq biex jinxtara l-ikel mis-supermarkets, mill-ħwienet tal-laħam, mingħand tal- ħaxix u l-frott, mill-grocers tagħna, mill-canteens, mir-ristoranti u mill- postijiet ta' divertiment.

Mela meta aħna qegħdin nagħmlu u nitkellmu dwar l-investiment fis-settur tal-biedja ma rridux biss inpoġġu l-argument li l- biedja tirrappreżenta persentaġġ żgħir mill-prodott gross domestiku imma jrid ikollna l-kuraġġ, ġejjin minn liema entita` ġejjin, li ngħidu li l- biedja hija l-ikel u x-xorb għax jekk ma jkollokx zokkor u frott iffermentat la ssib bottijiet tal-frott, la se tixrob luminati u lanqas se tixrob alkoħol Jiġifieri meta qed nitkellmu fuq il-biedja rridu dejjem inżommu f'moħħna l-importanza strateġika tagħha li minbarra li trid titma' lill-400,000 ruħ, trid titma' wkoll lil miljun turist.

Huwa importanti li l-gvern jgħid meta se jerġa' jġib mozzjoni bħal din li tinkludi wkoll ir- raħħala li jieħdu ħsieb it-tjur u l-fniek li huwa wieħed mill-prodotti tradizzjonali ta' dan il-pajjiż.

Dan is-settur jinfluwenza l-ekonomija fis- sensi kollha għax m'hemmx biss l-agro-industrija imma hemm involut il- breakfast, il-lunch u d-dinner ta' miljun turist.

Issa ħalliha li kultant il-gvern jitfixkel huwa stess f'dan ir-rigward.

Per eżempju, riċentement kelli ċ-ċans li ngħid, permezz tal-media, li filwaqt li l-Onor.

Francis Agius u t-team tal-PR tiegħu qed jgħidu fuq il- mezzi tax-xandir kemm jagħmel sens li tiekol laħam abjad, bħal fil-każ tat- tiġieġ frisk għax dan hu ta' kwalita` aħjar, insibu li l-gvern lill- pazjenti tiegħu fl-isptar u fid-djar ta' l-anzjani qed jagħtihom prodott ta' kwalita` aktar baxxa għax qed jagħtihom prodott importat.

Qed ngħid dan biex inkompli nuri li hemm bżonn li nkunu konsistenti f'dawn l-affarijiet u l-affarijiet li nemmnu fihom għandna nwettuqhom f'kull sens u mhux daqqa nagħmlu xi ħaġa favur il-bdiewa u r-raħħala u daqqa nagħmlu xi ħaġa kontrihom.

Għal-lum se nieqaf hawn pero` se nibqa' in possession.

Nirringrazzjak.

MR SPEAKER: Grazzi.

Sar il-ħin.

Il-Viċi Prim Ministru.

Fid-9.00 p.m. id-diskussjoni ġiet interrotta u baqgħet aġġornata

AĠĠORNAMENT

ONOR.

TONIO BORG: Nipproponi l-Aġġornament tal-Kamra għal nhar it-Tnejn, 4 ta' April 2005 fis-6.00 p.m. b'din l-aġenda:

Ordnijiet tal-Ġurnata

Riżoluzzjoni dwar Emenda għall-Iskeda annessa ma' l-Att dwar Trasferiment ta' Artijiet tal-Gvern - Kontinwazzjoni;

Abbozz ta' Liġi dwar Arkivji Nazzjonali – Kumitat (Kont.); u

Abbozz ta' Liġi li jemenda l-Att dwar is-Sħubija ta' Malta fil-Bank Ewropew għar-Rikostruzzjoni u l-Iżvilupp - Tieni Qari.

Abbozz ta' Liġi dwar ir-Reġistru Ċentrali - Kumitat Permanenti.

Abbozz ta' Liġi li jemenda l-Kodiċi Kriminali - Kumitat Permanenti.

MR SPEAKER: Grazzi.

Rimarki?

Is-Segretarju Parlamentari.

ONOR.

EDWIN VASSALLO (Segretarju Parlamentari): F'ġurnal li ġie ppubblikat il-bieraħ hemm artiklu bil-heading: "Theddid għal Kumpanniji li jimportaw Vetturi Ġodda: Dalwaqt jibdew jingħataw is-Sensji."

Din hi l- aħbar li kien qed jipprova jwassal dan il-ġurnal fil-front page, fejn il- ġurnalista konċernat dar ma' storja li nissoponi ġiet mgħoddija lilu minn importaturi ta' karozzi ġodda.

L-argument prinċipali ta' din l-istorja hu li ... u se nikkwota:

"Is-segretarju parlamentari fil-ministeru tal-kompetittivita' u komunikazzjoni Edwin Vassallo, li permezz tal-ministeru assenjat fih suppost jassigura kompetittivita' ħielsa, qiegħed jaħdem b'mod diskriminatorju fil-konfront tagħna ..."

- nifhem li hawn qed jirriferi għall-importaturi ta' karozzi ġodda –

"... u qiegħed jaħdem favur dawk li jimportaw karozzi second-hand.".

Dan il-ġurnalista jkompli jikteb hekk:

"Minn dokumenti li għandna f'idejna jidher li Edwin Vassallo qiegħed regolarment jikteb lill-kummissarju tal-pulizija kull meta wieħed mill- importaturi tal-karozzi ġodda jirriklamaw open-weekend ħalli jkun jista' jbiegħ vetturi ġodda.

Edwin Vassallo fl-ittra tiegħu lill-kummissarju tal-pulizija jikkwota l-liġi dwar il-liċenzji tal-kummerċ u jfakkar lill-kummissarju li skond din il-liġi ma jistax isir bejgħ fil-Ħdud.

Iżda jidher li s-segretarju parlamentari naqas milli jagħmel l-istess meta ftit tal-ġimgħat ilu, importatur ta' vetturi second-hand tħalla jiftaħ u jorganizza open-weekend ... fl-istabbiliment tiegħu ta' Ħaż- Żebbuġ.

Dan meta skond it-Trading Licences Act ma jistax jiftaħ u jbiegħ.".

Inkompli nikkwota:

"Fl-ittri li Edwin Vassallo personalment kiteb lill-kummissarju, huwa anke bagħat kopja ta' reklam li l-kumpanniji ta' vetturi ġodda għamlu f'gazzetta lokali dwar din l-attivita'!

Edwin Vassallo ħass li kellu jinforma lill-Kummissarju tal-Pulizija x'jgħid l-Att dwar il-Liċenzji tal-Kummerċ u ġibed l-attenzjoni wkoll li skond ir-regolamenti ta' l- istess liġi, ħadd ma jista' jiftaħ negozju nhar ta' Ħadd.

Il-kelliem ta' l-ACIM qal (lil din il-gazzetta) li din hija xiehda li l-gvern mhux jipprovdi ambjent ta' kummerċ ħieles għal kulħadd.

"Edwin Vassallo sfaċċatament qiegħed iħalli lill-importaturi tal- karozzi second-hand ibigħu meta jridu", qal il-kelliemi.

Skond il-liġi li Edwin Vassallo kkwota hemm miktub ċar u tond li l-uniċi jiem li tista' ssir attivita' kummerċjali (bil-Ħdud u festi inklużi) huma bejn l-1 ta' Diċembru u s-7 ta' Jannar.".

Dan li għadni kemm qrajt huwa parti sostanzjali minn artiklu li nkiteb f'din il-gazzetta - imbagħad kien hemm headline oħra li tgħid hekk: "Edwin Vassallo "jugża" lil tal-karozzi l-ġodda" - u dan l-artiklu lili qanqalni sabiex nitkellem f'dan l-aġġornament għaliex irrid niċċara l-affarijiet.

U għalhekk se nitlob li niltaqa' mas-sidien li jirrappreżentaw l- assoċjazzjoni bħala importaturi tal-karozzi ġodda kif ukoll ma' l- importaturi li jimportaw karozzi second-hand li qegħdin f'assoċjazzjoni.

Hemm bżonn li niċċaraw l-affarijiet.

M'iniex se ngħid darba għal dejjem għax qatt ma tista' tiċċara xi ħaġa darba għal dejjem, imma jkun tajjeb li ngħid eżatt x'kien qed jiġri, Sur President.

Qed nagħmel hekk għaliex għalkemm il-ħidma tiegħi hija fil-ministeru għall- kompetittivita', jien minn dejjem kont tal-fehma li m'għandix ninħeba wara xi uffiċjal tal-pulizija jew inkella wara xi uffiċjal f'xi dipartiment biex ngħidlu jikteb lil xi ħadd dak li nkun irrid nikteb jien, biex imbagħad inġibu fit-tentazzjoni li meta xi ħadd iċempillu - għax ma jkunx qed jifhem eżatt għalxiex qed ngħidlu jikteb dak li nkun irridu jikteb - jispiċċa jgħidlu: Mhux Edwin Vassallo qalli biex niktiblek, ħabib!

Jien naf li ħafna drabi dak hu li jiġri, Sur President.

Jiena kont fil-kunsill lokali tal-Mosta u meta kont nibgħat lil xi pulizija biex ikellem lil xi ħadd li jew għax ikun għamel xi ħaġa kontra l-liġi jew għax ikun rama xi ħaġa barra, il-pulizija li kien imur ikellmu kien jgħidlu: Lili bagħatni Vassallo tal-kunsill u jekk trid xi ħaġa mur għid lilu!

Anke meta kont inqabbad lil xi segretarju biex jikteb, miskin is- segretarju kien jgħidlu: Isma', lili qabbadni Edwin Vassallo biex niktiblek!

Imbagħad meta tlaqt mill-kunsill u dħalt f'din ir- responsabbilta' beda jiġri l-istess.

Meta xi ħadd irrabjat jirċievi ittra li ma jeħux pjaċir biha, anke għax ma jkunx jaqbel magħha, dak li jkun kitibha għax ikun imqabbad minn xi ħadd ikun irid jiskolpa ruħu ħalli r- rabja ma jħallihiex indirizzata lejh u jgħidlu: Imma mhux dak qalli!

Lili dan il-logħob ma tantx jogħġobni li nqabbad lil xi ħadd jagħmel l- affarijiet għalija u allura ma nafx għalfejn qed jiġihom is-suspett - u għalkemm ma nagħtihomx tort m'huwiex hekk lanqas – li jien qed nikteb biex nugża lil xi ħadd.

Il-liġi tat-trading licences tistipola eżatt il-ħinijiet tan-negozju - sija jekk huwa negozju li jbiegħ karozzi second-hand jew ġodda, sija jekk huwa ħanut tal-ħwejjeġ u sija jekk huwa ħanut li jbiegħ l-għamara - u ngħid għalija kull darba li fil-ġurnali nara xi avviżi jew reklami li jgħidu li xi negozju se jkun se jiftaħ il-Ħadd, jiġifieri avviżi mħallsa, nieħu fuqi r-responsabbilta' u lis-sid ta' dak in-negozju navżah li jekk jiftaħ skond kif qed jirreklama se jkun qed jikser il-liġi, biex mhux waqt li jkun miftuħ imorru l-pulizija jgħidulu biex jagħlaq u jinstaram quddiem il- klijenti li jkollu.

Nifhem li min jiftaħ in-negozju nhar ta' Ħadd jagħmel hekk biex jaqla' l-flus u naf ukoll li meta nieħu din it-tip ta' inizjattiva, ma nistax ma nidhirx ikrah ma min jaħseb li jista' jorganizza an open weekend - il-Ħadd fl-aħħar mill-aħħar għax is-Sibt dejjem jista' jiftaħ - jew inkella s-Sibt jibqa' miftuħ wara l-11.00p.m.

Imbagħad jiena għidt bejni u bejn ruħi: Imma jien għalfejn se nqabbad segretarju minn tiegħi biex jikteb?

Għalfejn se nqabbad uffiċjal mid- direttorat tal-kummerċ biex jikteb?

Ladarba jien għandi r-responsabbilta' ta' segretarju parlamentari, għaliex m'għandix nieħu r-responsabbilta' fuqi u ngħidlu: Ħabib, int qed tħallas il-flus biex tirreklama li se tikser il- liġi u jien qed navżak li jekk se tiftaħ se tkun qed tikser il-liġi.

Issa fil-każ li tinkiser il-liġi se nitlob li jkun hemm l-enforcement min-naħa tal-pulizija u l-ittra li jien nibgħat lil dak in-negozju li jkun se jiftaħ - hu x'inhu, sija jekk negozju ta' karozzi second-hand u sija jekk ta' karozzi ġodda u sija jekk ta' l-għamara u sija jekk tal-ħwejjeġ għax ma nagħmilx distinzjoni jien; kien hemm wieħed tat-tapiti u bgħattielu wkoll dik l-ittra - nagħmilha in buona fede u bis-sinċerita' kollha u nagħmilha kontra l-parir mogħti lili minn uħud li jiena ngħid li jixtiequli l-ġid.

Naturalment jixtiequli l-ġid biex ma jidhirx artiklu bħalma deher, Sur President.

Jien fl-aħħar mill-aħħar kieku kelli nqabbad lis-Sur Richard Cauchi li qiegħed hawnhekk u ngħidlu: Isma', iktibli din l-ittra lil dak li qed jgħid li se jiftaħ il-Ħadd - nimmaġinaw li s-Sur Richard Cauchi jaħdem miegħi f'xi dipartiment - mhux xorta waħda se jkun hawn min jgħid li s-Sur Cauchi kitibha għax ġie mqabbad minn Edwin Vassallo?

Mela jiena m'hu se neħlisha qatt u allura jien nirraġuna li ladarba m'iniex se neħlisha, sew jekk se niktibha jien u sew jekk ma niktibhiex jien imma jiktibha xi ħadd f'ismi u dan biex jidher ismu, mhux xorta jien se nkun il-factotum?

Allura aħjar nidher jien!

U għalfejn nipprova nidher jien?

Biex meta dak li jkun iċempel - u kelli konversazzjonijiet twal – nispjegalu li s'issa l-liġi hija hekk u ngħidlu: Jien għalija għamel li trid, jekk trid tiftaħ iftaħ, pero' mbagħad jekk jiġu l-pulizija u jagħlqulek il-ħanut, kif nistenna li jiġri għax l-enforcement huwa f'idejhom, tistaqsix għaliex qegħdin jagħmlulek hekk meta taf li inti qed tagħmel hekk kontra l-liġi.

Dan hu li kont qed nipprova nagħmel u jien ngħid li sakemm għandi din ir- responsabbilta' se nibqa' naġixxi hekk, pero' se nibqa' nagħmel hekk mhux għax irrid nugża lil dak jew lill-ieħor.

Sakemm ikun hawn min jirreklama attivita' kummerċjali bi ksur tal-liġi, jiena nagħmel ħilti kollha biex dak li jkun qed isir bi ksur tal-liġi nwaqqfu milli jsir u nagħmel hekk għax jien segretarju parlamentari fil- ministeru għall-kompetittivita' ġusta.

Kieku ma kienx hekk, kont inħalli lil kulħadd jgħaffeġ u jkisser kemm irid għax min se jipprova jisraq ġurnata bejgħ nhar ta' Ħadd – qed nuża kelma goffa "jisraq" – se jkun qed jagħmel dan a skapitu ta' ħaddieħor.

Aħna rridu kompetizzjoni ġusta jew ma rridux?

S'issa b'kompetizzjoni ġusta għadna nifhmu li hemm ħinijiet - jiena ngħid ħinijiet mill-iżjed liberali li hawn fl-Ewropa - li juru meta suppost isir in-negozju.

Imma ħalli ngħid ukoll li għandi proposta f'moħħi li 'l quddiem inressaqha b'mod formali – fil-fatt diġa' qegħdin niddiskutuha internament - biex inwessgħu xi ftit il-mod ta' kif il-liġi fil-valur tagħha xorta tibqa' tara li nhar ta' Tnejn ikun differenti minn nhar ta' Ħadd, pero' hemm lok fejn se nagħmluha possibbli.

Irrid ngħid ukoll li permezz tal-proposti li ħdimna fuqhom sentejn ilu meta introduċejna skema ġdida ta' ħinijiet ta' negozju, illum għandna ħafna negozji li jistgħu jiftħu nhar ta' Ħadd biex jaqdu l-ħteġijiet bażiċi tal- familja Maltija u ta' dawk li jkunu qegħdin fostna.

Jien ngħid li għamilna progress u għalhekk qiegħed inwassal dan il-messaġġ lil min jaħseb li jien b'xi mod jew ieħor meta nikteb dawn l-ittri niktibhom kontra xi ħadd jew favur xi ħadd.

Irrid inserraħ moħħ kulħadd li m'iniex favur settur u kontra ieħor, imma qed nipprova nagħmel ħilti biex minkejja li ittra niktibha jien u niffirmaha jien, nagħmel hekk biex nidħol f'relazzjoni ma' dak il-kummerċ jew negozju li jkun qiegħed jirreklama li se jikser il-liġi,Sur President.

Għax nista' nifhem ukoll li ma jkunx hemm malizzja min-naħa ta' dak in- negozju li jirreklama hekk għax jaħseb li din il-ħaġa tista' ssir u anke għax min-naħa tiegħi nħossni fid-dmir li nispjega l-pożizzjoni x'inhi, nagħtih l-informazzjoni dwar x'titlob il-liġi eżattament.

Għaliex donnu li f'dan il-pajjiż għandna d-drawwa li dak li nkunu nixtiequ u li ma jkunx imniżżel fil-liġi, nagħlqu widnejna għalih u nagħlqu ftit għajnejna għalih u naħsbu li mhux qiegħed hemm.

Jien naħseb li mil-liġijiet kollha li għandna f'Malta dan huwa l-unika każ fejn issib min jagħmel reklam biex jirreklama ksur ta' liġi.

Jiena naħseb li qatt ma ltqajt ma' reklami li jkunu qegħdin javżaw ksur tal-liġi.

Irrid inserraħ moħħ l-importaturi – u anke nirringrazzja lil dan il-ġurnalista li biex ngħid hekk żvela din it- tip ta' inċertezza f'moħħ l-importaturi tal-karozzi ġodda - li jien fl-ebda ħin ma kont qiegħed nipprova niżvantaġġa lilhom u niffavurixxi lil ħaddieħor.

Rigward id-diskussjoni l-oħra dwar kif jistgħu jiftħu, irrid ngħidilhom li jekk ikunu jistgħu jiftħu huma jkunu jistgħu jiftħu tas-second-hand; jekk ikunu jistgħu jiftħu tas-second-hand u huma, ikunu jistgħu jiftħu ta' l- għamara u jekk ikunu jistgħu jiftħu ta' l-għamara jkunu jistgħu jiftħu oħrajn.

Jiġifieri jekk xi darba għad ikollna diskussjoni rigward kif jista' jkollna proċedura li tippermetti lil min jiftaħ nhar ta' Ħadd u b'liema spiża u b'liema kondizzjoni eċċ., dan meta jsir la se jsir għal settur wieħed u lanqas se jsir favur wieħed u kontra l-ieħor imma se jsir għal kulħadd xorta.

Għaldaqstant importanti li meta tkun qed issir xi ħaġa, issir biex tiffavorixxi lil kulħadd u jekk tkun qed issir liġi, se ssir biex tikkondizzjona lil kulħadd l-istess.

Irrid ngħid li fil-każ tan-negozju li fetaħ fil-ġurnata tal-Ħadd f'Ħaż- Żebbuġ, ir-reklam tiegħu deher il-Ħadd għax dan ma rriklamax mit-Tnejn sas- Sibt.

Forsi kien hemm min ħaseb li jien ma kont se ngħidlu xejn lil dan ta' Ħaż-Żebbuġ li ssemma f'dan l-artiklu.

Forsi xi ħadd jgħidli li lil dawk li jagħmlu r-reklami mit-Tnejn sas-Sibt nilħaq niktbilhom għax l-uffiċċju jkun miftuħ, filwaqt li lil min jirreklama nhar ta' Ħadd ma nkunx nista' nkellmu.

Dwar dan l-individwu ta' Ħaż-Żebbuġ li hemm imsemmi f'dan l- artiklu, irrid ngħid li kont qiegħed il-każin nara l-gazzetti u malli ndunajt bir-reklam tiegħu ċempiltlu u għidtlu: Biex inkun fair, kieku rajt ir-reklam tiegħek ippubblikat fil-gazzetta mit-Tnejn sas-Sibt kont niktiblek ittra u nagħti kopja tagħha lill-pulizija, pero' għax qed naraha llum, il-Ħadd, qed inċempillek direttament biex navżak li dak li qed tagħmel huwa kontra l-liġi.

Għalhekk jien se nċempel lill-pulizija biex navżahom li inti ftaħt in-negozju tiegħek kontra l-liġi biex jekk jgħidulek tagħlaq ma tgħidx li ma kontx taf.

Mela jien bl-ebda mod ma qed nipprova niffavorixxi lil xi ħadd u niddiskrimina kontra ħaddieħor.

U għal din ir-raġuni li l-kummissarju tal-pulizija ma rċeviex ittra mingħandi dwar dak li jbiegħ karozzi second-hand għax dak ma ġabx reklam matul il-ġimgħa – l-uffiċċju tiegħi jkun miftuħ mit-Tnejn sal-Ġimgħa – imma ġab ir-reklam il-Ħadd jew ir-reklam li rajna aħna kien il-Ħadd u allura aħna ġbidnielu l-attenzjoni.

Għalkemm issa ilu ftit, niftakar li darba kont ġbidt l-attenzjoni tal- pulizija għax kont għaddej mill-Imsida u stajt nara li fil-car park ta' l- universita' kienet qed issir fiera kummerċjali ta' karozzi second-hand.

Jekk jaqgħu taħt il-vista' ta' għajnejja minn hawnhekk nagħti l-kelma li jien dmiri nagħmlu għall-fini tal-korrettezza u nibqa' sakemm inċempel id- depot biex ngħidilhom li hemm negozju miftuħ illegalment.

Nagħmel hekk għaliex il-liġi tal-fair trading hekk titlob.

Il-liġi trid tkun l-istess għal kulħadd u meta niġbed l-attenzjoni ta' xi ħadd ma nagħmilx hekk biex nuri li jien politiku jew li jien bully, imma għax nifhem li hija ħaġa tajba għal kulmin qiegħed fin-negozju li jkun jaf eżattament x'tgħid il- liġi.

Jien dejjem nipprova nżomm f'moħħi l-possibbilta' li min ikun qed jagħmel dan il-ksur tal-liġi ma jkunx qed jagħmel hekk malizzjożament u allura jien nirraġuna li jekk ma jafx li qed imur kontra l-liġi, ma nagħmilx ħażin jekk ngħidlu b'dan.

Issa jekk hemm xi każ fejn kumpanniji li jimportaw karozzi ġodda se jagħtu s-sensji u jeżisti xi theddid għalihom, jistgħu jargumentaw li hemm raġunijiet oħra pero' r-raġuni żgur ma tistax tkun għax m'humiex qegħdin ibiegħu nhar ta' Ħadd.

Nerġa' ngħid li jekk xi darba n-negozju jkun jista' jsir nhar ta' Ħadd bħalma jsir nhar ta' Tnejn għall-argument, dan ikun qed isir minn kulħadd xorta u allura l-bejgħ għall-konsumatur ikun jista' jsir kemm minn dawk li jbiegħu karozzi ġodda, kemm minn dawk li jbiegħu karozzi qodma, kemm minn dawk li jbiegħu s-souvenirs u minn kulħadd.

Allura rridu noqogħdu attenti meta nippruvaw ngħidu xi jkun qed jiġri.

Effettivament ftit ilu nħarġet press release mill-uffiċċju tiegħi proprju biex navżaw li l-bejgħ mill- grocers nhar ta' Ħadd u fil-festi pubbliċi bejn l-1 ta' Marzu u l-31 ta' Ottubru jista' jsir taħt ċerti kondizzjonijiet.

Għalhekk qiegħed nerġa' navża lis-sidien tal-grocers li jekk iridu jagħmlu dan għandhom javżaw sabiex tkun tista' tinħareġ skeda ta' ftuħ ta' ħwienet mit-trading licences unit.

Il-press release tgħid hekk:

"Il-ministeru tal-kompetittivita' u komunikazzjoni, permezz tas- segretarju parlamentari għan-negozji żgħar u self-employed, Edwin Vassallo, jixtieq ifakkar lis-sidien tan-negozji ta' grocers li jinsabu f'żoni turistiċi u li għandhom ħanut mhux akbar minn 200 metru kwadru u li jixtiequ jibqgħu miftuħa nhar ta' Ħadd u fil-festi pubbliċi bejn l-1 ta' Marzu u l-31 ta' Ottubru, li jistgħu jagħmlu dan billi japplikaw għand it-trading licences unit, Lascaris, il-Belt Valletta.

B'hekk tkun tista' tiġi ppubblikata roster bl-ismijiet tal- ħwienet li jkunu jistgħu jiftħu nhar ta' Ħadd skond ir-regolamenti kif stipulat fl-avviż legali - trading licences regulations 2000 - li jirregola l-ħinijiet tal-kummerċ.

Il-lista tal-lokalitajiet turistiċi huma mniżżla wkoll fit-tielet skeda ta' l-istess avviż legali.

Għaldaqstant dawk kollha li għandhom ħwienet tal-grocer li jixtiequ jiftħu nhar ta' Ħadd u li jikkwalifikaw li jingħataw dan il-permess, huma mitluba biex japplikaw għand it-trading licences unit fuq il- formola 'L'.

Din il-formola tista' tinġabar ukoll mingħand il- kunsilli lokali, mingħand is-small business and crafts directorate, kif ukoll min fuq il-web page tal-gvern www.gov.mt fis-sezzjoni "ħidma u kummerċ" taħt "servizzi tal-kummerċ'.".

Mr Speaker, dan hu li rrid nitkellem dwaru għax il-liġijiet qegħdin hemm għal kulħadd.

Il-kumdita' li n-negozju jiġi liberalizzat nhar ta' Ħadd sar u qegħdin inkomplu nistħarrġu x'titjib aktar nistgħu nagħmlu għalkemm irridu nibqgħu nżommu l-Ħadd bħala valur fih innifsu.

'Il quddiem se jkun hemm metodi ta' kif l-affarijiet isiru b'mod differenti milli qed isiru llum.

Jien se nkun qiegħed niltaqa' ma' l-assoċjazzjoni ta' l-importaturi tal-karozzi l-ġodda u nkellimhom personalment.

Irrid inserrħilhom moħħhom li bl-ebda mod ma kienet qed issir diskriminazzjoni kontra tagħhom.

Għal dik li hija ħidma min-naħa tal-ministeru biex ikollna kompetizzjoni ġusta, jien inwiegħed l-impenn kollu tiegħi b'ħilti kollha li dan nibqa' nagħmlu għax nemmen f'kompetizzjoni ġusta.

Jien nemmen li l-ikbar għadu li għandna fil-kummerċ huwa meta xi ħadd jipprova jieħu vantaġġ fuq negozju ieħor għax ikun irid jikser il-liġi.

Għalija kull ksur ta' liġi, ġej minn fejn ġej u ġej mingħand min ġej, kemm jekk huwa kbir u anke żgħir, nipprova nara kif nieqaflu.

Naturalment qed nitkellem għalija, qed nitkellem f'ismi u qed nitkellem fuq xogħol li qed nagħmel jien.

Għaldaqstant jekk xi ħaddieħor ma jagħmilx il-parti tiegħu dak irid jitkellem għalih hu.

Pero' safejn għandi x'naqsam jien, meta nirrapporta ma nkunx qed nirrapporta biex nugża imma biex inkun nista' ngħid il-liġijiet tagħna x'inhuma, forsi xi darba jkollna din il-mentalita' ta' responsabbilta' lejn il-liġijiet u responsabbilta' lejn il-kompetizzjoni ġusta.

Jekk Alla jrid għad naslu.

Grazzi.

MR SPEAKER: Grazzi.

Il-Kamra hija aġġornata għal għada t-Tlieta, 12 ta' April 2005 fis-6.00p.m. bl-aġenda kif komunikata mill-Viċi Prim Ministru.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

SPTARIJIET - SERVIZZ BI ĦLAS

L-ONOR.

CARMELO ABELA staqsa lill-Ministru tas-Saħħa, Anzjani u Kura fil-Komunita': Jikkonferma l-Ministru li f'Diċembru 2004 tlesta rapport dwar il-finanzjament tal-qasam tas-saħħa, b'mod speċjali fejn jidħlu ħlasijiet li jridu jagħmlu ċ-ċittadini biex jużaw is-servizzi ta' l- isptarijiet?

Jista' ipoġġi kopja ta' dan ir-rapport fuq il-mejda tal- Kamra?

ONOR.

LOUIS DEGUARA: Jekk l-Onor.

Membru qiegħed jirriferi għar-rapport magħmul minn nies tekniċi ta' l-MCESD, liema rapport għad irid jiġi diskuss bejn il-partijiet soċjali fl-MCESD, ninformah li r-rapport għadu ma ġiex approvat mill-gvern.

RIFORMA FIL-QASAM TAS-SAĦĦA

L-ONOR.

CARMELO ABELA staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid meta l-gvern se jippubblika l- white paper dwar ir-riformi li hemm maħsub li jsiru fil-qasam tas-saħħa?

Jista' ipoġġi kopja ta' din il-white paper fuq il-mejda tal-Kamra?

ONOR.

LOUIS DEGUARA: Ninforma lill-Onor.

Membru li ġie deċiż li ma tiġi ppubblikata l-ebda white paper dwar il-qasam tas-saħħa.

BELT VALLETTA - SKOLA PRIMARJA

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid meta se tiġi rranġata l- faċċata ta' l-iskola primarja ta' Sant'Iermu fil-Belt Valletta, anke fid- dawl li numru ta' postijiet qed jiġu restawrati u kkurati, fosthom l- examination centre li jmiss ma' l-istess skola?

ONOR.

LOUIS GALEA: Informat li bħal diversi xogħlijiet u proġetti oħra meħtieġa fl-iskejjel tal-gvern, dan il-proġett qiegħed fi programm ta' xogħlijiet li jridu jitwettqu fuq perjodu ta' żmien.

WIED IL-GĦAJN - SKOLA PRIMARJA

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'inhi r-raġuni li qed isir xogħol ta' kostruzzjoni fl-iskola primarja ta' Wied il-Għajn waqt il-ħin ta' l-iskola, b'periklu ċar kemm għat-tfal kif ukoll għall-għalliema?

ONOR.

LOUIS GALEA: Evidentement l-Onor.

Interpellant jippreferi jagħmel ġudizzju negattiv u bl-addoċċ mingħajr ma jivverifika l-fatti.

Jaf li jien inqis il-kritika u s-sorveljanza ġenwina u korretta fuq l-operat tad- dekasteru tiegħi bħala essenzjali u li tgħin biex il-poplu jkollu servizzi aħjar, iżda meta l-Onor.

Membru jaġixxi b'dan il-mod ma jkunx qed jagħmel ġid.

F'dan il-każ jien informat li ma hemm l-ebda periklu għax ix-xogħol li qed isir bħalissa huwa 'l ġewwa mill-opramorta eżistenti ta' l-iskola u 'l -ġewwa mill-kuritur propost u l-materjal qed jittella' wara l-ħin ta' l- iskola.

Nista' ngħid li dan ix-xogħol qed isir b'kordinament mal-kap ta' l- iskola u mas-sindku ta' Wied il-Għajn fuq programm ta' xogħol maqbul magħhom.

Tajjeb inżid li x-xogħol ta' kostruzzjoni li kien stmat li jieħu tliet xhur - fiż-żmien minn meta l-Onor.

Interpellant għamel il-mistoqsija - twettaq f'xahar biex il-bini u s-saqaf ta' seba' klassijiet u żewġ toliets huwa kważi lest.

B'hekk qegħdin f'pożizzjoni li f'Settembru li ġej din l- estenzjoni ġdida fl-iskola primarja ta' Wied il-Għajn tilqa' it-tfal u l- għalliema f'ambjent ġdid u sabiħ.

Issa qed isir ix-xogħol biex jibda l-bini ta' kindergarten ġdida għal din l- iskola.

ĦADDIEMA MAL-KUNSILLI LOKALI

L-ONOR.

CARMELO ABELA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid fil-preżent kemm jimpjegaw nies il-kunsilli lokali?

Jista' jgħid ukoll kemm kellhom impjegati kull kunsill qabel ma tnaqqsulhom il-ħaddiema?

Jista' jgħid dawn il-ħaddiema fejn qed jaħdmu issa li m'għadhomx mal-kunsilli lokali?

ONOR.

TONIO BORG: Għandi nifhem li l-Onor Interpellant qed jirriferi għall-ħaddiema assenjati mal-kunsilli lokali.

Dawn fil-preżent huma ħaddiema tal-ministeru għar-riżorsi u infrastruttura u ħaddiema ta' l-ex- tarznari (IPSL).

Tabella li turi fil-preżent kemm hemm minn dawn il-ħaddiema ma' kull kunsill lokali u kemm kien hemm ħaddiema tal-ministeru għar-riżorsi u infrastruttura f'kull kunsill qabel ma ssejħu lura tpoġġiet fuq il-mejda tal-Kamra.

Dwar fejn qed jaħdmu l-ħaddiema li ssejħu lura, nirriferi lill-Onor Interpellant għat-tweġiba ta' mistoqsija parlamentari 10825.

IMPJEGATI NISA FIS-SERVIZZ PUBBLIKU

L-ONOR.

ADRIAN VASSALLO staqsa lill-Prim Ministru u Ministru tal- Finanzi: Jista' il-Prim Ministru jgħid kemm hu l-għadd ta' nisa mpjegati mal-gvern?

Kemm minnhom jinsabu fi skala minn 1 sa 4?

Kemm minn dawn ħadu promozzjoni fl-aħħar tliet snin?

ONOR.

LAWRENCE GONZI: Ninsab informat illi fis-servizz pubbliku hemm impjegati 9,675 mara full-time.

Minn dawn, 45 jinsabu fi skala ta' salarju minn 1 sa 4 u 32 minnhom ħadu promozzjoni għal dawn l-iskali f'dawn l- aħħar tliet snin.

Żewġ listi li juru l-informazzjoni mitluba mill-Onor.

Interpellant qed jitpoġġew fuq il-mejda tal-Kamra, b'lista A turi n-numru ta' impjegati nisa f'kull grad fi skala ta' salarju minn 1 sa 4 li qegħdin fuq performance agreement, kif ukoll dawk fl-istess skali li m'humiex fuq performance agreement; waqt li lista B turi n-numru ta' impjegati nisa f'kull grad fi skala ta' salarju minn 5 sa 20.

INKJESTI MAĠISTERJALI

L-ONOR.

ADRIAN VASSALLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm hu l-għadd ta' inkjesti maġisterjali li ilhom li nfetħu aktar minn sentejn u għadhom pendenti?

Liema huma u kemm ilhom miftuħa f'kull każ?

ONOR.

TONIO BORG: Ninsab informat li ma tinżammx statistika komputerizzata fir-reġistru tal-qorti dwar l-informazzjoni mitluba.

IMPJEGATI FIS-SERVIZZ PUBBLIKU

L-ONOR.

ADRIAN VASSALLO staqsa lill-Prim Ministru u Ministru tal- Finanzi: Jista' il-Prim Ministru jgħarraf lill-Kamra kemm hemm impjegati fiċ-ċivil illi s-sena li għaddiet kellhom dħul akbar mis-somma dovuta lill- President tar-Repubblika?

F'liema dipartiment kienu, x'tip ta' xogħol kienu jagħmlu u xi grad kellhom?

Kemm ġew imqabbda advisers, konsulenti u esperti biex jgħinu lis-servizz pubbliku fl-istess żmien li matul is-sena li għaddiet kellhom dħul akbar minn tal-President tar-Repubblika?

ONOR.

LAWRENCE GONZI: Ngħarraf lill-Onor.

Interpellant li t-tweġiba tingħata f'xi seduta oħra.

FABBRIKI ĠODDA

L-ONOR.

STEFAN BUONTEMPO staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 11127 u jgħid kemm fetħu fabbriki ġodda fis-snin 2000, 2001, 2002, 2003, 2004 u din is-sena?

Kemm kienu jimpjegaw ħaddiema f'kull sena u anke din is-sena?

Kemm-il fabbrika talbet u għamlet estensjoni fil-bini tagħha fis-snin 2000, 2001, 2002, 2003, 2004 u din is-sena?

ONOR.

AUSTIN GATT: L-informazzjoni mitluba qed titpoġġa fuq il-mejda tal-Kamra.

MARSAXLOKK : TRIQ AXTART - SERVIZZI TAD-DAWL U L-ILMA

L-ONOR.

JOSEPH M. SAMMUT staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jara x'inhi r-raġuni li s-servizzi tad-dawl u l-ilma fil-binjiet ta' l-awtorita' tad-djar fi Triq Axtart, Marsaxlokk issa li ġew assenjati, għadhom ma ġewx stallati?

ONOR.

AUSTIN GATT: Jien informat li l-korporazzjoni għas-servizzi ta' l- ilma għadha ma tistax tissupplixxi l-binjiet ta' l-awtorita' tad-djar fi Triq Axtart, Marsaxlokk bl-ilma minħabba li għad jonqos xi pipework xi jsir ġewwa l-istess binjiet.

Id-dipartiment tal-bini u tiswija ta' djar issa laħaq ftehim mal- korporazzjoni għas-servizzi ta' l-ilma biex il-korporazzjoni tieħu ħsieb tagħmel dan il-pipework għas-spejjeż tad-dipartiment.

Dawn ix-xogħlijiet mistennija jitlestew fi żmien xahrejn jew tlieta.

Rigward is-servizz ta' l-elettriku, dan beda jiġi pprovdut billi s- substation inxtegħlet fil-21 ta' Marzu 2005.

LANDS – BORD TA' ARBITRAĠĠ

L-ONOR.

STEFAN BUONTEMPO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid għaliex id- dipartiment ta' l-artijiet għadu ma ssottomettiex rapport kif mitlub mill- qorti, fil-kawża li dettalji dwarha qed jintbagħtu separatament?

ONOR.

TONIO BORG: Ninsab informat illi d-dipartiment ta' l-artijiet m'għandu jissottometti l-ebda rapport.

Il-kawża quddiem il-bord ta' l- arbitraġġ għaddiet għas-sentenza fis-17 ta' Novembru 2000.

Ir-rapport li qiegħed jagħmel riferenza għalih l-Onor.

Membru huwa rapport li jrid isir - jew li sar - mill-periti tal-bord ta' l-arbitraġġ li fuqu mbagħad tingħata s-sentenza.

BLUE PAIN RELIEF

L-ONOR.

STEFAN BUONTEMPO staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid għaliex il-blue pain relief ġie mwaqqaf milli jiġi rriklamat?

ONOR.

LOUIS DEGUARA: Ninsab informat li ġaladarba l-prodott blue pain relief ġie kklassifikat bħala mediċinali, ma jistax jiġi rriklamat jekk ma jkunx reġistrat.

BORMLA - AKKOMODAZZJONI ALTERNATTIVA

L-ONOR.

STEFAN BUONTEMPO staqsa lill-Ministru tal-Familja u Solidarjeta' Soċjali: Tista' il-Ministru tgħid fejn waslet it-talba quddiem id-dipartiment għall-akkomodazzjoni soċjali ta' familja minn Bormla li dettalji dwarha qed jintbagħtu separatament, peress li l-post fejn joqogħdu mhux adattat għaż-żmenijiet tal-lum?

ONOR.

DOLORES CRISTINA: Jien informata illi l-applikazzjoni qed tiġi kkonsidrata flimkien ma' oħrajn simili.

BORMLA - AKKOMODAZZJONI ALTERNATTIVA

L-ONOR.

STEFAN BUONTEMPO staqsa lill-Ministru tal-Familja u Solidarjeta' Soċjali: Tista' il-Ministru tgħid meta żagħżugħa xebba ta' 17- il sena li qed tistenna tarbija u li dettalji dwarha qed jintbagħtu separatament, se tiġi pprovduta b'post alternattiv mid-dipartiment għall- akkomodazzjoni soċjali?

ONOR.

ĦAŻ-ŻABBAR - AKKOMODAZZJONI ALTERNATTIVA

L-ONOR.

STEFAN BUONTEMPO staqsa lill-Ministru tal-Familja u Solidarjeta' Soċjali: Tista' il-Ministru tgħid meta se ssir inspection mill-ħaddiema tad-dipartiment għall-akkomodazzjoni soċjali fil-fond ta' applikant li dettalji dwaru u dwar familtu qed jintbagħtu separatament u fejn seba' persuni jgħixu f'kamra tas-sodda waħda?

ONOR.

DOLORES CRISTINA: Ninsab informata li l-inspection li għamel riferenza għaliha l-Onor.

Interpellant għandha ssir fil-bidu tax-xahar id- dieħel.

SISTEMA TA' ENERĠIJA ALTERNATTIVA

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 11403 u jgħid jekk hemmx xi taħditiet bejn l-Enemalta u investituri li jixtiequ jiżviluppaw sistema ta' enerġija elettrika permezz tar-riħ?

Jista' jgħid fiex jikkonsistu dawn it-taħditiet?

Kien hemm xi forma ta' qbil fuq il-proposta tagħhom?

ONOR.

AUSTIN GATT: Jien informat li r-responsabbilta' biex jiġu introdotti sistemi ta' enerġija alternattiva, fosthom dik mir-riħ, hija ta' l-MRA.

Meta xi investituri jagħmlu kuntatt ma' l-Enemalta f'dan ir- rigward, il-korporazzjoni tirriferihom għand l-MRA.

LIĊENZJI TAS-SEWQAN

L-ONOR.

RODERICK GALDES staqsa lill-Ministru għall-Iżvilupp Urban u t-Toroq: Jista' il-Ministru jgħid għaliex persuni li qed jeħlu mit-test tal- liċenzja tas-sewqan qegħdin joffrulhom li jerġgħu jitilgħu għat-test fil- ġurnata tas-Sibt li jkun imiss, fejn qed jintalbu aktar fees minħabba l- overtime tal-learners u l-persuni li jmexxu dawn it-testijiet?

Jista' jgħid kemm huma l-fees relatati mat-test tal-liċenzja tas-sewqan?

Jista' jgħid jekk hemmx xi ħlasijiet extra minħabba overtime li jsir minn dawn il- ħaddiema?

ONOR.

JESMOND MUGLIETT: Id-direttorat tal-liċenzji u testijiet mhux qed iġiegħel lil min jeħel mit-test tas-sewqan biex jerġa' jitla' għat-test fil- ġurnata tas-Sibt.

Kandidati li jeħlu u jkunu jixtiequ jerġgħu jersqu għat- test mingħajr dewmien qed tingħatalhom l-opportunita' li bi ħlas extra ta' Lm 10, ikunu jistgħu jersqu għat-test is-Sibt.

Dan qed isir fuq talba li r-rappreżentanti tal-motoring schools għamlu mad- direttorat.

ASFALTAR TA' TOROQ

L-ONOR.

RODERICK GALDES staqsa lill-Ministru għall-Iżvilupp Urban u t-Toroq: Jista' il-Ministru jirrispondi mistoqsija parlamentari 11398 u jpoġġi fuq il-mejda tal-Kamra l-lista tat-toroq li saru f'kull lokalita' matul dawn l-aħħar tliet snin?

ONOR.

JESMOND MUGLIETT: Tweġiba tingħata f'seduta oħra.

MQABBA - TRIQ IL-ĦMISTAX TA' SETTEMBRU 1598

L-ONOR.

JOSEPH M. SAMMUT staqsa lill-Ministru għall-Iżvilupp Urban u t-Toroq: Jista' il-Ministru jieħu l-passi neċessarji ħalli Triq il- Ħmistax ta' Settembru 1598 fl-Imqabba tingħata wiċċ ġdid?

ONOR.

JESMOND MUGLIETT: Ninsab informat li saret spezzjoni fit-triq imsemmija u jirriżulta li din it-triq għadha qatt ma ġiet mibnija u għalhekk hija taħt ir-responsabbilita' tad-direttorat.

Se jsiru l-istimi neċessarji u x-xogħol isir skond il-prioritajiet li jirriżultaw mill-programm tad-direttorat.

RIŻORSI U INFRASTRUTTURA – TRASFERIMENTI

L-ONOR.

RODERICK GALDES staqsa lill-Ministru għar-Riżorsi u Infrastruttura: Jista' il-Ministru jgħid jekk f'dawn il-jiem kienx hemm xi trasferimenti ta' watchmen?

Jista' jgħid x'inhuma l-kriterji li bihom ġew magħżula dawn il-persuni?

Jista' jgħid jekk l-għażla tal-persuni li ġew trasferiti kenitx motivata politikament?

ONOR.

NINU ZAMMIT: Jien informat li riċentement sar trasferiment ta' numru ta' ħaddiema li kienu jagħmlu xogħol ta' watchman, fejn dawn ġew allokati xogħol skond il-grad tagħhom.

Il-kriterji li bihom ġew magħżula dawn il-persuni jifformaw parti minn eżerċizzju li twettaq dan l-aħħar sabiex in-numru ta' ħadddiema fuq xogħol ta' watchman ikun kompatibbli man- numru ta' siti li jenħtieġu dan is-servizz.

Fl-istess eżerċizzju ġew identifikati wkoll xi siti li ma jaqgħux taħt ir- responsabbilta' diretta tat-taqsima tax-xogħlijiet u li kienu koperti bis- servizz ta' watchman mill-istess taqsima.

Dan l-eżerċizzju sewa wkoll sabiex ħteġijiet ta' impjegati li kellhom diversi sezzjonijiet fi ħdan it- taqsima tax-xogħlijiet imtlew bil-ħaddiema li ġew trasferiti riċentement.

Ir-risposta għat-tielet parti tad-domanda hija fin-negattiv.

METERS TAD-DAWL U L-ILMA

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid għaliex l-Enemalta u d-WSC introduċew policy ġdida fir-rigward ta' l- istallar ta' meters tad-dawl u l-ilma ta' drive-ins u front gardens, fejn is-sidien qed jiġu mitluba li dawn il-meters jeħlu 'l barra mill-bini?

Jikkonferma l-Ministru li din il-proċedura se tagħti lok għal aktar abbuż?

ONOR.

AUSTIN GATT: Ninforma lill-Onor.

Interpellant li l-proċedura li meters ta' l-ilma jitwaħħlu f'postijiet qrib il-building lines f'binjiet li fihom drive-ins u front gardens saret proprju sabiex titnaqqas il- possibbilta' ta' abbuż u xi ħadd jagħmel bypass fuq is-servizz ta' l-ilma qabel il-meter u b'hekk ikun jista' jinsteraq l-ilma.

Dan l-abbuż ikun ferm akter diffiċli jekk il-meter ikun imwaħħal malli tibda l-proprjeta' privata.

Barra minn hekk il-korporazzjoni qed issibha diffiċli biex tikkontrolla leakages f'proprjeta' privata qabel il-meter, filwaqt li l-proċedura ta' kif jiġu stallati meters ta' l-elettriku tirrikjedi li jiġu stallati ġewwa u mhux barra.

METERS TAD-DAWL U L-ILMA

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid jekk il-policy il-ġdida ta' l-Enemalta u d-WSC dwar l-istallar ta' meters fi drive-ins u front gardens, hux se tiġi applikata fuq servizzi diġa' imwaħħla?

ONOR.

AUSTIN GATT: B'żieda ma' l-informazzjoni li ngħatat fir-risposta għall-mistoqsija parlamentari 11532, ninsab informat li l-korporazzjoni għas-servizzi ta' l-ilma għandha l-ħsieb li l-meters li qegħdin f'pożizzjoni 'l bogħod mit-triq jinħarġu kollha viċin tat-triq minn fejn wieħed jidħol fil-proprjeta' li għandhom is-servizz ta' l-ilma u li għandhom drive-in jew front garden.

Naturalment dan mhux proċess li jista' isir f'daqqa u jrid jieħu tul ta' żmien.

VISAS LIL ĊITTADINI ĊINIŻI

L-ONOR.

LEO BRINCAT staqsa lill-Viċi Prim Ministru u Ministru tal- Ġustizzja u Intern: Fl-investigazzjonijiet tal-pulizija dwar l-allegat abbuż fl-ipproċessar ta' visas lil ċittadini Ċiniżi mill-Ambaxxata Maltija f'Beijing, jista' il-Viċi Prim Ministru jgħid jekk sarux investigazzjonijiet on site fl-ambaxxata?

ONOR.

TONIO BORG: Ninsab informat illi l-pulizija s'issa għadha m'għamlitx investigazzjonijiet on site fl-Ambaxxata Maltija f'Beijing.

ĊINIŻI F'MALTA ILLEGALMENT

L-ONOR.

LEO BRINCAT staqsa lill-Viċi Prim Ministru u Ministru tal- Ġustizzja u Intern: Il-Gvern Malti għandu ħjiel ta' kemm hawn Ċiniżi f"Malta illegalment?

Jikkonferma dak li l-awtoritajiet Maltin allegatament qalu lill-ġurnal "La Sicilia" li bħalissa hawn madwar 500 Ċiniż li jinsabu f'pajjiżna illegalment?

ONOR.

TONIO BORG: Ninsab informat illi kull meta l-pulizija ssir taf li jkun hawn xi barrani Ċiniż jew ta' kull nazzjonalita' oħra f'pajjiżna illegalment, il-pulizija tieħu l-passi meħtieġa sabiex jitneħħa minn Malta.

Dwar l-aħħar parti tal-mistoqsija ninsab informat illi l-pulizija Maltija m'għandhiex din l-informazzjoni.

VISAS LIL ĊITTADINI ĊINIŻI

L-ONOR.

LEO BRINCAT staqsa lill-Ministru ta' l-Affarijiet Barranin: Jista' il-Ministru jgħid x'inhi r-raġuni li l-eżitu ta' l-investigazzjoni tal-pulizija dwar l-allegati abbużi fil-ħruġ ta' visas lil ċittadini Ċiniżi li jkunu jridu jżuru Malta, ġie kkomunikat lill-istampa mill-ministeru tiegħu u mhux mill-ministeru ta' l-intern li taħtu jaqgħu l-pulizija?

ONOR.

MICHAEL FRENDO: Għaliex it-talba sabiex issir l-investigazzjoni saret mill-ministeru ta' l-affarijiet barranin.

VISAS LIL ĊITTADINI ĊINIŻI

L-ONOR.

LEO BRINCAT staqsa lill-Ministru ta' l-Affarijiet Barranin: Fid-dawl ta' l-allegazzjonijiet li kienu ntefgħu fuq il-każ ta' ħruġ ta' visas lil ċittadini Ċiniżi li riedu jżuru Malta bħala studenti ta' l- Ingliż, f'xi stadju jew ieħor il-Gvern Malti kkonsidra li jbiddel il- personnel fl-Ambaxxata Maltija f'Beijing?

ONOR.

MICHAEL FRENDO: Din il-materja għadha taħt konsiderazzjoni fil- kuntest ta' sitwazzjoni li qed tevolvi.

VISAS LIL ĊITTADINI ĊINIŻI

L-ONOR.

LEO BRINCAT staqsa lill-Ministru ta' l-Affarijiet Barranin: Meta jiġu intervistati applikanti Ċiniżi għal visa f'Malta bħala studenti prospettivi ta' l-Ingliż, minn kemm-il persuna fl-Ambaxxata Maltija f'Beijing isiru l-interviews?

Jekk dawn qegħdin isiru minn persuna waħda, jista' il-Ministru jikkonferma jekk din hijiex il-prattika anke f'ambaxxati oħrajn?

ONOR.

MICHAEL FRENDO: Jien informat li l-prassi fl-Ambaxxata Maltija f'Beijing dwar l-interviews hi li l-applikanti għal visa f'Malta bħala studenti prospettivi ta' l-Ingliż jiġu intervistati minn uffiċjal wieħed.

Jien informat li din l-istess prassi tintuża mill-maġġoranza ta' l- ambaxxati ta' pajjiżi oħra f'Beijing li jintervistaw lill-applikanti bl- istess mod.

VISAS LIL ĊITTADINI ĊINIŻI

L-ONOR.

LEO BRINCAT staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid liema huma dawk il- language schools li ġew mitluba mill-gvern biex jgħinu fl- investigazzjonijiet dwar allegati abbużi fil-ħruġ ta' visas għal studenti Ċiniżi li ġew Malta biex jitgħallmu l-Ingliż?

ONOR.

TONIO BORG: Ma nħossx li huwa opportun illi t-tagħrif mitlub għandu jkun pubblikat stante li l-investigazzjoni għadha mhijiex konkluża.

OPEN-TOP BUSES

L-ONOR.

MARIO GALEA staqsa lill-Ministru għall-Iżvilupp Urban u t- Toroq: B'riferenza għall-mistoqsija parlamentari 9404, jista' il-Ministru ġentilment jikkonferma li fix-xhur li għaddew ġew Malta open-top buses minn pajjiż jew pajjiżi ta' l-Unjoni Ewropea u li dawn operaw f'pajjiżna?

ONOR.

JESMOND MUGLIETT: Jien informat li l-awtorità dwar it-trasport ma rċeviet l-ebda informazzjoni matul din l-aħħar sena li f'Malta daħlu xi open-top buses minn xi pajjiż ta' l-Unjoni Ewropea jew minn xi pajjiż ieħor.

L-informazzjoni li rċeviet l-ADT kienet dwar xi coaches double- decker li m'humiex open-top buses li setgħu daħlu Malta bit-turisti.

Jien informat ukoll li vetturi ta' intrapriżi stabiliti fi stat ta' l- Unjoni Ewropea li jkunu qegħdin jipprovdu servizz okkażjonali bħala parti minn servizz internazzjonali, m'għandhomx bżonn ta' awtorizzazzjoni meta jmorru fi/jew jgħaddu minn stat ieħor membru.

Għaldaqstant ma tistax tinżamm informazzjoni dwar l-għadd ta' vetturi bħal dawn li jistgħu jidħlu fi stat membru minn xi stat membru ieħor.

WIED IL-GĦAJN: TRIQ IT-TIBEN - ASFALTAR

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Jista' il-Ministru ġentilment jgħid jekk fil-lista ta' toroq li se jsiru f'Wied il-Għajn hux se ssir Triq it-Tiben?

Jekk le għaliex meta din it-triq ilha ifformata u abitata ħafna aktar minn ċerti toroq oħra li qed isiru jew li se jsiru jew li diġa' saru?

ONOR.

JESMOND MUGLIETT: Tweġiba tingħata f'seduta oħra.

WIED IL-GĦAJN – ASFALTAR TA' TOROQ

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Jista' il-Ministru ġentilment ipoġġi fuq il-mejda tal-Kamra lista ta' toroq li qed isiru jew li se jsiru f'Wied il-Għajn?

ONOR.

SPTAR SAN LUQA – KAMRA MORTWARJA

L-ONOR.

ANGELO FARRUGIA staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid għaliex il-katavru ta' ċerta persuna u katavri oħrajn ta' nies li mietu l-Ħadd 27 ta' Marzu 2005 f'ward 6 fl-isptar San Luqa, ma tniżżlux fil-kamra mortwarja imma tpoġġew f'ward oħra?

Jikkonferma li l-katavru tpoġġa fuq tavla wara bieb li ma setax jinfetaħ, b'sorpriża anke għall-istess membri tal-familja?

Ma jaħsibx il- Ministru li dan huwa att degradanti lejn il-mejta u lejn l-istess membri tal-familja u ta' oħrajn?

ONOR.

LOUIS DEGUARA: Ninforma lill-Onor.

Interpellant li bejn Ħamis ix- Xirka u l-Għid il-Kbir ma jsirux funerali.

F'dawn l-erbat ijiem ġewwa l- Isptar San Luqa mietu 38 persuna meta l-kamra mortwarja tesa' 13-il katavru.

Matul dawn iż-żmenijiet isir arranġament biex dawk il-katavri li għalihom ma jkunx hemm spazju fil-kamra mortwarja jitpoġġew f'post alternattiv dinjituż u sikur.

F'dan il-post u fil-każ indikat il-katavri tpoġġew fuq sodod u mhux fuq twavel kif allegat fil-mistoqsija parlamentari.

ĦAL QORMI: TRIQ L-ISKULTUR - ASFALTAR

L-ONOR.

GAVIN GULIA staqsa lill-Ministru għall-Iżvilupp Urban u t- Toroq: Jista' il-Ministru jgħid meta se tingħata wiċċ tarmak triq ġdida fi Triq l-Iskultur ġewwa Ħal Qormi, liema triq taqa' taħt il-kompetenza tal- gvern ċentrali?

ONOR.

RABAT: TRIQ BIR IR-RIEBU - ASFALTAR

L-ONOR.

JOSEPH CASSAR staqsa lill-Ministru għall-Iżvilupp Urban u t- Toroq: Jista' il-Ministru jgħid f'liema stadju wasal ix-xogħol ta' kisi ta' Triq Bir ir-Riebu, fir-Rabat?

ONOR.

WIED QLEJGĦA - XOGĦLIJIET

L-ONOR.

JOSEPH CASSAR staqsa lill-Ministru għall-Iżvilupp Urban u t- Toroq: Jista' il-Ministru jagħti l-informazzjoni mitluba f'mistoqsijiet parlamentari 10801, 10276, 7932 u 9765 u dan wara li konna ġejna mgħarrfa li wieħed kien qed jistenna l-informazzjoni tidħol mid-dipartimenti konċernati?

ONOR.

JESMOND MUGLIETT: Tweġiba tingħata f'seduta oħra

INFERMIERA MAL-GVERN

L-ONOR.

ANGELO FARRUGIA staqsa lill-Ministru tas-Saħħa, Anzjani u Kura fil-Komunita': Jista' il-Ministru jikkonferma li madwar tliet snin ilu daħlu numru ta' nurses mal-gvern?

Jista' jippubblika r-riżultat ta' kull wieħed u waħda li daħlu mal-gvern?

Minn liema lokalita' ġejjin dawn in- nurses?

ONOR.

LOUIS DEGUARA: Ninforma lill-Onor.

Interpellant li l-istudenti li jtemmu b'suċċess il-kors li jwassal għal diploma jew BSc fin-nursing, normalment jiġu mpjegati bħala infermiera mad-diviżjoni tas-saħħa fuq bażi każwali u dan sakemm il-proċedura għall-ħatra tagħhom bħala enrolled jew staff nurses tkun finalizzata mill-kummissjoni dwar is-servizz pubbliku.

Hekk ġara tliet snin ilu u r-riżultat ta' l-intervisti konċernati kien ġie ppubblikat mill-istess kummissjoni u għaldaqstant m'inix f'qagħda li nippubblika l-imsemmi riżultat.

L-infermiera li għalihom qed jirriferi l-Onor.

Interpellant kienu mil- lokalitajiet li ġejjin:

| |Staff |Enrolle| | |Nurses|d | | | |Nurses | |Birkirkara |- |1 | |Birżebbuġia |1 |2 | |Cospicua |1 |- | |Fgura |2 |1 | |Għargħur |- |1 | |Għaxaq |2 |3 | |Għawdex |8 |2 | |Gudja |1 |- | |Gżira |- |1 | |Kalkara |- |1 | |Lija |1 |- | |Luqa |1 |2 | |Marsascala |2 |1 | |Marsaxlokk |1 |- | |Mellieħa |2 |- | |Mosta |2 |3 | |Mġarr |1 |- | |Mqabba |- |1 | |Msida |1 |- | |Naxxar |2 |1 | |Paola |3 |- | |Pieta' |1 |- | |Qrendi |1 |1 | |Rabat |2 |4 | |Safi |1 |- | |San Ġiljan |2 |- | |San Ġwann |- |1 | |San Pawl |2 |1 | |il-Baħar | | | |Senglea |- |1 | |Siġġiewi |- |2 | |Sliama |1 |- | |Swieqi |1 |- | |Santa Luċija |- |1 | |Ta' Xbiex |- |1 | |Tarxien |1 |1 | |Żabbar |- |3 | |Żebbuġ |1 |1 | |Żejtun |- |1 | |Total |44 |38 |

DEPOŻITANTI TAL-BICAL

L-ONOR.

MICHAEL ASCIAK staqsa lill-Prim Ministru u Ministru tal- Finanzi: Jista' il-Prim Ministru jagħti xi indikazzjoni meta jista' isir pagament ieħor lid-depożitanti tal-BICAL, peress li l-aħħar pagament li sar issa ilu s-snin?

Jista' jgħid ukoll jekk wara li jsir il-pagament li jmiss, hemmx xi ħsieb li d-depożitanti jingħataw xi forma ta' ħlas barrani biex jagħmel tajjeb għall-imgħaxijiet li ntilfu minn mindu għalaq l-imsemmi BICAL 'il fuq minn 30 sena ilu?

ONOR.

LAWRENCE GONZI: Ngħarraf lill-Onor.

Interpellant li ma jkunx għaqli li issa jsiru distribuzzjonijiet oħra qabel it-tqassim finali.

Qegħdin isiru t-tħejjijiet meħtieġa sabiex din il-likwidazzjoni tiġi konkluża fi żmien qasir.

L-ammont li jiġi distribwit u lil min fuq tali likwidazzjoni jkun jiddependi mit-tħejjija tal-pjan ta' distribuzzjoni.

BIRKIRKARA – TNEĦĦIJA TA' ARBLU TAD-DAWL

L-ONOR.

MICHAEL ASCIAK staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jara jekk l-Enemalta tistax tneħħi arblu antik tad-dawl li qed jostakola l-funzjoni tat-tħaddim ta' Rizzo Service Station, f'Birkirkara?

ONOR.

AUSTIN GATT: Jien informat li minn investigazzjoni li saret jirriżulta li l-arblu msemmi għandu jitneħħa fi żmien qasir flimkien ma' xogħlijiet oħra simili.

LIĊENZJI TAL-KAROZZINI

L-ONOR.

MARIO GALEA staqsa lill-Ministru għall-Iżvilupp Urban u t- Toroq: B'riferenza għal mistoqsijiet parlamentari oħra li jien għamilt dwar il-problema tal-liċenzji tal-karozzini, jista' jgħid jekk hemmx il-ħsieb li dawk li għandhom karozzin u li qed jaħdmu bla liċenzja jingħataw iċ-ċans li jirregolarizzaw il-pożizzjoni tagħhom?

Kemm huwa informat il-Ministru li hemm min għandu liċenzja imma m'għandux la karozzin u wisq anqas żiemel u qed jispiċċa jbigħ il-liċenzja għal eluf ta' liri jew inkella jikriha lil terzi persuni?

Biex jinqata' dan l-abbuż, jaqbel il-Ministru li dawk li għandhom karozzin u żiemel u qed jaħdmu bla liċenzja għandhom jingħataw iċ-ċans, imqar għal darba waħda biex jirregolarizzaw il-pożizzjoni tagħhom u jiġu liċenzjati?

ONOR.

JESMOND MUGLIETT: Tweġiba tingħata f'seduta oħra.

SAN ĠILJAN - PJAN LOKALI

L-ONOR.

ROBERT ARRIGO staqsa lill-Ministru għall-Affarijiet Rurali u Ambjent: Jista' il-Ministru jinformana jekk il-pjan lokali ta' San Ġiljan li jinkludi fih Paceville, huwiex lest?

Jista' jgħid kemm ilu li sar u jekk skadiex il-perjodu ta' konsultazzjoni?

Dan huwa previst li jsir liġi?

Sakemm dan isir liġi, id-deċiżjonijiet li jittieħdu fil-MEPA huma riflessi f'dan il-pjan lokali?

ONOR.

GEORGE PULLICINO: Il-pjan lokali għall-portijiet tat-tramuntana jinkludi fih il-kunsill lokali ta' San Ġiljan.

L-abbozz ta' dan il-pjan kien tressaq għal konsultazzjoni pubblika f'Mejju tas-sena 2000 u kien hemm parteċipazzjoni pubblika qawwija.

Iż-żmien ta' konsultazzjoni huwa determinat mil-liġi - Att XXI ta' l-2001 Art.

19(1) - u dan huwa ta' mhux anqas minn sitt ġimgħat.

Ġeneralment dan il-perjodu ta' konsultazzjoni pubblika jibda jiskadi wara li l-abbozz tal- pjan ikun varat għall-pubbliku.

Fil-każ ta' l-abbozz tal-pjan lokali għall- portijiet tat-tramuntana, il-perjodu ta' konsultazzjoni pubblika skada.

Sakemm il-pjan isir liġi, il-bord li jkun qed jieħu d-deċiżjoni jrid iżomm f'moħħu l-provvedimenti ta' l-abbozz tal-pjan lokali biex il-miri prinċipali tal-pjan ma jiġux milquta b'mod avvers minn din id-deċiżjoni.

Bl-istess mod id-direttorat jieħu konjizzjoni ta' l-aħħar żviluppi sabiex il-pjan jinżamm aġġornat.

MCAST – EMPLOYABILITY SKILLS FOR WOMEN

L-ONOR.

EVARIST BARTOLO staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid kemm kien hemm applikanti għall-kors ESF14 - employability skills for women returning to the workforce - organizzat mill-MCAST?

Kemm minnhom ġew aċċettati għall-ewwel grupp?

Fuq liema bażi sar ir-ranking tal-kandidati?

Il-kandidati ġew informati b'din il-proċedura?

ONOR.

LOUIS GALEA: Informat li kien hemm 200 applikant minn Malta u 21 minn Għawdex għall-kors ESF14 - employability skills for women returning to the workforce.

Għall-ewwel grupp ġew aċċettati 107 minn Malta u 12 minn Għawdex.

Ir-ranking tal-kandidati sar minn aptitude test.

Wara applikazzjoni, il-kandidati kienu informati li jista' isir interview jew aptitude test u kellhom laqgħa fejn kien ġie spjegat lilhom li se jkunu ranked fuq aptitude test.

EFL MONITORING BOARD

L-ONOR.

EVARIST BARTOLO staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'passi se jittieħdu biex ma terġax tiġri t-taħwida li ġrat għall-eżami ta' l-EFL monitoring board li sar nhar is-Sibt 26 ta' Marzu 2005?

Meta mistennija titlesta l-inkjesta dwar x'ġara?

ONOR.

LOUIS GALEA: L-istħarriġ li tlabt li jsir mid-direttur tat- teknoloġija fl-edukazzjoni tlesta u kopja ta' dan ir-rapport qed titpoġġa fuq il-mejda tal-Kamra.

KURA FI SPTARIJIET BARRANIN

L-ONOR.

EVARIST BARTOLO staqsa lill-Ministru tas-Saħħa, Anzjani u Kura fil-Komunita': Peress li r-regolamenti ta' l-Unjoni Ewropea jipprovdu li ċittadin ta' l-Unjoni għandu dritt li jfittex kura fi sptar f'pajjiż membru ieħor bl-awtorizzazzjoni ta' l-awtoritajiet ta' pajjiżu; U peress li din l-awtorizzazzjoni tingħata biss jekk il-kura mitluba tkun tista' tingħata f'limitu ta' żmien aċċettabbli; U meta nafu wkoll li l-ispiża tkun rimborsata mill-awtoritajiet tal-pajjiż taċ-ċittadin kemm-il darba tkun ingħatat din l-awtorizzazzjoni bil-quddiem;

L-awtoritajiet tas-saħħa Maltin kif qed jinterpretaw it-terminu "limitu ta' żmien aċċettabbli" u kif dan qed ivarja minn kura għal oħra?

ONOR.

LOUIS DEGUARA: Id-dipartiment tas-saħħa m'għamel l-ebda definizzjoni tat-terminu "limitu ta' żmien aċċettabbli" għaliex dan jinbidel skond kriterji strettament mediċi, irrispettivament mit-tul ta' stennija għall-kura meħtieġa u dan skond l-opinjoni espressa mill-Qorti tal- Ġustizzja tal-Komunitajiet Ewropej.

GĦAJNSIELEM – ĦANUT BLA PERMESS

L-ONOR.

EVARIST BARTOLO staqsa lill-Ministru għall-Affarijiet Rurali u Ambjent: Tista' il-MEPA tagħmel l-investigazzjonijiet meħtieġa biex tara jekk ħanut ta' mastrudaxxa li dettalji dwaru qed jintbagħtu separatament, għandux il-permessi kollha meħtieġa?

ONOR.

GEORGE PULLICINO: Ninsab informat li s-sit li qed jagħmel riferenza għalih l-Onor.

Interpellant m'għandux il-permessi neċessarji mingħand il-MEPA u fil-fatt diġa' ittieħdet azzjoni dwar dan permezz ta' avviż ta' twettiq ECF886/99, maħruġ fl-14 ta' Ottubru 1999.

SLIEMA – IRWEJJAĦ MINN KĊINA TA' RISTORANT

L-ONOR.

EVARIST BARTOLO staqsa lill-Ministru għall-Affarijiet Rurali u Ambjent: Tista' il-MEPA tagħmel l-investigazzjonijiet meħtieġa biex tara jekk ristorant li dettalji dwaru qed jintbagħtu separatament, għandux il-kċina kif suppost biex minnha ma joħorġux irwejjah qawwija fl- inħawi?

ONOR.

GEORGE PULLICINO: Nitlob lill-Onor.

Interpellant jagħmel din il- mistoqsija lill-ministru konċernat.

SLIEMA CARPARKS

L-ONOR.

EVARIST BARTOLO staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid kemm iridu jħallsu kera fis-sena lill-gvern dawk li se jiżviluppaw il-carparks tax- Chalet f'Għar id-Dud u Qui-si-Sana?

ONOR.

TONIO BORG: Nirriferi lill-Onor.

Interpellant għat-tweġiba ta' mistoqsija parlamentari 11353.

PENSJONANTI TAL-BOV

L-ONOR.

JOSEPH CUSCHIERI staqsa lill-Prim Ministru u Ministru tal- Finanzi: Jista' il-Prim Ministru jirrispondi mistoqsija parlamentari 11540 u jgħid meta hu maħsub li jingħataw iż-żidiet u l-arretrati ta' l-istess żidiet lill-pensjonanti ex-ħaddiema tal-BOV u dan skond l-aħħar ftehim kollettiv?

ONOR.

LAWRENCE GONZI: Nirriferi lill-Onor.

Interpellant għat-tweġiba ta' mistoqsija parlamentari 11482.

BAĦRIJA: TRIQ IL-QASTAN - ASFALTAR

L-ONOR.

JOSE' HERRERA staqsa lill-Ministru għall-Iżvilupp Urban u t- Toroq: Jista' il-Ministru jgħid għaliex ix-xogħol ta' tarmak li qed isir fi Triq il-Qastan, Baħrija ma tkompliex allavolja t-tender tax-xogħol kien ingħata f'April tas-sena 2004?

ONOR.

JESMOND MUGLIETT: Tweġiba tingħata f'seduta oħra

ŻEJTUN - KAMRA TAN-NAR

L-ONOR.

MARIO GALEA staqsa lill-Ministru għall-Affarijiet Rurali u Ambjent: B'riferenza għall-mistoqsija parlamentari 11560 dwar metodu kif il-kamra tan-nar taż-Żejtun qed tiġi mitluba taħraq u tiddisponi minn karti skart, jista' il-Ministru jispjega kif "Il-MEPA mhix qed tesiġi li dawn il- karti jinħarqu f'apparat speċjali, iżda jekk irid jinħareġ xi skart bħal dan għandu jintuża apparat apposta skond il-liġi ...."?

Jista' jispeċifika b'mod aktar ċar x'inhu u kif ikun dan "l-apparat apposta skond il-liġi" biex din il-Kamra tkun ċerta li dan huwa konformi mal-liġi?

ONOR.

GEORGE PULLICINO: Ninsab informat li fil-każ tal-kamra tan-nar in kwestjoni, l-iżviluppatur ippropona li jaħraq karti kontaminati bil-kimika tat-taħlit ġo tank tal-ħadid.

Dawn il-karti kontaminati jiġu meqjusa bħala skart perikoluż u jekk jiġu maħruqa kif propost - open burning - jistgħu jikkawżaw tinġis ta' l-arja.

Il-liġi ma tippermettix li jsir ħruq fl-apert ta' skart u għaldaqstant min għandu bżonn jaħraq xi skart, irid juża apparat speċjali - inċineratur - li hu awtorizzat biex fih isir il-ħruq ta' skart.

Fil-każ tal-kamra tan-nar taż-Żejtun, il-MEPA mhix qed tirrakkmanda li jiġi provdut inċineratur fuq il-post.

Ir-rakkmandazzjoni ta' l-awtorità hi li jekk ikun hemm bżonn li jiġi inċinerat xi skart, dan irid jintbagħat għal ġo inċineratur awtorizzat.

Din ir-rakkmandazzjoni ma tapplikax biss għall- kmamar tan-nar, però tapplika wkoll għal kull tip ta' skart li jkun hemm bżonn li jiġi inċinerat f'Malta, bl-eċċezzjoni tal-ħruq ta' ħaxix ħażin u kwantitajiet limitati ta' injam fl-għelieqi.

Ta' min jinnota wkoll li l-awtorità mhijiex qed tinsisti li dan it-tip ta' skart li ser ikun iġġenerat mill-kamra tan-nar in kwestjoni jrid jiġi bilfors inċinerat.

Jekk dawn it-tip ta' karti huma fi kwantitajiet żgħar, jistgħu jintremew ma' l-iskart domestiku wara li jiġu mxarrbin biex jitnaqqas il-periklu li jaqbdu.

SPTAR SAN LUQA - PARKING

L-ONOR.

MARIO GALEA staqsa lill-Ministru tas-Saħħa, Anzjani u Kura fil-Komunita': Jista' il-Ministru jikkonferma jekk hix se ssir bidla fil- mod kif isir il-parking fl-isptar San Luqa?

Jekk iva, dawk li jgħallmu fl- institute of healthcare u li sal-lum jipparkjaw ħdejn l-institute fil- parkeġġ li hemm apposta għalihom, se jkunu jistgħu jibqgħu jipparkjaw f'dan il-post jew se jkollhom bżonn xi card apposta?

Il-membri parlamentari li sal-lum jipparkjaw fil-VIP area, se jkunu jistgħu jibqgħu jagħmlu dan meta jmorru jżuru xi kostitwenti?

ONOR.

LOUIS DEGUARA: Nikkonferma li fl-isptar San Luqa se tiġi introdotta sistema ġdida ta' traffiku u parkeġġ.

Dawk li jgħallmu fl-institute of healthcare se jibqgħu jipparkjaw il- vettura tagħhom fl-istess parkeġġ li hemm quddiem il-post imsemmi.

Biex tidħol fuq it-triq li twassal għal dan il-parkeġġ, kull individwu jkun meħtieġ li juża proximity card maħruġa mill-institute of healthcare.

Il-membri parlamentari se jkunu jistgħu jipparkjaw fil-VIP area kif kienu qabel.

UNIVERSITA' - STAFF AKKADEMIKU

L-ONOR.

FRANCO GALEA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jirrispondi mistoqsija parlamentari 9269 u jgħid jekk il-kondizzjonijiet ta' impjieg ta' l-istaff akkademiku ta' l-universita' jinkludux u, jekk fl-affermattiv, jindika n-numru ta' sigħat ta' xogħol u jekk hemmx xi benchmark dwar kemm minn dawn is-sigħat għandhom jiġu wżati għal lectures, tutorials, xogħol ra' riċerka, eċċ.?

Jista' jgħid ukoll x'arranġamenti jeżistu għal dawk il-membri ta' l-istaff akkademiku li jokkupaw kariga pubblika jew privata u jpoġġi fuq il-mejda tal-Kamra il-pożizzjoni/grad ta' dawk il-membri ta' l-istaff akkademiku li huma awtorizzati li jokkupaw kariga pubblika u privata u x'inhuma dawn il- karigi?

ONOR.

LOUIS GALEA: L-informazzjoni mitluba fl-ewwel parti tal-mistoqsija hija definita fil-ftehim kollettiv dwar l-istaff akkademiku.

Informat li m'hemmx arranġamenti fissi rigward staff akkademiku li jkunu mitluba jagħtu servizz pubbliku jew privat u kull każ jiġi trattat skond iċ- ċirkostanzi partikolari.

EFL MONITORING BOARD

L-ONOR.

FRANCO GALEA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'passi se jittieħdu fid-dawl li kien hemm żbalji fil-karta ta' l-eżamijiet ta' l-EFL?

Min se jkun accountable għall-iżbalji li saru?

X'se jsir mir-riżultati biex jiġu assessjati b'mod fair?

ONOR.

LOUIS GALEA: Informat li wara li ddiskuta l-aspetti kollha tal- każ, il-bord ta' sorveljanza tat-tagħlim ta' l-Ingliż bħala lingwa barranija, li huwa bord awtonomu, iddeċieda li l-eżami bil-miktub jiġi kkorreġut u l-marki għall-mistoqsijiet fejn kien hemm żbalji jitqassmu fuq sezzjonijiet oħra tal-karta.

Ċirkolari EFL 4/2005 tat-30 ta' Marzu 2005 qed titpoġġa fuq il-mejda tal-Kamra.

Kopja tar-rapport dwar l-istħarriġ ta' dan il-każ magħmul mis-Sur Lawrence Zammit ukoll qed titpoġġa fuq il-mejda tal-Kamra.

BRUSSELL - DAR MALTA

L-ONOR.

FRANCO GALEA staqsa lill-Prim Ministru u Ministru tal- Finanzi: Jista' il-Prim Ministru jgħid f'liema stadju wasal ix-xogħol fuq Dar Malta?

ONOR.

LAWRENCE GONZI: Ngħarraf lill-Onor.

Interpellant illi l-interior designs huma lesti u dawn jinkludu t-tqassim ta' kmamar, sistemi ta' sigurtà, telephones u IT.

Dawn l-arranġamenti huma intenzjonati għall-bini kollu, b'mod partikolari għall-Ambaxxata Maltija fi Brussels u r- rappreżentanza permanenti.

B'dawn fil-post inkunu nistgħu naġġornaw l- applikazzjoni għall-permessi li kienu diġà ġew sottomessi mill-kuntratturi għal refurbishment minimu fuq standards kummerċjali.

B'dawn il-permessi ġodda jkollna ambaxxata u rappreżentanza permanenti ta' livell xieraq.

Fil-frattemp xogħlijiet bħal żarmar ta' fittings u fixtures u ġarr ta' terrapien li ma kellhomx bżonn permessi diġà saru.

Ix-xogħol il-kbir u viżibbli jinbeda mal-ħruġ tal-permessi.

QUI-SI-SANA/TIGNE' – BINI TA' APPARTAMENTI

L-ONOR.

FRANCO GALEA staqsa lill-Ministru għall-Affarijiet Rurali u Ambjent: Jista' il-Ministru jagħti account ta' kemm inbnew appartamenti fi Qui-si-Sana u Tigne' mill-1991 sal-ġurnata tal-lum?

Kemm minnhom taw il- commuted parking payment scheme u għal kemm karozzi jammontaw?

ONOR.

GEORGE PULLICINO: Tweġiba tingħata f'seduta oħra.

MEPA NORTH HARBOUR PLAN

L-ONOR.

FRANCO GALEA staqsa lill-Ministru għall-Affarijiet Rurali u Ambjent: Jista' il-Ministru jgħid meta ħiereġ in-north harbour plan?

ONOR.

GEORGE PULLICINO: Nirriferi lill-Onor.

Interpellant għat-tweġiba li tajt għall-mistoqsija parlamentari 11620.

SPTAR SAN LUQA - TWELID ASSISTIT

L-ONOR.

FRANCO GALEA staqsa lill-Ministru tas-Saħħa, Anzjani u Kura fil-Komunita': Issa li se ssir liġi ġdida dwar twelid assistit artifiċjali, jista' il-Ministru jgħid jekk dan is-servizz huwiex se jingħata b'xejn lil koppji u dan fid-dawl li kien hemm ward fl-isptar San Luqa apposta għalhekk?

ONOR.

LOUIS DEGUARA: It-twelid assistit artifiċjalment, bħalma hu IVF, ma jifformax parti mis-servizz tas-saħħa b'xejn mogħti mill-gvern.

Il- proposta ta' sala għal dan il-għan qatt ma ġiet approvata mid-diviżjoni tas- saħħa.

LIĊENZJA TAL-KAĊĊA

L-ONOR.

ANGELO FARRUGIA staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jara jekk wara sentenza ta' ħabs ta' tliet snin u nofs li ngħatat fl-1987, għandux issa jiġi kkonsidrat mill-ġdid li l-persuna indikata separatament tingħata l- liċenzja tal-kaċċa?

ONOR.

TONIO BORG: Ninsab informat li m'hemm ebda talba pendenti mal- pulizija għal-liċenzja tal-kaċċa mill-persuna msemmija mill-Onor.

Interpellant.

VISAS LIL ĊITTADINI ĊINIŻI

L-ONOR.

GAVIN GULIA staqsa lill-Viċi Prim Ministru u Ministru tal- Ġustizzja u Intern: Jista' il-Viċi Prim Ministru jgħid jekk it-taqsima ta' l-immigrazzjoni tal-korp tal-pulizija għandhiex evidenza li turi li numru ta' ċittadini Ċiniżi li daħlu Malta b'visa regolari matul dawn l-aħħar 12- il xahar, baqgħux f'pajjiżna wara li skaditilhom il-visa?

Kemm minn dawn iċ-ċittadini Ċiniżi ma nafux jekk għadhomx f'pajjiżna?

Jista' jgħid ukoll jekk il-pulizija sabitx u bagħtetx lura lejn iċ-Ċina ċittadini Ċiniżi li nstabu Malta bil-visa skaduta u jekk iva, jagħti ċ-ċifri?

ONOR.

TONIO BORG: Ninsab informat li t-tagħrif mitlub fl-ewwel parti tal- mistoqsija mhux disponibbli taħt forma komputerizzata.

Ninsab informat ukoll illi matul is-sena 2004 kien hemm 97 persuna ta' nazzjonalita' Ċiniża li tneħħew minn Malta wara li nstab li kienu Malta irregolarment, filwaqt li matul din is-sena s'issa kien hemm 15.

INVESTIGAZZJONI TA' INĠUSTIZZJI

L-ONOR.

JOSE' HERRERA staqsa lill-Prim Ministru u Ministru tal- Finanzi: Peress li b'risposta għall-mistoqsija parlamentari 11419 il-Prim Ministru kien irrisponda li l-informazzjoni mitluba kienet qed tinġabar, jista' jgħid jekk din l-informazzjoni s'issa nġabritx?

ONOR.

LAWRENCE GONZI: Nirriferi lill-Onor.

Interpellant għat-tweġiba li ngħatat għall-mistoqsija parlamentari 11419.

MALTAPOST CANTEEN

L-ONOR.

MICHAEL ASCIAK staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid jekk l-offerta għall-canteen tal-Maltapost fil-Marsa ngħatatx?

ONOR.

AUSTIN GATT: Tweġiba tingħata f'xi seduta oħra.

SVPR CANTEEN

L-ONOR.

MICHAEL ASCIAK staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid jekk ingħatatx l-offerta għall- canteen ta' barra ta' l-SVPR?

ONOR.

LOUIS DEGUARA: Ninforma lill-Onor.

Interpellant li l-canteen li hemm barra l-SVPR hi fuq art privata u għallhekk id-dipartiment ta' l- anzjani u kura fil-komunita' m'għandu x'jaqsam xejn ma' l-operat tagħha.

VAT FUQ ENTITAJIET KUMMERĊJALI

L-ONOR.

MICHAEL ASCIAK staqsa lill-Prim Ministru u Ministru tal- Finanzi: Jista' il-Prim Ministru jispjega jekk hemmx xi żieda fil-VAT ta' 5% fuq entitajiet kummerċjali?

ONOR.

LAWRENCE GONZI: Ngħarraf lill-Onor.

Interpellant li l-VAT ma tinġabarx fuq entitajiet kummerċjali imma fuq provvisti ta' prodotti u servizzi.

BELT VALLETTA - PLAKKA B'TIFKIRA

L-ONOR.

MICHAEL ASCIAK staqsa lill-Prim Ministru u Ministru tal- Finanzi: Jista' jiġi kkonsidrat li tiġi mikxufa plakka fil-Belt Valletta li tkun tfakkar id-dħul ta' Malta fl-Unjoni Ewropea?

ONOR.

LAWRENCE GONZI: Ninforma lill-Onor.

Interpellant li kif diġà kont esprimejt ruħi f'mistoqsija parlamentari 5593, il-gvern qed jesplora l- possibbiltà li ssir tifkira tad-dħul ta' Malta fl-Ewropa.

Biss ma naħsibx li din l-għażla għandha tkun ristretta biss għall-Belt Valletta.